|  |
| --- |
| **1. โครงสร้างการดำเนินงานของกลุ่มบริษัท** |

|  |
| --- |
| * 1. **นโยบายและภาพรวมการประกอบธุรกิจ** |

**1.1.1 ภาพรวมการประกอบธุรกิจ**

จากความเชื่อที่ว่ามนุษย์จะมีสุขภาพดีอย่างยั่งยืนได้ด้วยสมุนไพรจากธรรมชาติ จึงเป็นที่มาของการก่อตั้งบริษัท สเปเชี่ยลตี้ เนเชอรัล โปรดักส์ จำกัด (มหาชน) (“บริษัทฯ” หรือ “SNPS”) เดิมชื่อ บริษัท สเปเชี่ยลตี้ เนเชอรัล โปรดักส์ (เอส เอ็น พี) จำกัด โดย รศ.ดร.พรรณวิภา กฤษฎาพงษ์ ซึ่งสำเร็จการศึกษาปรัชญาดุษฎีบัณฑิต ด้านเภสัชอุตสากรรม และมีประสบการณ์การทำงานในแวดวงสมุนไพรมาอย่างยาวนาน ตั้งแต่การเป็นนักวิจัยและพัฒนาผลิตภัณฑ์ในบริษัทเอกชน และเป็นอาจารย์ประจำภาควิชาเภสัชกรรม มหาวิทยาลัยมหิดลมานานกว่า 13 ปี และเป็นคณบดีและผู้ก่อตั้งคณะวิทยาศาสตร์เครื่องสำอางมหาวิทยาลัยแม่ฟ้าหลวง จึงมีความรู้และเข้าใจเกี่ยวกับสมุนไพรไทยอย่างลึกซึ้ง และมีความตั้งใจที่จะยกระดับมาตรฐานความน่าเชื่อถือของสมุนไพรไทย และเพิ่มความแข็งแกร่งของผลผลิตทางการเกษตรไทยผ่านการนำวิทยาศาสตร์มาประยุกต์ใช้เพื่อเพิ่มมูลค่าของสมุนไพรในประเทศไทยให้สามารถตอบสนองความต้องการในการดูแลสุขภาพของมนุษย์และสามารถแข่งขันในตลาดโลก จึงได้จดทะเบียนจัดตั้งบริษัทเมื่อวันที่ 29 กันยายน 2542 ด้วยทุนจดทะเบียนเริ่มแรก 5 ล้านบาท เพื่อประกอบธุรกิจผลิตและจำหน่ายสารสกัดสมุนไพรมาตรฐานสำหรับใช้ในผลิตภัณฑ์เครื่องสำอางและเวชสำอาง และผลิตภัณฑ์เสริมอาหาร ต่อมาในปี 2555 บริษัทฯ ได้จดทะเบียนจัดตั้งบริษัท สเปเชี่ยลตี้ อินโนเวชั่น จำกัด (“SI”) เพื่อต่อยอดธุรกิจสู่การผลิตผลิตภัณฑ์จากสารสกัดสมุนไพรมาตรฐาน โดยคิดค้นและพัฒนาสูตรการผลิตผลิตภัณฑ์เพื่อสุขภาพ ความงาม และสุขอนามัย ในรูปแบบของการรับจ้างพัฒนาและผลิตสินค้าภายใต้ตราสินค้าของลูกค้า ครอบคลุมตั้งแต่การให้คำปรึกษา การศึกษาวิจัย คิดค้นและพัฒนาสูตรผลิตภัณฑ์ให้สอดคล้องตามความต้องการของลูกค้า การออกแบบบรรจุภัณฑ์ การให้บริการขึ้นทะเบียนสินค้ากับสำนักงานคณะกรรมการอาหารและยา (“อย.”) กระทรวงสาธารณสุข ตลอดจนการผลิตภายใต้การควบคุมการผลิตที่ได้คุณภาพระดับสากล รวมถึงการตรวจวิเคราะห์ผลิตภัณฑ์ จนกระทั่งปี 2561 กลุ่มผู้ถือหุ้นใหญ่ได้ขยายธุรกิจไปสู่ธุรกิจผลิตและจำหน่ายบรรจุภัณฑ์ โดยการจัดตั้งบริษัท คาเน อินโนเวชั่น จำกัด (“KI”) ซึ่งเป็นการร่วมลงทุนกับ Kanae Company Limited ที่เป็นผู้ผลิตและจำหน่ายบรรจุภัณฑ์รวมถึงให้บริการโซลูชันด้านบรรจุภัณฑ์ครบวงจรในประเทศญี่ปุ่น ต่อมาในปี 2564 กลุ่มผู้ถือหุ้นใหญ่ได้จัดตั้งบริษัท เวลโนเวชั่นส์ จำกัด (“WELL”) เพื่อขยายไปสู่ธุรกิจปลายน้ำในการจัดจำหน่ายผลิตภัณฑ์นวัตกรรมจากสมุนไพรภายใต้ตราสินค้าของกลุ่มบริษัทฯ ซึ่งมุ่งเน้นการวิจัยและการพัฒนาด้านเทคโนโลยีเพื่อเพิ่มมูลค่าวัตถุดิบภายในประเทศไทย โดยร่วมทุนกับบริษัท นาสท์ด้า โฮลดิ้ง จำกัด ที่เป็นหน่วยธุรกิจในการร่วมลงทุนในธุรกิจเทคโนโลยีขั้นสูงที่รับถ่ายทอดองค์ความรู้จากงานวิจัยและพัฒนาจากทั้ง สวทช. และหน่วยงานภายนอกทั้งในและต่างประเทศของสำนักงานพัฒนาวิทยาศาสตร์และเทคโนโลยีแห่งชาติ (สวทช.) เพื่อต่อยอดผลิตภัณฑ์สมุนไพรที่สามารถส่งมอบสุขภาพที่ดีสู่ผู้คน สังคม และโลกไปพร้อมๆ กันอย่างยั่งยืน

เพื่อสร้างความแข็งแกร่งและความได้เปรียบในการแข่งขัน ในเดือนกันยายน 2565 จึงมีการปรับโครงสร้างกลุ่มบริษัทฯ โดยรวม KI และ WELL เข้ามาอยู่ภายใต้การถือหุ้นโดยบริษัทฯ (พิจารณารายละเอียดเพิ่มเติมในหัวข้อ 1.3.1 โครงสร้างการถือหุ้นของกลุ่มบริษัทฯ) ทำให้โครงสร้างปัจจุบันของกลุ่มบริษัทฯ เป็นดังนี้

**รศ.ดร.พรรณวิภา กฤษฎาพงษ์**

**บริษัท สเปเชี่ยลตี้ เนเชอรัล อินโนเวชั่น จำกัด** **(“SNI”)**

**ดร.ธีรญา กฤษฎาพงษ์**

29.06%

21.61%

49.33%

**บริษัท สเปเชี่ยลตี้ เนเชอรัล โปรดักส์ จำกัด (มหาชน)**ทุนจดทะเบียน 405,000,000 บาท

ทุนชำระแล้ว 300,000,000 บาท

52.50%

80.00%

99.53%

**บริษัท เวลโนเวชั่นส์ จำกัด**

**(“WELL”)**

ทุนจดทะเบียน 66,663,000 บาท

ทุนชำระแล้ว 66,663,000 บาท

**บริษัท คาเน อินโนเวชั่น จำกัด**

**(“KI”)**

ทุนจดทะเบียน 35,000,000 บาท

ทุนชำระแล้ว 35,000,000 บาท

**บริษัท สเปเชี่ยลตี้ อินโนเวชั่น จำกัด**

**(“SI”)**

ทุนจดทะเบียน 140,000,000 บาท

ทุนชำระแล้ว 140,000,000 บาท

หมายเหตุ: ผู้ถือหุ้น SNI ประกอบด้วย รศ.ดร.พรรณวิภา กฤษฎาพงษ์ ถือหุ้นในอัตราร้อยละ 67.00 ดร. ธีรญา กฤษฎาพงษ์ ถิอหุ้นในอัตราร้อยละ 23.90 และนายจารุภัทร กฤษฎาพงษ์ ถือหุ้นในอัตราร้อยละ 9.10

ปัจจุบัน ธุรกิจของกลุ่มบริษัทฯ สามารถแบ่งได้เป็น 2 ธุรกิจหลัก ประกอบด้วย

1. ธุรกิจผลิตและจำหน่ายสารสกัดสมุนไพรมาตรฐาน เป็นธุรกิจที่ดำเนินการโดยบริษัทฯ ณ วันที่ 30 มิถุนายน 2566 บริษัทฯ มีผลิตภัณฑ์ที่ผลิตและจำหน่ายทั้งหมด 390 รายการ ประกอบด้วย สารสกัดสำหรับเครื่องสำอางและเวชสำอางจำนวน 159 รายการ สารสกัดสำหรับอาหารและผลิตภัณฑ์เสริมอาหารจำนวน 106 รายการ สารสกัดสำหรับยาจำนวน 102 รายการ และวัตถุดิบสำหรับเครื่องสำอางและเวชสำอางจำนวน 23 รายการ
2. ธุรกิจผลิตและจำหน่ายผลิตภัณฑ์เพื่อสุขภาพ ความงาม และสุขอนามัย ซึ่งสามารถแบ่งเป็น 2 ธุรกิจ ได้แก่

2.1 กลุ่มผลิตภัณฑ์ที่รับจ้างพัฒนาและผลิตภายใต้ตราสินค้าของลูกค้า (Original Design Manufacturer : ODM) : เป็นกลุ่มธุรกิจที่ดำเนินการโดย SI ซึ่งมุ่งเน้นผลิตภัณฑ์ด้านสุขภาพและความงาม ซึ่งเป็นกลุ่มผลิตภัณฑ์ที่กำลังอยู่ในกระแสที่ผู้บริโภคให้ความสำคัญและใส่ใจดูแลมากขึ้น และจากการที่กลุ่มบริษัทฯ มีองค์ความรู้และความเชี่ยวชาญด้านสมุนไพรไทยมาอย่างยาวนานจึงนำความรู้และความเชี่ยวชาญดังกล่าวมาใช้ในการสร้างสรรค์ผลิตภัณฑ์ที่มีส่วนประกอบหลักมาจากสารสกัดจากธรรมชาติ ซึ่งสอดคล้องกับกระแสความนิยมของผู้บริโภคในยุคปัจจุบันที่ต้องการลดการอุปโภคบริโภคสารสังเคราะห์หรือสารเคมีและหันมาใช้ผลิตภัณฑ์ที่มาจากธรรมชาติมากขึ้น และถือเป็นข้อได้เปรียบในการแข่งขันที่สำคัญของกลุ่มบริษัทฯ ในปี 2563 ถึงงวดหกเดือนแรกปี 2566 SI มีผลิตภัณฑ์ที่ผลิตและจำหน่ายทั้งหมด 1,100 รายการ ประกอบด้วย กลุ่มผลิตภัณฑ์เครื่องสำอางและเวชสำอางจำนวน 708 รายการ กลุ่มผลิตภัณฑ์เสริมอาหารจำนวน 277 รายการ กลุ่มผลิตภัณฑ์สมุนไพรจำนวน 104 รายการ และกลุ่มผลิตภัณฑ์ทางการแพทย์จำนวน 11 รายการ

2.2 กลุ่มผลิตภัณฑ์ที่ผลิตและจำหน่ายภายใต้ตราสินค้าของกลุ่มบริษัทฯ (Original Brand Manufacturer : OBM) : เป็นกลุ่มธุรกิจที่ดำเนินการโดย SI และ WELL สำหรับผลิตภัณฑ์เพื่อสุขภาพ ความงาม และสุขอนามัยภายใต้ตราสินค้าของกลุ่มบริษัทฯ นั้น เป็นผลิตภัณฑ์นวัตกรรมจากสมุนไพรที่เกิดจากการศึกษาวิจัยรวมถึงนำงานวิจัยและนวัตกรรมที่มีการพิสูจน์โดยนักวิจัยจากสถาบันวิจัยชั้นนำต่างๆ ที่เป็นที่ยอมรับ โดยอาศัยองค์ความรู้ทางด้านวิทยาศาสตร์เพื่อเพิ่มประสิทธิภาพของผลิตภัณฑ์อันจะนำไปสู่ความเป็นเอกลักษณ์และความแตกต่างของผลิตภัณฑ์ภายใต้ตราสินค้าของกลุ่มบริษัทฯ โดยผลิตภัณฑ์หลักของ WELL ได้แก่ ผลิตภัณฑ์เสริมอาหารสูตรครบถ้วนโคลอชัวร์ (Colosure) ภายใต้ตราสินค้า Wellnova นอกจากนี้ SI ยังผลิตและจำหน่ายผลิตภัณฑ์อื่นภายใต้ตราสินค้าของกลุ่มบริษัทฯ ได้แก่ ยาแก้คันไนน์เฮิร์บ กรีนบาล์ม ฟอร์ รีลีฟ อิชชิ่ง, ยาสารสกัดฟ้าทะลายโจร มาดามไทเฮิร์บ, สเปรย์สำหรับฉีดหน้ากาก ตรา Specialty และแอลกอฮอล์เจลตรา Specialty และเมื่อเดือนกุมภาพันธ์ปี 2566 SI ได้เริ่มผลิตและจำหน่ายผลิตภัณฑ์โปรตีนจากพืช ชนิดชงดื่ม ตรา Phytae เพื่อเป็นการตอบโจทย์คนรุ่นใหม่ที่ใส่ใจสุขภาพ และผู้ที่ต้องการเสริมสร้างกล้ามเนื้อ ที่สามารถชงละลายง่ายและพกพาไปได้ทุกที่ ทั้งนี้ ภายหลังจากที่สถานการณ์การแพร่ระบาดของเชื้อไวรัสโควิด-19 คลี่คลายแล้ว กลุ่มบริษัทฯ ได้ยกเลิกการผลิตและจำหน่ายแอลกอฮอล์เจลตรา Specialty ตั้งแต่เดือนกุมภาพันธ์ปี 2566

ตลอดระยะเวลาที่ผ่านมา กลุ่มบริษัทฯ มุ่งเน้นการศึกษาและการวิจัยพัฒนาผลิตภัณฑ์สมุนไพรตั้งแต่ต้นน้ำถึงปลายน้ำ ควบคู่กับการใช้เทคโนโลยีและนวัตกรรมที่ทันสมัยในทุกขั้นตอนการผลิต ส่งผลให้ผลิตภัณฑ์ของกลุ่มบริษัทฯ สามารถตอบสนองความต้องการของลูกค้าและได้รับความไว้วางใจจากลูกค้ามาอย่างต่อเนื่อง

**1.1.2 วิสัยทัศน์ พันธกิจ และเป้าหมายการประกอบธุรกิจ**

**วัตถุประสงค์ (Purpose)**

บ่มเพาะภูมิปัญญาท้องถิ่น เติบโตสู่โลกอนาคตที่ยั่งยืน

Seeding our local wisdom, Growing the global future

**วิสัยทัศน์ (Vision)**

“เรามุ่งมั่นสร้างปรากฏการณ์ใหม่ ของสมุนไพรไทยสู่มาตรฐานสากล เพื่อดูแลสุขภาพของมนุษย์และโลกอย่างยั่งยืน”

**พันธกิจ (Mission)**

ปลูก - ปั้น - เปลี่ยน เพื่อให้พันธกิจเราสำเร็จ เราจึงสร้างพันธกิจสัญญาด้วย SNPS Mission 10 คือ

***S = Science***

1. สร้างนวัตกรรมผลิตภัณฑ์สมุนไพรไทยผสานเทคโนโลยีล้ำหน้า พร้อมงานวิจัยด้านสุขภาพ เพื่อดูแลสุขภาพ ต่อสู้กับโลกยุคสงครามเชื้อโรค และโรคอุบัติใหม่ นำองค์ความรู้จากงานวิจัยมาพัฒนาผลิตภัณฑ์สารสกัดสมุนไพรให้มีประสิทธิภาพและมาตรฐานไปสู่ระดับโลก
2. สร้างเครือข่ายทีมนักวิจัยไทย เพื่อพัฒนาองค์ความรู้ด้านนวัตกรรมสมุนไพรให้เติบโตก้าวหน้า

***N = Nature***

1. เป็นผู้นำและเป็น No.1 ด้านการส่งออกสมุนไพรไทย ครอบคลุมมากกว่า 30 ประเทศทั่วโลก
2. ยกระดับสมุนไพรไทย โด่งดังระดับโลกทั้งในระดับนานาชาติและคนไทย (World Class Thai Herb) สร้าง Top 10 สมุนไพรไทยตอบโจทย์เทรนด์สุขภาพและความงามในอนาคต
3. ส่งเสริมความรู้ ความเข้าใจเรื่องสมุนไพรไทยที่ถูกต้อง ให้ความรู้ สร้างความภูมิใจให้กับคนไทย และคนรุ่นใหม่ได้เห็นประโยชน์สมุนไพร (Soft Power)

***P = People***

1. สนับสนุนเกษตรกรไทยมากกว่า 100 ชุมชนพัฒนาภูมิปัญญาการเพาะปลูกเพื่อให้ได้วัตถุดิบคุณภาพสูง พื้นที่ในประเทศไทยเพิ่มรายได้ให้กับชุมชนมากกว่าเดิม ชุมชนพึ่งพาตัวเองได้
2. ดูแลสุขภาพผู้คนในสังคมสูงวัยให้ทั่วถึงทุกระดับ (Aging Society & Human Wellbeing)
3. สร้างองค์กรแห่งการเรียนรู้เพื่อให้คนรุ่นใหม่ได้มีโอกาสมาร่วมสร้างสรรค์นวัตกรรมและสร้างธุรกิจในการพัฒนาสมุนไพร

***S = Sustainability***

1. พัฒนาระบบการเพาะปลูกที่ไม่ทำลายสิ่งแวดล้อม ปลอดเคมีอันตราย และสามารถช่วยสร้างคาร์บอนเครดิต
2. เป็นผู้นำด้านโรงงานที่ได้มาตรฐาน (Green Factory) แบบครบวงจรแห่งแรกในประเทศไทย

**เป้าหมายในการดำเนินธุรกิจ**

กลุ่มบริษัทฯ มีแผนงานการดำเนินธุรกิจเพื่อการเติบโตของรายได้โดยการขยายฐานตลาดต่างประเทศเพื่อการเติบโตบนรากฐานที่สมดุล ควบคู่ไปกับกลยุทธ์การขยายกลุ่มประเภทผลิตภัณฑ์เพื่อสร้างการเติบโตอย่างมั่นคงทั้งในและต่างประเทศ พร้อมกับการสร้างความแข็งแกร่งของห่วงโซ่อุปทานเพื่อสร้างความเชื่อมั่นด้วยคุณภาพระดับสากล โดยสามารถแบ่งออกเป็น 5 ด้าน ได้แก่

1. ด้านการขยายกลุ่มประเภทผลิตภัณฑ์ โดยเน้นกลุ่มผลิตภัณฑ์ที่มูลค่าสูงและมีนวัตกรรม (Product Differentiation) ผ่านการตอบโจทย์ความต้องการของผู้บริโภคผ่านผลิตภัณฑ์นวัตกรรมจากสมุนไพรที่ผ่านการวิจัยและพัฒนาอย่างต่อเนื่อง
2. ด้านการตลาด การขาย และส่งเสริมธุรกิจ (Market Expansion) ผ่านการเติบโตของธุรกิจและขยายเครือข่ายช่องทางการจัดจำหน่ายหรือผู้ร่วมทุนทั้งในและต่างประเทศ
3. ด้านการเพิ่มความเชื่อมั่นของคุณภาพระดับสากล (International Standards) การควบคุมคุณภาพในกระบวนการผลิตและลงทุนในเทคโนโลยีเพื่อเพิ่มประสิทธิภาพการผลิตให้มีมาตรฐานระดับสากล โปร่งใส สามารถพัฒนาได้อย่างต่อเนื่อง
4. ด้านห่วงโซ่อุปทาน การผลิต ควบคุมคุณภาพ ทรัพยากรบุคคล และเทคโนโลยีการจัดการ (Value Chain Integration) ด้วยการสร้างความแข็งแกร่งของห่วงโซ่อุปทานผ่านการทำงานใกล้ชิดกลุ่มเกษตรกรเพื่อควบคุมคุณภาพของวัตถุดิบที่ใช้ในการผลิต โดยส่งเสริมเกษตรกรในด้านองค์ความรู้ เพื่อตอบสนองวิสัยทัศน์ในการเป็นองค์กรณ์บริหารจัดการ ESG (Environment Social Governance)
5. ด้านทรัพย์สินทางปัญญา (Intellectual Property) ผ่านการจดลิขสิทธิ์เทคโนโลยีการผลิต ลิขสิทธิ์มาตรฐานสากล และนำเสนอผลิตภัณฑ์ภายใต้เครื่องหมายการค้าหรือตราสินค้าของกลุ่มบริษัทฯ

**1.1.3 ข้อได้เปรียบในการแข่งขัน**

**1.1.3.1 การส่งมอบผลิตภัณฑ์ที่หลากหลายและให้บริการอย่างครบวงจร (One Stop Solution Provider)**

กลุ่มบริษัทฯ ดำเนินธุรกิจเกี่ยวกับสมุนไพรตั้งแต่ต้นน้ำถึงปลายน้ำที่ให้บริการอย่างครบวงจร (One Stop Solution Provider) ครอบคลุมตั้งแต่การผลิตและจำหน่ายสารสกัดสมุนไพรมาตรฐานเพื่อใช้เป็นวัตถุดิบในการผลิตผลิตภัณฑ์ต่างๆ ไม่ว่าจะเป็นเครื่องสำอางและเวชสำอาง ผลิตภัณฑ์เสริมอาหาร และยาจากสมุนไพร อีกทั้งยังสามารถพัฒนาสารสกัดสมุนไพรระดับพรีเมี่ยมที่มีคุณสมบัติพิเศษเฉพาะตัวและมีประสิทธิภาพในการออกฤทธิ์สูงกว่าสารสกัดทั่วไปภายใต้ตราสินค้าของกลุ่มบริษัทฯ (Branded Ingredient) รวมถึงการให้บริการที่เกี่ยวข้อง ได้แก่ บริการรับจ้างสกัด บริการวิจัยและพัฒนาสารสกัด และบริการตรวจวิเคราะห์ต่างๆ ณ วันที่ 30 มิถุนายน 2566 กลุ่มบริษัทฯ มีผลิตภัณฑ์เกี่ยวกับสมุนไพรที่ผลิตและจำหน่ายทั้งหมด 390 รายการ ยิ่งไปกว่านั้น กลุ่มบริษัทฯ ได้นำสารสกัดสมุนไพรมาตรฐานมาต่อยอดและพัฒนาผลิตภัณฑ์เพื่อสุขภาพ ความงาม และสุขอนามัยที่มีส่วนประกอบหลักมาจากสารสกัดสมุนไพรได้หลากหลายรูปแบบ สามารถตอบโจทย์ความต้องการของลูกค้าและตอบสนองพฤติกรรมของผู้บริโภคที่เปลี่ยนแปลงตลอดเวลา โดยให้บริการอย่างครบวงจรตั้งแต่การให้คำปรึกษา ทำการศึกษาวิจัยคิดค้นและพัฒนาสูตรผลิตภัณฑ์ ออกแบบบรรจุภัณฑ์ การขึ้นทะเบียนและต่อทะเบียนสินค้ากับ อย. รวมถึงการผลิตภายใต้การควบคุมการผลิตที่ได้คุณภาพ และยังให้บริการตรวจวิเคราะห์ผลิตภัณฑ์ โดยในปี 2563 ถึงงวดหกเดือนแรกปี 2566 กลุ่มบริษัทฯ มีผลิตภัณฑ์เพื่อสุขภาพ ความงาม และสุขอนามัยรับจ้างผลิตภายใต้ตราสินค้าของลูกค้าทั้งหมด 1,100 รายการ ประกอบด้วย กลุ่มผลิตภัณฑ์เครื่องสำอางและเวชสำอางจำนวน 708 รายการ กลุ่มผลิตภัณฑ์เสริมอาหาร 277 รายการ กลุ่มผลิตภัณฑ์สมุนไพร 104 รายการ และกลุ่มผลิตภัณฑ์ทางการแพทย์ 11 รายการ

ด้วยความรู้ความชำนาญและประสบการณ์ของฝ่ายวิจัยและพัฒนาผลิตภัณฑ์ที่มีการศึกษาวิจัยรวมถึงนำงานวิจัยและนวัตกรรมที่มีการพิสูจน์มาต่อยอดสู่การผลิตเชิงพาณิชย์ ทำให้กลุ่มบริษัทฯ สามารถคิดค้นและพัฒนาผลิตภัณฑ์เสริมอาหารและผลิตภัณฑ์เครื่องสำอางและเวชสำอางภายใต้ตราสินค้าของกลุ่มบริษัทฯ เอง ได้แก่ ยาแก้คันไนน์เฮิร์บ กรีนบาล์ม ฟอร์ รีลีฟ อิชชิ่ง, ยาสารสกัดฟ้าทะลายโจร ตรามาดามไทเฮิร์บ, สเปรย์สำหรับฉีดหน้ากากและแอลกอฮอล์เจล ตรา Specialty, ผลิตภัณฑ์โปรตีนจากพืชชนิดชงดื่ม ตรา Phytae, ผลิตภัณฑ์เสริมอาหารสูตรครบถ้วนโคลอชัวร์ (Colosure) ภายใต้ตราสินค้า Wellnova อีกทั้งยังมีแผนพัฒนาผลิตภัณฑ์ใหม่ๆ ภายใต้ตราสินค้าของกลุ่มบริษัทฯ อย่างต่อเนื่อง เพื่อส่งมอบผลิตภัณฑ์ที่หลากหลายและครบวงจรต่อไปในอนาคต เช่น ยาพัฒนาจากสมุนไพร (Phytomedicine) เพื่อช่วยรักษาบรรเทาอาการต่างๆ เช่น ลดน้ำตาลในเลือด ปรับสมดุลเกี่ยวกับการย่อยอาหาร สร้างภูมิคุ้มกัน บรรเทาอาการคลื่นไส้วิงเวียน เป็นต้น ซึ่งอยู่ระหว่างขั้นตอนของการวิจัยและพัฒนา รวมถึงผลิตภัณฑ์กลุ่มเครื่องมือทางการแพทย์ และผลิตภัณฑ์อาหารทางการแพทย์ภายใต้ตราสินค้า “Wellnova” ซึ่งปัจจุบันอยู่ระหว่างกระบวนการทดสอบทางคลินิก (Clinical Test) และคาดว่าจะสามารถขึ้นทะเบียนผลิตภัณฑ์ได้ในไตรมาส 4 ปี 2567

**1.1.3.2 ความสามารถในการผลิตผลิตภัณฑ์ที่มีคุณภาพและมาตรฐานระดับสากล**

กลุ่มบริษัทฯ มุ่งเน้นการผลิตสินค้าที่มีคุณภาพและมาตรฐานระดับสากล ซึ่งถือเป็นปัจจัยที่สำคัญอย่างยิ่งต่อการตัดสินใจเลือกซื้อสินค้าของลูกค้า และส่งผลให้ได้รับความไว้วางใจจากลูกค้ามาอย่างต่อเนื่อง กลุ่มบริษัทฯ จึงให้ความสำคัญกับการควบคุมคุณภาพและมาตรฐานของกระบวนการผลิตและผลิตภัณฑ์ของกลุ่มบริษัทฯ โดยได้นำระบบการควบคุมคุณภาพที่มีประสิทธิภาพมาใช้ในการปฏิบัติงานทุกขั้นตอน และมีการดำเนินการผลิตตามมาตรการควบคุมคุณภาพที่เคร่งครัด ตั้งแต่การจัดหาและตรวจสอบคุณภาพของวัตถุดิบ การจัดเก็บวัตถุดิบ การผลิต และการจัดส่งสินค้า อีกทั้งกลุ่มบริษัทฯ ยังได้รับการรับรองมาตรฐานคุณภาพระดับสากลมากมาย เช่น ISO 9001:2015, ISO 22716:2007, FSSC22000, GMP, HACCP, GHPs, GMP PIC/S เป็นต้น

นอกจากนี้ กลุ่มบริษัทฯ ยังให้ความสำคัญกับขั้นตอนการคัดเลือกและการจัดหาวัตถุดิบที่มีคุณภาพจากผู้ผลิตและผู้จัดจำหน่ายที่มีความน่าเชื่อถือสามารถจัดส่งวัตถุดิบที่มีคุณภาพตามที่กำหนดได้อย่างครบถ้วนและตรงตามกำหนดเวลาที่ต้องการ โดยมีการจัดทำรายชื่อผู้ผลิตและ/หรือผู้จัดจำหน่ายวัตถุดิบ (Approved Vendor List) เพื่อใช้ในการกลั่นกรองผู้ผลิตและผู้จัดจำหน่ายที่มีคุณภาพ ทั้งนี้ ฝ่ายวิจัยและพัฒนาจะทำหน้าที่ในการตรวจสอบคุณภาพของวัตถุดิบก่อนการอนุมัติให้เป็นผู้ผลิตและ/หรือผู้จัดจำหน่ายของกลุ่มบริษัทฯ นอกจากนี้ ฝ่ายควบคุมคุณภาพจะทำการสุ่มตรวจสอบวัตถุดิบทุกครั้งที่ผู้ผลิตและ/หรือผู้จัดจำหน่ายนำวัตถุดิบมาส่ง เพื่อให้มั่นใจในคุณภาพของวัตถุดิบที่จะนำมาใช้ในกระบวนการผลิตสินค้าของกลุ่มบริษัทฯ รวมถึงตรวจสอบคุณภาพในทุกขั้นตอนการผลิตอย่างใกล้ชิดตั้งแต่สินค้าระหว่างผลิตไปจนถึงสินค้าสำเร็จรูป

**1.1.3.3 การพัฒนาและการจดสิขสิทธิ์ผลิตภัณฑ์ด้วยความเชี่ยวชาญด้านสมุนไพรและนวัตกรรมที่ทันสมัย**

จากการที่กลุ่มบริษัทฯ เป็นผู้ผลิตสารสกัดและสารตั้งต้นจากสมุนไพรไทยมานานกว่า 24 ปี และเป็นนักวิจัยที่เข้าใจถึงความต้องการของผู้ประกอบการในอุตสาหกรรม จึงทำให้มีความรู้และความชำนาญสามารถพัฒนาผลิตภัณฑ์สารสกัดสมุนไพรระดับพรีเมี่ยมภายใต้ตราสินค้าของกลุ่มบริษัทฯ (Branded Ingredient) ที่มีคุณสมบัติพิเศษเฉพาะตัวและมีประสิทธิภาพในการออกฤทธิ์สูง ด้วยเทคนิคและความสามารถในการสกัดเฉพาะของกลุ่มบริษัทฯ ควบคู่กับการใช้นวัตกรรมที่ช่วยเพิ่มประสิทธิภาพในการออกฤทธิ์ เช่น นวัตกรรม BioCPX ที่เป็นการเสริมฤทธิ์กันของสารสกัดจากธรรมชาติเข้าด้วยกันเพื่อให้สามารถออกฤทธิ์ได้มีประสิทธิภาพยิ่งขึ้น นวัตกรรม BioSorb ที่เป็นการพัฒนาสารสกัดให้สามารถเพิ่มการดูดซึมโมเลกุลในบริเวณเป้าหมาย (Molecular Absorbtion) ส่งผลให้สารสกัดออกฤทธิ์ได้ตรงจุดมากยิ่งขึ้น นวัตกรรม BioNcap ที่ใช้เทคโนโลยี Encapsulation ที่ช่วยเพิ่มประสิทธิภาพในการกักเก็บและปลดปล่อยสารสำคัญให้สารที่ได้มีความคงทนมากยิ่งขึ้น อีกทั้งกลุ่มบริษัทฯ ได้พัฒนาเทคโนโลยีการวิเคราะห์สารออกฤทธิ์จากธรรมชาติ (APIs) ในรูปแบบของ Fingerprint เพื่อใช้เป็นมาตรฐานในการตรวจสอบประสิทธิภาพของสารสกัดสมุนไพรมาตรฐานกว่า 50 รายการ โดยกลุ่มบริษัทฯ ได้รับรางวัลการันตีคุณภาพในการพัฒนาสารสกัดสมุนไพรมาตรฐานมากมาย เช่น รางวัลผลิตภัณฑ์สมุนไพรดีเด่นระดับชาติ Prime Minister Herbal Awards (PMHA) ปี 2560 จากกรมการแพทย์แผนไทยและการแพทย์ทางเลือก, รางวัลชมเชย Rice Plus Award ปี 2561 จากกรมการค้าต่างประเทศ กระทรวงพาณิชย์, รางวัล อ.ย. Quality Award ปี 2563 จากกระทรวงสาธารณสุข, รางวัล European Quality Award จากสถาบัน European Society of Quality Research (ESQR) ประเทศสวิตเซอร์แลนด์ เป็นต้น นอกจากนี้ กลุ่มบริษัทฯ ยังร่วมมือกับสำนักงานพัฒนาวิทยาศาสตร์และเทคโนโลยีแห่งชาติ และมหาวิทยาลัยชั้นนำของประเทศไทย ในการศึกษาและพัฒนาประสิทธิภาพด้านการออกฤทธิ์ของสารสกัดต่างๆ และการพัฒนากระบวนการผลิตเพื่อเพิ่มความสามารถในการแข่งขันของกลุ่มบริษัทฯ

ยิ่งไปกว่านั้น กลุ่มบริษัทฯ ได้พัฒนาผลิตภัณฑ์นวัตกรรมสมุนไพรภายใต้ตราสินค้าของกลุ่มบริษัทฯ ได้แก่ ผลิตภัณฑ์เสริมอาหารสูตรครบถ้วนโคลอชัวร์ (Colosure) ภายใต้ตราสินค้า “Wellnova” โดยนำบทวิจัย นวัตกรรม รวมถึงองค์ความรู้ด้านปัญญาประดิษฐ์ (Artificial Intelligence) จากสำนักงานพัฒนาวิทยาศาสตร์และเทคโนโลยีแห่งชาติ (สวทช.) มาใช้ในกระบวนการค้นหาสารสกัดที่สามารถช่วยในการออกแบบโมเลกุลสารสำคัญหรือสารสกัดชนิดใหม่ได้อย่างมีประสิทธิภาพและรวดเร็วยิ่งขึ้น ผนวกกับการนำเทคโนโลยีขั้นสูงของกลุ่มบริษัทฯ มาใช้ในการผลิตเพื่อให้ผลิตภัณฑ์ภายใต้ตราสินค้าของกลุ่มบริษัทฯ ที่มีประสิทธิภาพสูงและสามารถตอบสนองความต้องการของกลุ่มลูกค้าได้อย่างตรงจุด นอกจากนี้ กลุ่มบริษัทฯ มุ่งเน้นการเพิ่มศักยภาพในการส่งมอบผลิตภัณฑ์นวัตกรรมสมุนไพรโดยใช้เทคโนโลยีที่ทันสมัยผ่านการจดสิขสิทธิ์ในกระบวนการการผลิตและผลิตภัณฑ์ เช่น สิทธิบัตร อนุสิทธิบัตร และเครื่องหมายการค้า เป็นต้น

ด้วยประสบการณ์ ความเชี่ยวชาญ และความมุ่นมั่นในการวิจัยและพัฒนาด้านสมุนไพร รวมถึงเทคโนโลยีที่ทันสมัย ผนวกกับความตั้งใจของกลุ่มบริษัทฯ ในการเป็นหนึ่งในผู้นำการผลิตผลิตภัณฑ์นวัตกรรมด้านสุขภาพและความงามโดยการเพิ่มมูลค่าสมุนไพรไทย ส่งผลให้กลุ่มบริษัทฯ มีศักยภาพในการพัฒนาผลิตภัณฑ์ใหม่ๆ ที่สามารถเข้าถึงและตอบสนองความต้องการของผู้บริโภคที่มีการเปลี่ยนแปลงอยู่ตลอดเวลา

**1.1.3.4 การสร้างความเป็นพันธมิตรทางธุรกิจกับทั้งลูกค้าและผู้จัดจำหน่ายวัตถุดิบ**

หัวใจสำคัญในการประกอบธุรกิจของกลุ่มบริษัทฯ คือ การสร้างความสัมพันธ์ในลักษณะการเป็นพันธมิตรทางธุรกิจ (Business Partnership) กับลูกค้า ทั้งนี้ กลุ่มบริษัทฯ มีนโยบายสร้างความสัมพันธ์ในระยะยาวกับลูกค้า โดยดำเนินงานร่วมกันภายใต้แนวคิดของความเป็นพันธมิตรทางธุรกิจต่อกัน ซึ่งนอกเหนือจากการซื้อขายสินค้าระหว่างกันแล้ว กลุ่มบริษัทฯ จะทำงานร่วมกับลูกค้าอย่างใกล้ชิดในการพัฒนาผลิตภัณฑ์ที่ตอบสนองต่อโจทย์ของลูกค้าและสถานการณ์ทางการตลาดที่เปลี่ยนแปลงได้อย่างรวดเร็วและมีประสิทธิภาพ ทำให้ได้รับความไว้วางใจจากลูกค้ามาอย่างต่อเนื่อง นอกจากนี้ กลุ่มบริษัทฯ ยังสร้างความสัมพันธ์ที่ดีกับผู้จัดจำหน่ายวัตถุดิบ โดยเฉพาะอย่างยิ่ง พืชสมุนไพร ซึ่งเป็นวัตถุดิบหลักในการผลิตผลิตภัณฑ์ของกลุ่มบริษัทฯ ผ่านโครงการแทนคุณไทยฟาร์ม ซึ่งเป็นโครงการสนับสนุนเครือข่ายเกษตรกรและวิสาหกิจชุมชนในพื้นที่ต่างๆ ทั่วประเทศ ซึ่งนอกจากการที่กลุ่มบริษัทฯ จะรับซื้อวัตถุดิบสมุนไพรที่มีคุณภาพกับเครือข่ายเกษตรกรและวิสาหกิจชุมชนในระยะยาวแล้ว กลุ่มบริษัทฯ ยังร่วมพัฒนากระบวนการเพาะปลูก โดยการนำองค์ความรู้ด้านวิชาการผสมผสานกับแนวคิดพื้นบ้าน เพื่อถ่ายทอดให้แก่เครือข่ายพันธมิตรเกษตรกรและวิสาหกิจชุมชน เช่น วิธีการเพาะปลูก ช่วงระยะเวลาเก็บเกี่ยวสมุนไพร การเก็บรักษาพืชผลทางการเกษตรภายหลังจากเก็บเกี่ยว และการอบแห้งสมุนไพรเพื่อเก็บรักษาคุณภาพ เป็นต้น ส่งผลให้วัตถุดิบสมุนไพรของเครือข่ายเกษตรกรและวิสาหกิจชุมชนมีคุณภาพและปริมาณสารสำคัญตรงตามมาตรฐาน และสามารถควบคุมความปลอดภัยของวัตถุดิบสมุนไพร อีกทั้งช่วยสร้างรายได้ให้แก่เครือข่ายเกษตรกรและวิสาหกิจชุมชนอย่างยั่งยืนผ่านการสร้างอาชีพที่มั่นคง

**1.1.3.5 การมีทีมผู้บริหารที่มีประสบการณ์และความเชี่ยวชาญมาอย่างยาวนาน**

ทีมผู้บริหารของกลุ่มบริษัทฯ ประกอบด้วยบุคลากรที่มีประสบการณ์ในอุตสาหกรรมที่เกี่ยวข้องกับสมุนไพรมาอย่างยาวนานเฉลี่ย 15 ปี จึงมีความรู้ความเชี่ยวชาญและความเข้าใจเกี่ยวกับธุรกิจอย่างลึกซึ้ง และยังมีความสัมพันธ์ที่ดีกับลูกค้า รวมถึงผู้ผลิตและจำหน่ายวัตถุดิบทั้งในประเทศและต่างประเทศ นอกจากนี้ ทีมผู้บริหารยังประกอบด้วยบุคลากรที่มีความรู้ความเชี่ยวชาญทั้งในด้านการวิจัยและพัฒนา การบริหารจัดการวัตถุดิบ การผลิตและการบริหารจัดการโรงงาน รวมถึงการขายและการตลาด ส่งผลให้ทีมผู้บริหารสามารถกำหนดวิสัยทัศน์ กลยุทธ์ และแนวทางการดำเนินงานให้สอดคล้องกับสภาพเศรษฐกิจและอุตสาหกรรมในแต่ละช่วงเวลาได้อย่างเหมาะสม

* + 1. **กลยุทธ์ในการดำเนินธุรกิจของกลุ่มบริษัทฯ**

**1.1.4.1 การให้ความสำคัญกับวิจัยและพัฒนาเพื่อสร้างสรรค์ผลิตภัณฑ์ที่มีเอกลักษณ์และความแตกต่าง**

กลุ่มบริษัทฯ มุ่งเน้นการวิจัยและพัฒนาอย่างต่อเนื่อง เพื่อเป็นผู้นำในการสร้างสรรค์ผลิตภัณฑ์ที่มีเอกลักษณ์และความแตกต่างที่สามารถตอบสนองความต้องการของผู้บริโภคได้อย่างมีประสิทธิภาพ โดยนอกเหนือจากการวิจัยและพัฒนาภายในองค์กร กลุ่มบริษัทฯ ยังได้ร่วมวิจัยและพัฒนากับหน่วยงานภายนอกและมหาวิทยาลัยชั้นนำ เช่น สำนักงานพัฒนาวิทยาศาสตร์และเทคโนโลยีแห่งชาติ (สวทช.) คณะแพทยศาสตร์มหาวิทยาลัยเชียงใหม่ และศูนย์วิจัยคลินิก คณะแพทยศาสตร์ศิริราชพยาบาล มหาวิทยาลัยมหิดล (Siriraj Institute of Clinical Research : SICRES) เป็นต้น เพื่อเพิ่มความสามารถในการคิดค้นนวัตกรรมใหม่ๆ สำหรับการต่อยอดผลิตภัณฑ์ในอนาคต โดยที่ผ่านมากลุ่มบริษัทฯ ได้สร้างสรรค์สารสกัดและผลิตภัณฑ์นวัตกรรมที่สำคัญ เช่น

* สารสกัด Ricocoside ซึ่งเป็นสารชำระล้างจากธรรมชาติที่พัฒนามาจากเมล็ดข้าวเจ้าไทยซึ่งเป็นวัตถุดิบที่มีปริมาณมากเกินความต้องการของตลาดในขณะนั้นนำมาสกัดให้ได้พอลิแซ็กคาไรด์ (Polysaccharide) และนำมาเชื่อมต่อกับกรดไขมันที่ได้จากน้ำมันมะพร้าว สามารถนำไปใช้เป็นส่วนประกอบสำหรับผลิตภัณฑ์ชำระล้างที่มีความอ่อนโยนต่อผิว เช่น ผลิตภัณฑ์ทำความสะอาดผิวบริเวณรอบดวงตา และผลิตภัณฑ์ทำความสะอาดผิวสำหรับเด็ก เป็นต้น อีกทั้งกลุ่มบริษัทฯ ยังนำสารสกัด Ricocoside มาพัฒนาต่อเป็นผลิตภัณฑ์ Cleanradex Eyelid Hygiene Solution ซึ่งเป็นผลิตภัณฑ์นวัตกรรมทำความสะอาดขนตาและเปลือกที่มีความอ่อนโยนต่อผิว
* สารสกัด Ricallus ที่พัฒนามาจากต้นอ่อนของข้าวที่มีส่วนประกอบของกรดอะมิโน (Amino Acids) เปปไทด์ (Peptides) และวิตามิน (Vitamins) มีคุณสมบัติในการช่วยชะลอวัย (Anti-Aging) สามารถใช้เป็นส่วนประกอบในการผลิตผลิตภัณฑ์เวชสำอาง
* ผลิตภัณฑ์ 8CT เป็นผลิตภัณฑ์เสริมอาหารที่พัฒนามาจากน้ำมันมะพร้าวที่มีโครงสร้างทางเคมีคล้ายน้ำนมแม่นำมาดัดแปลงโมเลกุลเพื่อให้ได้เฉพาะกรดไขมันชนิดสายคาร์บอนขนาดกลาง ได้แก่ คาร์บอน C8 และ C10 ที่ไม่เป็นไขและไม่สะสมตามเซลล์หรือเกาะตัวตามผนังหลอดเลือดเหมือนน้ำมันทั่วไป รวมถึงมีการเพิ่มประสิทธิภาพด้วยเทคโนโลยีการเสริมฤทธิ์ (Synergistic Effect Technology) ระหว่างแอสต้าแซนธิน (Astaxanthin) จากสาหร่ายสีแดง ที่ช่วยปกป้องเซลล์จากอนุมูลอิสระที่เกิดจากรังสียูวี และน้ำมันงาดำสกัดเย็นที่มีเซซามินและโอเมก้า 3,6,9 เป็นส่วนประกอบ ที่ช่วยลดไขมันในร่างกาย ลดปริมาณคอเลสเตอรอล ป้องกันโรคหัวใจ และลดความดันโลหิตสูง อีกทั้งสารดังกล่าวยังเสริมฤทธิ์กันช่วยให้สมองทำงานได้ดีขึ้นและลดความเสี่ยงในการเกิดโรคอัลไซเมอร์

**1.1.4.2 การขยายฐานลูกค้าไปยังตลาดที่มีช่องว่างในการเติบโต**

นอกเหนือจากการพัฒนาผลิตภัณฑ์แล้ว กลุ่มบริษัทฯ ยังมองหาโอกาสในการเติบโตและช่องว่างทางธุรกิจในตลาดใหม่ๆ เพื่อเพิ่มศักยภาพในการเติบโตของรายได้และอัตรากำไรของกลุ่มบริษัทฯ ในอนาคต โดยกลุ่มบริษัทฯ จะมุ่งเน้นขยายฐานลูกค้าไปยังอุตสาหกรรมใหม่ที่มีความต้องการผลิตสินค้าที่ใช้วัตถุดิบจากธรรมชาติ เช่น อุตสาหกรรมอาหารสัตว์เลี้ยง ที่กำลังอยู่ในกระแสนิยมอาหารสัตว์เลี้ยงที่มีรูปลักษณ์ใกล้เคียงอาหารคน และมีคุณประโยชน์รวมถึงความต้องการผลิตภัณฑ์ที่สดใหม่และมาจากธรรมชาติที่เพิ่มมากขึ้น ซึ่งกลุ่มบริษัทฯ เล็งเห็นถึงโอกาสและแนวโน้มการเติบโตในตลาดดังกล่าวจึงได้เริ่มจำหน่ายสารสกัดสมุนไพรมาตรฐานให้แก่ผู้ผลิตอาหารสัตว์เลี้ยงระดับโลก รวมทั้งจะขยายฐานลูกค้าไปยังกลุ่มผู้รับจ้างผลิตอาหารสัตว์เลี้ยง (Pet Foods) และอาหารสัตว์ (Feedmills) เพิ่มเติมในอนาคต

ยิ่งไปกว่านั้น กลุ่มบริษัทฯ ยังมีแผนที่จะขยายฐานลูกค้าไปยังอุตสาหกรรมอาหาร จากแนวโน้มของผู้บริโภคที่ใส่ใจดูแลรักษาสุขภาพโดยให้ความสำคัญในการเลือกซื้ออาหารที่ใช้วัตถุดิบจากธรรมชาติและนิยมการบริโภคโปรตีนจากพืช (Plant-based protein) มากยิ่งขึ้น โดยกลุ่มบริษัทฯ อยู่ระหว่างการพัฒนาสารสกัดโปรตีนจากพืชหลากหลายชนิด เช่น โปรตีนจากถั่ว (Soy Protein) โปรตีนจากกัญชง (Hemp Protein) โปรตีนจากรังไหม (Sericin) โปรตีนจากสาหร่ายและยีสต์ เป็นต้น คาดว่าจะเริ่มวางจำหน่ายได้ในช่วงไตรมาส 3 ปี 2567 นอกจากนี้ กลุ่มบริษัทฯ ยังมองหาโอกาสในการเติบโตและช่องว่างทางธุรกิจในประเทศที่นิยมบริโภคผลิตภัณฑ์เพื่อสุขภาพที่ผลิตจากวัตถุดิบธรรมชาติและมีความต้องการสารสกัดสมุนไพรมาตรฐาน ได้แก่ มาเลเซีย เวียดนาม เกาหลีใต้ และสหรัฐอเมริกา

**1.1.4.3 การนำเสนอผลิตภัณฑ์อย่างรวดเร็วผ่านผลิตภัณฑ์ที่พร้อมขาย (Ready-to-Market Product)**

เนื่องจากผลิตภัณฑ์ของกลุ่มบริษัทฯ ทั้งในส่วนของสารสกัดสมุนไพร และผลิตภัณฑ์เพื่อสุขภาพ ความงาม และสุขอนามัย เป็นผลิตภัณฑ์ที่พัฒนาขึ้นตามความต้องการของลูกค้า ดังนั้น กลุ่มบริษัทฯ จึงให้ความสำคัญกับความรวดเร็วและประสิทธิภาพในการส่งมอบผลิตภัณฑ์ที่ตรงกับโจทย์ความต้องการของลูกค้า โดยมีการติดตามแนวโน้มของตลาด รวมถึงการเปลี่ยนแปลงพฤติกรรมของผู้บริโภคอย่างใกล้ชิด ไม่ว่าจะเป็นการเข้าร่วมงานแสดงสินค้าทั้งในประเทศและต่างประเทศ และการศึกษารวบรวมผลงานวิจัยที่เป็นนวัตกรรมใหม่ๆ เพื่อนำมาประยุกต์และพัฒนาเป็นผลิตภัณฑ์สารสกัดสมุนไพร และผลิตภัณฑ์เพื่อสุขภาพ ความงาม และสุขอนามัย โดยจะนำสูตรการผลิตผลิตภัณฑ์ที่พัฒนาขึ้นใหม่นั้นไปทำการขึ้นทะเบียนผลิตภัณฑ์เพื่อเตรียมพร้อมสำหรับการจำหน่าย ซึ่งจะช่วยลดระยะเวลาในการดำเนินการให้แก่ลูกค้า ปัจจุบัน กลุ่มบริษัทฯ มีสูตรการผลิตผลิตภัณฑ์ที่พร้อมจำหน่ายจำนวน 264 สูตร และสำหรับผลิตภัณฑ์ในกลุ่มสารสกัดสมุนไพร กลุ่มบริษัทฯ ได้นำเอานวัตกรรมต่างๆ มาประยุกต์ใช้เพื่อพัฒนาสารสกัดสมุนไพรมาตรฐานที่มีลักษณะเฉพาะตัว และเพิ่มประสิทธิภาพในการออกฤทธิ์ของสารสำคัญซึ่งเป็นผลิตภัณฑ์ภายใต้ตราสินค้าของกลุ่มบริษัทฯ (Branded Ingredient) และช่วยให้ลูกค้าสามารถนำสารสกัดของกลุ่มบริษัทฯ ไปใช้เป็นวัตถุดิบในการผลิตสินค้าสำเร็จรูปได้อย่างมีประสิทธิภาพมากยิ่งขึ้น

**1.1.4.4 การให้ความสำคัญกับประสิทธิภาพในกระบวนการผลิตอย่างต่อเนื่อง**

จากการที่กลุ่มบริษัทฯ ให้ความสำคัญในเรื่องคุณภาพผลิตภัณฑ์อย่างมาก จึงมีการพัฒนาประสิทธิภาพกระบวนการผลิตอย่างต่อเนื่องเพื่อให้ผลิตภัณฑ์ของกลุ่มบริษัทฯ มีความสม่ำเสมอด้านคุณภาพ นอกจากนี้ การที่กลุ่มบริษัทฯ มีความรู้และประสบการณ์ในธุรกิจสมุนไพรมาอย่างยาวนาน ทำให้มีทักษะและความเชี่ยวชาญด้านเทคนิคต่างๆ ที่เกี่ยวข้องกับการวิจัยและพัฒนารวมถึงกระบวนการผลิตอย่างมาก เมื่อผนวกกับการลงทุนในเครื่องจักรที่มีประสิทธิภาพสูง จึงทำให้ลูกค้ามั่นใจได้ว่าผลิตภัณฑ์ที่ผลิตได้มีคุณภาพมาตรฐานระดับสากล ที่ผ่านมา กลุ่มบริษัทฯ มีการลงทุนในเครื่องจักรและอุปกรณ์ที่มีประสิทธิภาพสูง ได้แก่

* เครื่องมือสำหรับแยกและวิเคราะห์สารประกอบ High Performance Liquid Chromatography (HPLC) ซึ่งเป็นเทคโนโลยีที่ใช้ในการวิเคราะห์คุณภาพและตรวจวัดปริมาณสารสำคัญโดยการแยกสารผสมโดยใช้เครื่องสูบแรงดันสูง ประกอบกับองค์ความรู้และความเชี่ยวชาญในการใช้เครื่อง HPLC ให้เกิดประสิทธิภาพสูง ส่งผลให้กลุ่มบริษัทฯ สามารถพัฒนาสารสกัดสมุนไพรมาตรฐานที่มีคุณภาพสูงและสามารถควบคุมคุณภาพให้ได้มาตรฐานเดียวกันในทุกรุ่นการผลิต
* เครื่องอบแห้งแบบพ่นฝอย (Spray Dryer) ที่นำเข้าจากประเทศเดนมาร์ก สามารถพ่นฝอยให้ได้ผงที่มีอนุภาคขนาดเล็กและมีความสม่ำเสมอ ช่วยเสริมประสิทธิภาพการทำงานของเทคโนโลยี Encapsulation ในการห่อหุ้มอนุภาคของสารสกัดได้อย่างมีประสิทธิภาพ ที่จะมีผลต่อการกับเก็บและการปลดปล่อยสารสำคัญให้สารที่ได้มีความคงทนมากยิ่งขึ้น
* เครื่องฮอโมจีไนซ์เซอร์ หรือเครื่องปั่นผสมแบบละเอียด Nano Emulsion ที่นำเข้าจากประเทศสวิตเซอร์แลนด์ สามารถปั่นกวนส่วนผสมให้ได้อนุภาคขนาดเล็กตามความต้องการ ช่วยให้ผลิตภัณฑ์ที่ผลิตได้มีความเนียนละเอียด สม่ำเสมอ และสามารถซึมเข้าสู่ร่างกายได้อย่างมีประสิทธิภาพ

**1.1.5 การเปลี่ยนแปลงและพัฒนาการที่สำคัญ**

พัฒนาการที่สำคัญของบริษัทฯ ในช่วงระยะเวลาที่ผ่านมา มีรายละเอียดดังต่อไปนี้

| **ปี** | **เหตุการณ์ที่สำคัญ** |
| --- | --- |
| **2542** | * จดทะเบียนจัดตั้งบริษัทฯ ในชื่อ บริษัท สเปเชี่ยลตี้ เนเชอรัล โปรดักส์ (เอส เอ็น พี) จำกัด ด้วยทุนจดทะเบียน 5,000,000 บาท เมื่อวันที่ 29 กันยายน 2542 เพื่อประกอบธุรกิจผลิตและจำหน่ายสารสกัดสมุนไพรไทยสำหรับใช้ในเครื่องสำอางและเวชสำอาง และผลิตภัณฑ์เสริมอาหาร |
| **2543** | * บริษัทฯ เพิ่มทุนจดทะเบียนจำนวน 35,000,000 บาท จากทุนจดทะเบียนเดิม 5,000,000 บาท เป็น 40,000,000 บาท โดยการออกหุ้นสามัญใหม่จำนวน 3,500,000 หุ้น มูลค่าที่ตราไว้หุ้นละ 10 บาท เพื่อใช้เป็นเงินทุนหมุนเวียนในกิจการ * บริษัทฯ ได้รับบัตรส่งเสริมการลงทุนสำหรับกิจการผลิตวัตถุดิบที่ใช้ในการผลิตเครื่องสำอาง ประเภท 6.11 การผลิตผลิตภัณฑ์เคมีอื่นๆ จากคณะกรรมการส่งเสริมการลงทุน (BOI) |
| **2544** | * บริษัทฯ ได้รับบัตรส่งเสริมการลงทุนสำหรับกิจการผลิตวัตถุดิบที่ใช้ในการผลิตเครื่องสำอางและสารสกัดจากพืชสมุนไพร ประเภท 1.20 กิจการผลิตผลิตภัณฑ์จากพืชสมุนไพร และประเภท 6.11 การผลิตผลิตภัณฑ์เคมีอื่นๆ จากคณะกรรมการส่งเสริมการลงทุน (BOI) |
| **2545** | * บริษัทฯ เพิ่มทุนจดทะเบียนจำนวน 4,000,000 บาท จากทุนจดทะเบียนเดิม 40,000,000 บาท เป็น 44,000,000 บาท โดยการออกหุ้นสามัญใหม่จำนวน 400,000 หุ้น มูลค่าที่ตราไว้หุ้นละ 10 บาท เพื่อใช้เป็นเงินทุนหมุนเวียนในกิจการ |
| **2546** | * บริษัทฯ เพิ่มทุนจดทะเบียนจำนวน 44,000,000 บาท จากทุนจดทะเบียนเดิม 44,000,000 บาท เป็น 88,000,000 บาท โดยการออกหุ้นสามัญใหม่จำนวน 4,400,000 หุ้น มูลค่าที่ตราไว้หุ้นละ 10 บาท เพื่อใช้เป็นเงินทุนหมุนเวียนในกิจการ * จดทะเบียนจัดตั้งบริษัท เอสเอ็นพี-โนวีออน โฮลดิ้ง จำกัด (ปัจจุบันเปลี่ยนชื่อเป็น บริษัท สเปเชี่ยลตี้ เนเชอรัล อินโนเวชั่น จำกัด) ด้วยทุนจดทะเบียน 44,880,000 บาท เมื่อวันที่ 2 ตุลาคม 2546 เพื่อประกอบธุรกิจลงทุนในบริษัทอื่น โดยบริษัท สเปเชี่ยลตี้ โฮลดิ้ง จำกัด เข้ามาถือหุ้นในบริษัท สเปเชี่ยลตี้ เนเชอรัล โปรดักส์ จำกัด ผ่านการเพิ่มทุน * บริษัทฯ ได้รับการรับรองมาตรฐาน ISO 9001:2000 จาก SGS (Thailand) ซึ่งเป็นมาตรฐานระบบบริหารงานคุณภาพ |
| **2547** | * บริษัทฯ ได้รับอนุญาตให้ใช้เครื่องหมายรับรองฮาลาล (HALAL) จากคณะกรรมการกลางอิสลามแห่งประเทศไทย สำหรับสารสกัดพริก สารสกัดกวาวเครือขาว สารสกัดจากเกล็ดปลา สารสกัดกวาวเครือแดง สาหร่ายสไปรูลิน่า สารสกัดชาเขียว สารสกัดมะขามแขก สารสกัดดอกคำฝอย และสารสกัดส้มแขก |
| **2548** | * บริษัทฯ ได้รับการรับรองมาตรฐานการผลิตเครื่องสำอางตามหลักเกณฑ์วิธีการที่ดี (Good Manufacturing Practice : GMP) จากสำนักงานคณะกรรมการอาหารและยา (อย.) กระทรวงสาธารณสุข ซึ่งสอดคล้องกับหลักเกณฑ์วิธีการที่ดีในการผลิตเครื่องสำอางตามมาตรฐานสากล |
| **2549** | * บริษัทฯ ได้รับการรับรองมาตรฐานวิธีการที่ดีในการผลิต (Good Manufacturing Practice : GMP) สำหรับสถานที่ผลิตอาหาร จากสำนักงานคณะกรรมการอาหารและยา (อย.) กระทรวงสาธารณสุข โดยครอบคลุมกระบวนการผลิตเครื่องดื่มในภาชนะบรรจุปิดสนิท และอาหารทั่วไป |
| **2550** | * บริษัทฯ เริ่มขยายฐานลูกค้าไปยังต่างประเทศในแถบภูมิภาคเอเชียตะวันออก เอเชียตะวันออกเฉียงใต้ รวมถึงประเทศในแถบภูมิภาคยุโรป |
| **2552** | * บริษัทฯ ได้รับการรับรองมาตรฐานการวิเคราะห์อันตรายและจุดวิกฤตที่ต้องควบคุมในการผลิตอาหาร (Hazard Analysis Critical Control Point : HACCP) จากคณะกรรมาธิการโครงการมาตรฐานอาหารระหว่างประเทศ (Codex Alimentarius Commission : Codex) โดยครอบคลุมกระบวนการผลิตอาหารเสริมจากปลาและสารสกัดสมุนไพร (คอลลาเจน ชาเขียว มังคุด เห็ดหลินจือ และดอกคำฝอย) * บริษัทฯ ได้รับการรับรองมาตรฐาน ISO 9001:2008 จาก SGS (Thailand) ซึ่งเป็นมาตรฐานระบบบริหารงานคุณภาพ * บริษัทฯ ได้รับมาตรฐานรับรองผลิตภัณฑ์ Organic Agriculture จาก Organic Agriculture Certification Thailand |
| **2555** | * บริษัทฯ จดทะเบียนจัดตั้ง บริษัท สเปเชี่ยลตี้ อินโนเวชั่น จำกัด (“SI”) เมื่อวันที่ 16 กุมภาพันธ์ 2555 ด้วยทุนจดทะเบียน 1,000,000 บาท เพื่อประกอบธุรกิจผลิตและจัดจำหน่ายผลิตภัณฑ์เครื่องสำอางและเวชสำอาง ผลิตภัณฑ์เสริมอาหาร และยาแผนโบราณ |
| **2556** | * เดือนเมษายน บริษัทฯ เพิ่มทุนจดทะเบียนจำนวน 182,000,000 บาท จากทุนจดทะเบียนเดิม 88,000,000 บาท เป็น 270,000,000 บาท โดยการออกหุ้นสามัญใหม่จำนวน 18,200,000 หุ้น มูลค่าที่ตราไว้หุ้นละ 10 บาท เพื่อใช้เป็นเงินทุนหมุนเวียนในกิจการ * เดือนกันยายน บริษัทฯ เพิ่มทุนจดทะเบียนจำนวน 13,300,000 บาท จากทุนจดทะเบียนเดิม 270,000,000 บาท เป็น 283,300,000 บาท โดยการออกหุ้นสามัญใหม่จำนวน 1,330,000 หุ้น มูลค่าที่ตราไว้หุ้นละ 10 บาท เพื่อใช้เป็นเงินทุนหมุนเวียนในกิจการ * SI เพิ่มทุนจดทะเบียนจำนวน 89,000,000 บาท จากทุนจดทะเบียนเดิม 1,000,000 บาท เป็น 90,000,000 บาท โดยการออกหุ้นสามัญใหม่จำนวน 890,000 หุ้น มูลค่าที่ตราไว้หุ้นละ 100 บาท เพื่อรองรับการขยายตัวทางธุรกิจของกลุ่มผลิตภัณฑ์เพื่อสุขภาพ ความงาม และสุขอนามัย |
| **2557** | * SI ได้รับการรับรองมาตรฐานวิธีการที่ดีในการผลิต (Good Manufacturing Practice : GMP) จากสำนักงานคณะกรรมการอาหารและยา (อย.) กระทรวงสาธารณสุข โดยครอบคลุมกระบวนการผลิตกาแฟ ชา และผลิตภัณฑ์เสริมอาหาร |
| **2558** | * SI ได้รับใบอนุญาตประกอบกิจการที่เป็นอันตรายต่อสุขภาพ จากกองการบริหารส่วนตำบลบางพลีใหญ่ * SI ได้รับใบอนุญาตผลิตยาแผนโบราณ จากสำนักงานคณะกรรมการอาหารและยา กระทรวงสาธารณสุข * SI ได้รับใบอนุญาตผลิตอาหารที่กำหนดคุณภาพหรือมาตรฐาน ได้แก่ ผลิตภัณฑ์เสริมอาหาร กาแฟ ชา |
| **2559** | * บริษัทฯ ได้รับรางวัลชมเชยประเภทการบริหารอุตสาหกรรมขนาดกลางและขนาดย่อม จากกระทรวงอุตสาหกรรม * SI ได้รับการรับรองมาตรฐานวิธีการที่ดีในการผลิต (Good Manufacturing Practice : GMP) จากสำนักงานคณะกรรมการอาหารและยา (อย.) กระทรวงสาธารณสุข สำหรับการผลิตเครื่องสำอาง โดยครอบคลุมกระบวนการผลิตเครื่องสำอางทุกประเภท * SI ได้รับการรับรองมาตรฐานวิธีการที่ดีในการผลิต (Good Manufacturing Practice : GMP) จากสำนักงานคณะกรรมการอาหารและยา (อย.) กระทรวงสาธารณสุข สำหรับการผลิตยาแผนโบราณสำหรับมนุษย์ ซึ่งสอดคล้องกับหลักเกณฑ์วิธีการที่ดีในการผลิตยา (Pharmaceutical Inspection Co-operation Scheme: PIC/S) โดยครอบคลุมกระบวนการ ผลิต ขาย หรือสั่งเข้ามาในราชอาณาจักร ซึ่งยาแผนโบราณ พ.ศ. 2555 กระบวนการผลิตทั้งหมดหรือบางส่วน การปล่อยผ่านผลิตภัณฑ์ รวมถึงการเก็บรักษาผลิตภัณฑ์ * SI ได้รับการรับรองมาตรฐาน ISO22716:2007 จาก SGS (Thailand) ซึ่งเป็นมาตรฐานระบบการปฏิบัติที่ดีในการผลิตเครี่องสำอาง * SI ได้รับการรับรองมาตรฐาน ISO9001:2008 จาก SGS (Thailand) ซึ่งเป็นมาตรฐานระบบบริหารงานคุณภาพ * SI ได้รับอนุญาตให้ใช้เครื่องหมายรับรองฮาลาล (HALAL) จากสำนักงานคณะกรรมการอิสลามแห่งประเทศไทย |
| **2560** | * SI ได้จดทะเบียนสถานประกอบการผลิตเครื่องมือแพทย์กับสำนักงานคณะกรรมการอาหารและยา (อย.) กระทรวงสาธารณสุข โดยครอบคลุมการผลิตเครื่องมือแพทย์ Nursing Services * บริษัทฯ ได้รับรางวัลชนะเลิศผลิตภัณฑ์สมุนไพรดีเด่นระดับชาติ ประจำปี 2560 (Prime Minister Herbal Awards: PMHA) ในประเภทผู้ประกอบการขนาดกลางและขนาดย่อม (SME) * SI ได้รับการรับรองมาตรฐานอาคารสีเขียว (Leadership in Energy and Environmental Design : LEED) ประเภท GOLD จาก U.S.Green Building Council (USGBC) โดยถือเป็นผู้ประกอบการรายเดียวในธุรกิจผู้ผลิตผลิตภัณฑ์สุขภาพและความงามในประเทศไทยที่ได้รับรางวัลนี้ |
| **2561** | * บริษัทฯ ได้รับการรับรองมาตรฐานอาคารสีเขียว (Green Industry) ระดับที่ 2 จากกระทรวงอุตสาหกรรม * บริษัทฯ ได้รับการรับรองมาตรฐาน ISO 9001:2015 จาก SGS (Thailand) ซึ่งเป็นมาตรฐานระบบบริหารงานคุณภาพ * บริษัทฯ ได้รับการรับรองมาตรฐานแรงงานไทย มรท. 8001-2563 ระดับพื้นฐาน จากกรมสวัสดิการและคุ้มครองแรงงาน กระทรวงแรงงานแห่งประเทศไทย * บริษัทฯ ได้รับรางวัล Rice Plus Award 2018 จากกรมการค้าต่างประเทศ จากผลงานการพัฒนา Black Glutinous Rice Extract Liquid * บริษัทฯ ได้รับตราสัญลักษณ์ Thailand Trust Mark (T Mark) จากกรมส่งเสริมการค้าระหว่างประเทศ ซึ่งเป็นการรับรองคุณภาพสินค้าที่กำหนดขึ้นเพื่อส่งเสริมคุณค่าและบริการที่ผลิตในประเทศไทย * กลุ่มผู้ถือหุ้นใหญ่จดทะเบียนจัดตั้ง บริษัท คาเน อินโนเวชั่น จำกัด (“KI”) เมื่อวันที่ 7 พฤศจิกายน 2561 ด้วยทุนจดทะเบียน 1,000,000 บาท เพื่อประกอบธุรกิจบรรจุภัณฑ์ โดยเป็นการร่วมลงทุนกับ Kanae Company Limited ผู้ผลิตและจำหน่ายบรรจุภัณฑ์อย่างครบวงจรจากประเทศญี่ปุ่น * KI เพิ่มทุนจดทะเบียนจำนวน 34,000,000 บาท จากทุนจดทะเบียนเดิม 1,000,000 บาท เป็น 35,000,000 บาท โดยการออกหุ้นสามัญใหม่จำนวน 3,400,000 หุ้น มูลค่าที่ตราไว้หุ้นละ 10 บาท เพื่อใช้เป็นเงินทุนหมุนเวียนในกิจการ |
| **2562** | * บริษัทฯ ลดทุนจดทะเบียนจำนวน 38,300,000 บาท จากทุนจดทะเบียนเดิม 283,300,000 บาท เป็น 245,000,000 บาท มูลค่าที่ตราไว้หุ้นละ 10 บาท เพื่อปรับโครงสร้างทุนให้เหมาะสม * บริษัทฯ ลดทุนจดทะเบียนจำนวน 97,000,000 บาท จากทุนจดทะเบียนเดิม 245,000,000 บาท เป็น 148,000,000 บาท มูลค่าที่ตราไว้หุ้นละ 10 บาท เพื่อปรับโครงสร้างทุนให้เหมาะสม * บริษัทฯ ได้ขยายขอบข่ายการใช้เครื่องหมายรับรองฮาลาล (HALAL) จากคณะกรรมการกลางอิสลามแห่งประเทศไทย โดยได้เพิ่มรายการสารสกัดจากสมุนไพรในรูปแบบผงและของเหลว วิตามิน และน้ำมัน * บริษัทฯ ได้รับบัตรส่งเสริมการลงทุนสำหรับกิจการผลิตสารสกัดจากวัตถุดิบทางธรรมชาติประเภท 1.11.2 กิจการผลิตสารสกัดจากวัตถุดิบทางธรรมชาติ หรือการผลิตผลิตภัณฑ์จากสารสกัดจากวัตถุดิบทางธรรมชาติที่ต่อเนื่องในโครงการเดียวกัน จากคณะกรรมการส่งเสริมการลงทุน (BOI) * SI ได้รับรางวัลผลการคัดเลือกผลิตภัณฑ์สมุนไพรดีเด่น (PMHA) ประจำปี 2562 จากสถาบันการแพทย์แผนไทย กรมการแพทย์แผนไทยและแพทย์ทางเลือก กระทรวงสาธารณสุข จากผลงานผลิตภัณฑ์กระจายกลิ่นน้ำหอมเฮ้าส์ออฟเฮิร์บ กลิ่นกล้วยไม้ป่าและแซนดัลวู๊ด * SI ได้รับรางวัลนวัตกรรมแห่งชาติ (NIAWARDS) ประจำปี 2562 จากสำนักงานนวัตกรรมแห่งชาติ (องค์การมหาชน) จากผลงาน 8CT ผลิตภัณฑ์เสริมอาหารจากน้ำมันมะพร้าวชนิดพิเศษ * SI ได้รับรางวัลชนะเลิศผลิตภัณฑ์นวัตกรรมจากสินค้าเกษตรไทย (Agri Plus Award) ประจำปี 2562 จากผลงาน Cleanradex Eyelid Hygiene Solution กลุ่มไม่ใช่อาหารที่วางจำหน่าย * SI ได้รับรางวัลผลิตภัณฑ์นวัตกรรมจากสินค้าเกษตรไทย (Agri Plus Award) ประจำปี 2562 จากผลงาน 8CT Dietary Supplement Product กลุ่มอาหาร และผลงาน Hivea Moisturising and Nourishing Cream กลุ่มไม่ใช่อาหารที่มีงานวิจัยรองรับ * SI ได้รับรางวัลสุดยอดนวัตกรรม 7 Innovation Awards ประจำปี 2562 จากศูนย์นวัตรกรรมกลุ่มธุรกิจ ซีพี ออลล์ จากผลงาน 8CT ผลิตภัณฑ์เสริมอาหารจากน้ำมันมะพร้าวชนิดพิเศษ |
| **2563** | * SI ได้จดทะเบียนสถานประกอบการนำเข้าเครื่องมือแพทย์กับสำนักงานคณะกรรมการอาหารและยา (อย.) กระทรวงสาธารณสุข โดยครอบคลุมการนำเข้าเครื่องมือแพทย์ Clinical Laboratory, Dentistry, Intensive Care Unit, Nursing Services, Ophthalmology, Otolaryngology และ Pulmonary Medicine * SI ได้รับรางวัล อย. ควอลิตี้ อวอร์ด (FDA Quality Awards) ประจำปี 2563 ประเภทสถานประกอบการด้านยา จากสำนักงานคณะกรรมการอาหารและยา (อย.) กระทรวงสาธารณสุข * SI ได้รับรางวัล Creator Awards จากผลงาน 8CT ผลิตภัณฑ์เสริมอาหารจากน้ำมันมะพร้าวชนิดพิเศษ จากโครงการความร่วมมือขับเคลื่อนนวัตกรรมสำหรับประเทศ |
| **2564** | * กลุ่มผู้ถือหุ้นใหญ่จดทะเบียนจัดตั้ง บริษัท เวลโนเวชั่นส์ จำกัด (“WELL”) เมื่อวันที่ 28 เมษายน 2564 ด้วยทุนจดทะเบียน 1,000,000 บาท เพื่อประกอบธุรกิจจำหน่ายผลิตภัณฑ์นวัตกรรมสมุนไพร โดยเป็นการร่วมทุนกับบริษัท นาสท์ด้า โฮลดิ้ง จำกัด * ในเดือนพฤศจิกายน 2564 WELL เพิ่มทุนจดทะเบียนเป็น 50,000,000 บาท โดยมีกลุ่มผู้ถือหุ้นใหญ่ถือหุ้นในสัดส่วนร้อยละ 70 ของจำนวนหุ้นที่จำหน่ายได้แล้วทั้งหมด และบริษัท นาสท์ด้า โฮลดิ้ง จำกัด ถือหุ้นในสัดส่วนร้อยละ 30 ของจำนวนหุ้นที่จำหน่ายได้แล้วทั้งหมด * SI ได้รับรางวัล ESQR’s Quality Convention Dubai 2021 ซึ่งเป็นรางวัลสำหรับองค์กรชั้นนำที่มีความโดดเด่นในด้านคุณภาพ มีนวัตกรรมเทคโนโลยี และความมั่นคงในจรรยาบรรณ * SI ได้รับรางวัลผลิตภัณฑ์สมุนไพรคุณภาพ ครั้งที่ 2 ประจำปี 2564 จากผลิตภัณฑ์ยาแคปซูลสมุนไพร (ตรา เอ็มเฮิร์บ) จากกรมการแพทย์แผนไทยและแพทย์ทางเลือก |
| **2565** | * ที่ประชุมวิสามัญผู้ถือหุ้น ครั้งที่ 1/2565 เมื่อวันที่ 28 กันยายน 2565 ได้มีมติอนุมัติให้บริษัทฯ เพิ่มทุนจดทะเบียนจำนวน 152,000,000 บาท จากทุนจดทะเบียนเดิม 148,000,000 บาท เป็น 300,000,000 บาท โดยการออกและเสนอขายหุ้นสามัญที่ออกใหม่จำนวน 15,200,000 บาท ซึ่งมีมูลค่าที่ตราไว้หุ้นละ 10 บาท ให้กับผู้ถือหุ้นเดิม โดยมีรายละเอียดดังนี้ * หุ้นสามัญเพิ่มทุนจำนวน 10,234,904 หุ้น : บริษัทฯ ได้รับชำระค่าหุ้นเป็นเงินสดในราคาหุ้นละ 10 บาท รวมเป็นเงินจำนวน 102,349,040 บาท * หุ้นสามัญเพิ่มทุนจำนวน 4,965,096 หุ้น : บริษัทฯ ได้รับชำระค่าหุ้นเป็นหุ้นสามัญของบริษัท คาเน อินโนเวชั่น จำกัด (“KI”) จำนวน 2,799,998 หุ้น คิดเป็นมูลค่า 19.52 ล้านบาท และหุ้นสามัญของบริษัท เวลโนเวชั่นส์ จำกัด (“WELL”) จำนวน 3,499,998 หุ้น คิดเป็นมูลค่า 30.13 ล้านบาท รวมมูลค่าที่ได้รับทั้งสิ้น 49.65 ล้านบาท * บริษัทฯ เพิ่มทุนจดทะเบียนใน SI จำนวน 50,000,000 บาท จากทุนจดทะเบียนเดิม 90,000,000 บาท เป็น 140,000,000 บาท โดยการออกหุ้นสามัญใหม่จำนวน 500,000 หุ้น มูลค่าที่ตราไว้หุ้นละ 100 บาท เพื่อใช้เป็นเงินทุนหมุนเวียนในกิจการ * บริษัทฯ ได้รับการรับรองมาตรฐาน Good Hygiene Practice (GHP) จาก SGS (Thailand) ซึ่งเป็นมาตรฐานในการผลิตสารสกัดสมุนไพรสำหรับผลิตภัณฑ์เสริมอาหารและเครื่องดื่มเพื่อสุขภาพ * โรงงาน SI ได้รับตามมาตรฐาน Good Hygiene Practice (GHP) และ FSSC 22000 จาก SGS (Thailand) ซึ่งเป็นระบบมาตรฐานการรับรองความปลอดภัยสำหรับการผลิตอาหารที่ได้รับการยอมรับในระดับสากล * SI ได้รับรางวัลผลิตภัณฑ์สมุนไพรคุณภาพ ประจำปี 2565 จากผลิตภัณฑ์เสริมอาหาร สารสกัดจากกระชายดำ (ตรา ด็อกเตอร์นาย) ผลิตภัณฑ์เสริมอาหาร ไรชิลล์ (ตรา ด็อกเตอร์นาย) ไนน์ เฮิร์บ กรีน บาล์ม ฟอร์ รีลีฟ อิชชิ่ง (ตรา alrise) และยาสารสกัดฟ้าทะลายโจร แคปซูล (ตรา มาดามไทเฮิร์บ) จากกรมการแพทย์แผนไทยและแพทย์ทางเลือก |
| **2566** | * WELL เพิ่มทุนจดทะเบียนจำนวน 16,663,000 บาท จากทุนจดทะเบียนเดิม 50,000,000 บาท เป็น 66,663,000 บาท โดยการออกหุ้นสามัญใหม่จำนวน 1,666,300 หุ้น มูลค่าที่ตราไว้หุ้นละ 10 บาท เสนอขายให้แก่บริษัท เซิร์ช เอ็นเตอร์เทนเม้นท์ จำกัด (“SEARCH”) ทำให้ SEARCH ถือหุ้นในสัดส่วนร้อยละ 25.00 ของจำหนวนหุ้นที่จำหน่ายได้แล้วทั้งหมด และบริษัทฯ และบริษัท นาสท์ด้า โฮลดิ้ง จำกัด ถือหุ้นในสัดส่วนร้อยละ 52.50 และร้อยละ 22.50 ของจำนวนหุ้นที่จำหน่ายได้แล้วทั้งหมด ตามลำดับ * ที่ประชุมวิสามัญผู้ถือหุ้น ครั้งที่ 2/2566 เมื่อวันที่ 25 กรกฎาคม 2566 ได้มีมติอนุมัติให้บริษัทฯ ดำเนินการดังนี้   - แปรสภาพเป็นบริษัทมหาชนจำกัด  - เปลี่ยนแปลงมูลค่าที่ตราไว้จากหุ้นละ 10 บาท เป็น 1 บาท  - เพิ่มทุนจดทะเบียนจำนวน 105 ล้านบาท จากทุนจดทะเบียนเดิม 300 ล้านบาท เป็น 405 ล้านบาท โดยการออกหุ้นสามัญใหม่จำนวน 105 ล้านหุ้น มูลค่าที่ตราไว้หุ้นละ 1 บาท ซึ่งมีรายละเอียดการจัดสรรดังนี้  (1) หุ้นสามัญเพิ่มทุนจำนวน 94,500,000 หุ้น เสนอขายให้แก่ประชาชนทั่วไปเป็นครั้งแรก (IPO)  (2) หุ้นสามัญเพิ่มทุนจำนวน 10,500,000 หุ้น เสนอขายให้แก่กรรมการ ผู้บริหาร และ/หรือพนักงานของบริษัทฯ และบริษัทย่อย  ในกรณีที่มีหุ้นเหลือจากการเสนอขายให้แก่กรรมการ ผู้บริหาร และ/หรือพนักงานของบริษัทฯ และบริษัทย่อยตามข้อ (2) ให้เสนอขายหุ้นสามัญใหม่ที่เหลือดังกล่าวให้แก่ประชาชนทั่วไปเป็นครั้งแรกตามข้อ (1) |

**1.1.6 ข้อผูกพันที่บริษัทฯ ให้คำมั่นไว้ในแบบแสดงรายการข้อมูลการเสนอขายหลักทรัพย์และ/หรือเงื่อนไขการอนุญาตของสำนักงาน และ/หรือเงื่อนไขการรับหลักทรัพย์ของตลาดหลักทรัพย์ฯ (ถ้ามี)**

-ไม่มี-

|  |
| --- |
| **1.2 ลักษณะการประกอบธุรกิจ** |

* + 1. **โครงสร้างรายได้ของกลุ่มบริษัทฯ**

โครงสร้างรายได้ของกลุ่มบริษัทฯ สำหรับปี 2563-2565 และงวดหกเดือนแรกปี 2566 มีรายละเอียดดังนี้

* แยกตามประเภทธุรกิจ

| **ประเภทของรายได้** | **ดำเนินการโดย** | **ปี 2563** | | **ปี 2564** | | **ปี 2565** | | **ม.ค. - มิ.ย. 2566** | |
| --- | --- | --- | --- | --- | --- | --- | --- | --- | --- |
| **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** |
| ธุรกิจสารสกัดสมุนไพรมาตรฐาน | SNPS | 117.64 | 24.78 | 162.23 | 22.97 | 123.06 | 25.18 | 57.84 | 29.47 |
| ธุรกิจผลิตภัณฑ์เพื่อสุขภาพ ความงาม และสุขอนามัย | SI, WELL | 357.15 | 75.22 | 544.00 | 77.03 | 365.67 | 74.82 | 138.45 | 70.53 |
| **รวมรายได้จากการขาย** |  | **474.79** | **100.00** | **706.23** | **100.00** | **488.73** | **100.00** | **196.29** | **100.00** |
| รายได้จากการให้บริการ1/ |  | 1.96 | 0.40 | 2.18 | 0.30 | 4.27 | 0.85 | 1.92 | 0.95 |
| รายได้อื่น2/ |  | 10.85 | 2.23 | 7.56 | 1.06 | 9.66 | 1.92 | 3.54 | 1.76 |
| **รายได้รวม** |  | **487.60** | **100.00** | **715.97** | **100.00** | **502.66** | **100.00** | **201.75** | **100.00** |

* แยกตามภูมิศาสตร์

| **ประเภทของรายได้** | **ปี 2563** | | **ปี 2564** | | **ปี 2565** | | **ม.ค. - มิ.ย. 2566** | |
| --- | --- | --- | --- | --- | --- | --- | --- | --- |
| **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** |
| รายได้จากการขายในประเทศ | 371.47 | 78.24 | 661.45 | 93.66 | 458.70 | 93.86 | 181.18 | 92.30 |
| รายได้จากการขายต่างประเทศ | 103.32 | 21.76 | 44.77 | 6.34 | 30.03 | 6.14 | 15.11 | 7.70 |
| **รวมรายได้จากการขาย** | **474.79** | **100.00** | **706.23** | **100.00** | **488.73** | **100.00** | **196.29** | **100.00** |
| รายได้จากการให้บริการ1/ | 1.96 | 0.40 | 2.18 | 0.30 | 4.27 | 0.85 | 1.92 | 0.95 |
| รายได้อื่น2/ | 10.85 | 2.23 | 7.56 | 1.06 | 9.66 | 1.92 | 3.54 | 1.76 |
| **รายได้รวม** | **487.60** | **100.00** | **715.97** | **100.00** | **502.66** | **100.00** | **201.75** | **100.00** |

หมายเหตุ: 1/ รายได้จากการให้บริการที่สำคัญ เช่น รายได้จากการรับจ้างสกัด รายได้จากบริการพัฒนาสารสกัด และรายได้จากบริการวิเคราะห์สาร สกัด เป็นต้น

2/ รายได้อื่นที่สำคัญ เช่น รายได้ค่าขึ้นทะเบียนสินค้า รายได้ค่าต่อทะเบียนสินค้า รายได้ค่าสินค้าตัวอย่าง รายได้ต่าตรวจวิเคราะห์ รายได้ ค่าพัฒนาสูตรผลิตภัณฑ์ เป็นต้น

* + 1. **ลักษณะธุรกิจ**

กลุ่มบริษัทฯ ประกอบธุรกิจผลิตและจำหน่ายผลิตภัณฑ์ที่มีส่วนประกอบของสมุนไพรตั้งแต่ต้นน้ำจนถึงปลายน้ำ โดยมุ่งเน้นการวิจัยและพัฒนาผลิตภัณฑ์ที่สามารถตอบสนองความต้องการของลูกค้าและแนวโน้มของตลาดได้อย่างครอบคลุม ทั้งนี้ ปัจจุบัน ลักษณะธุรกิจหลักของกลุ่มบริษัทฯ สามารถแบ่งได้เป็น 2 ธุรกิจหลัก ประกอบด้วย 1) ธุรกิจผลิตและจำหน่ายสารสกัดสมุนไพรมาตรฐาน และ 2) ธุรกิจผลิตภัณฑ์เพื่อสุขภาพ ความงาม และสุขอนามัย โดยมีรายละเอียด ดังนี้

**1.2.2.1 ธุรกิจผลิตและจำหน่ายสารสกัดสมุนไพรมาตรฐาน**

**(1) ลักษณะผลิตภัณฑ์หรือบริการ**

ธุรกิจผลิตและจำหน่ายสารสกัดสมุนไพรมาตรฐานเป็นธุรกิจต้นน้ำที่ดำเนินการโดย SNPS ที่มีประสบการณ์และความเชี่ยวชาญด้านสมุนไพรมานานกว่า 24 ปี และให้ความสำคัญด้านคุณภาพและมาตรฐานของผลิตภัณฑ์เป็นอย่างมาก สามารถคิดค้นและวิจัยพัฒนาสารสกัดสมุนไพรอย่างต่อเนื่อง รวมทั้งมีการจัดทำมาตรฐานของผลิตภัณฑ์ (Standardization) ซึ่งเป็นการระบุชนิดของสารสำคัญที่จะต้องได้จากกระบวนการสกัดสมุนไพรดังกล่าวและกำหนดเกณฑ์ปริมาณสารสำคัญ (Active Pharmaceuticals Ingredients : APIs) ที่จะต้องได้จากการดำเนินการสกัดสมุนไพรในแต่ละครั้ง เพื่อให้มั่นใจได้ว่าสารสกัดที่ได้จากการผลิตของกลุ่มบริษัทฯ ในแต่ละครั้งจะมีสารสกัดที่เหมือนกันในปริมาณที่เท่ากันทุกประการ ส่งผลให้สารสกัดสมุนไพรที่บริษัทฯ ผลิตได้รับการรับรองมาตรฐานในระดับสากล

จากการที่บริษัทฯ มีฐานข้อมูลสารสกัดสมุนไพรมาตรฐานจำนวนมากทำให้สามารถนำเอาองค์ความรู้ดังกล่าวมาต่อยอดเพื่อพัฒนาสารสกัดที่มีความแตกต่างจากสารสกัดที่มีอยู่ในตลาดทั่วไป โดยมีการนำเทคโนโลยีต่างๆ มาประยุกต์ใช้เพื่อพัฒนาสารสกัดสมุนไพรภายใต้ตราสินค้าของบริษัทฯ (Branded Ingredients) ซึ่งเป็นสูตรผลิตภัณฑ์ที่มีคุณสมบัติเฉพาะ มีการทดสอบคุณประโยชน์ด้านสุขภาพ (Clinical Study) และมีปริมาณสารสำคัญในปริมาณที่สูงกว่าสารสกัดสมุนไพรมาตรฐาน ได้แก่

* ReiSHIELD ผลิตภัณฑ์สารสกัดจากเห็ดหลินจือที่มีคุณสมบัติเสริมภูมิคุ้มกันแก่ร่างกาย
* Guardchai ผลิตภัณฑ์สารสกัดจากกระชายขาวที่มีคุณสมบัติในการต้านการอักเสบ
* GuVnis ผลิตภัณฑ์สารสกัดจากกระชายดำที่มีคุณสมบัติเพิ่มการไหลเวียนโลหิต ปรับปรุงสมรรถภาพทางกาย และลดปริมาณไขมันในร่างกาย (Anti-obesity)
* BluVlite ผลิตภัณฑ์คอมเพล็กซ์ที่มีส่วนผสมจากสารสกัดอัญชัน มังคุด และทับทิม มีคุณสมบัติช่วยดูดซับแสงสีฟ้า High Energy Visible หรือ HEV ได้ที่ 400 นาโนเมตร ทำให้สามารถปกป้องฟื้นฟูอนุมูลอิสระและรอยเหี่ยวย่นได้
* S-Balanz ผลิตภัณฑ์สารสกัดจากมะระขี้นกและมะรุมที่มีคุณสมบัติลดปริมาณน้ำตาลในเลือด
* NaturTheory Anti-wrinkle สารสกัดจากทับทิม บัวบก และกวาวเครือขาวที่มีคุณสมบัติเพิ่มคอลลาเจนและความยืดหยุ่นของผิว
* NaturTheory Scar and Wound Care สารสกัดจากหัวหอมใหญ่ บัวบก และปอสาที่มีคุณสมบัติช่วยฟื้นฟูและรักษาเซลล์ผิว
* NaturTheory Whitening สารสกัดจากทานาคา ปอสา และลำไย ที่มีคุณสมบัติเพิ่มความกระจ่างใสของผิว
* NaturTheory Moisturizing and Anti-Allergic ผลิตภัณฑ์คอมเพล็กซ์ที่มีส่วนผสมจากสารสกัดกล้วยไม้ แตงกวา และว่านหางจระเข้ มีคุณสมบัติลดอาการแพ้ เพิ่มความชุ่มชื้น ดูดซึมได้อย่างรวดเร็ว ทำให้สามารถเก็บกักน้ำไว้ในชั้นผิวหนัง เป็นต้น

A pile of coffee beans

Description automatically generated with low confidenceA plate of french fries

Description automatically generated with medium confidenceA snail on a white plate

Description automatically generated with low confidenceตัวอย่างสารสกัดสมุนไพรมาตรฐานภายใต้ตราสินค้าของบริษัทฯ 

ผลิตภัณฑ์ที่บริษัทฯ จำหน่ายจะบรรจุในบรรจุภัณฑ์ชนิดต่างๆ ขึ้นอยู่กับลักษณะทางกายภาพและปริมาณของสารสกัด หากเป็นผลิตภัณฑ์รูปแบบผงจะบรรจุในถุงฟอยล์ (Foil) และถุงพลาสติก Polyethylene (PE) และหากเป็นผลิตภัณฑ์ในรูปแบบของเหลวจะบรรจุในขวดแกลลอน ณ วันที่ 30 มิถุนายน 2566 บริษัทฯ มีผลิตภัณฑ์ที่ผลิตและจำหน่ายทั้งหมด 390 รายการ ประกอบด้วย สารสกัดสำหรับเครื่องสำอางและเวชสำอางจำนวน 159 รายการ สารสกัดสำหรับอาหาร ผลิตภัณฑ์เสริมอาหาร และเครื่องดื่มสุขภาพจำนวน 106 รายการ สารสกัดสำหรับยาจำนวน 102 รายการ และวัตถุดิบสำหรับเครื่องสำอางและเวชสำอางจำนวน 23 รายการ โดยรายละเอียดของแต่ละกลุ่มผลิตภัณฑ์มีดังนี้

1. **สารสกัดสำหรับเครื่องสำอางและเวชสำอาง**

สารสกัดสำหรับเครื่องสำอางและเวชสำอางจะเน้นสารสำคัญที่มีสรรพคุณเป็นประโยชน์ต่อสุขภาพผิวและเส้นผมของผู้บริโภค ไม่ว่าจะเป็นการบำรุงสภาพผิวให้มีความแข็งแรงและชุ่มชื้น การฟื้นฟูสภาพผิวที่ถูกทำร้ายจากปัจจัยแวดล้อมในการดำเนินชีวิตประจำวัน การต่อต้านอนุมูลอิสระที่ทำให้เกิดริ้วรอย ช่วยชะลอการเสื่อมสภาพของผิว และการเสริมเกราะป้องกันให้แก่ชั้นผิวจากการเผชิญสภาพแวดล้อมภายนอก บำรุงเส้นผมและหนังศรีษะ กระตุ้นการงอกของเส้นผม ปัจจุบันบริษัทฯ จำหน่ายสารสกัดสำหรับเครื่องสำอางและเวชสำอางในรูปแบบของเหลว (Extract Liquid) โดยจะถูกนำไปผลิตเป็นผลิตภัณฑ์บำรุงผิวพรรณ เจลลดรอยแผลเป็น และผลิตภัณฑ์ทำความสะอาดประเภท โฟมล้างหน้า แชมพู ครีมนวดผม และสบู่ เพื่อนำไปจำหน่ายให้แก่ผู้บริโภคต่อไป

ตัวอย่างสารสกัดสำหรับเครื่องสำอางและเวชสำอาง

| **หมวด/ชื่อสารสกัดสำหรับเครื่องสำอางและเวชสำอาง** | **สรรพคุณ** |
| --- | --- |
| **1. หมวดต้านอนุมูลอิสระ** | |
| Longan Extract Liquid (ลำไย) | ต้านอนุมูลอิสระ ยับยั้งเอนไซม์ไทโร-ซิเนส ลดการเกิดเมลานิน |
| Black Glutinous Rice Extract Liquid (ข้าวเหนียวดำ) | ต้านอนุมูลอิสระ ลดริ้วรอย |
| **2. หมวดลดริ้วรอย** | |
| Pueraria Mirifica Extract Liquid (กวาวเครือขาว) | เพิ่มความชุ่มชื้นให้กับผิว ลดริ้วรอย ต้านอนุมูลอิสระ |
| NaturTheory Anti-Wrinkle | ผลิตภัณฑ์คอมเพล็กซ์ที่มีส่วนผสมจากสารสกัดทับทิม บัวบก และกวาวเครือขาว ช่วยต้านอนุมูลอิสระ เพิ่มคอลลาเจน และความยืดหยุ่นของผิว |
| **3. หมวดบำรุงเส้นผม** |  |
| Blue Pea Extract Liquid (อัญชัน) | บำรุงเส้นผม ช่วยให้ผมดกดำ เงางาม |
| White Head Extract Liquid (กะเม็ง) | บำรุงเส้นผม กระตุ้นการงอกของเส้นผม |
| **4. หมวดผิวขาว** | |
| NaturTheory Whitening | ผลิตภัณฑ์คอมเพล็กซ์ที่มีส่วนผสมจากสารสกัดทานาคา ปอสา และลำไย ช่วยลดกระบวนการสร้างเมลานิน ทำให้ผิวสว่างขึ้นและจุดด่างดำลดลง |
| LicoWhite (ชะเอมเทศ) | บำรุงผิวขาว กันรังสียูวี (Ultraviolet: UV) |
| **5. หมวดสมานแผล** | |
| NaturTheory Scar and Wound Care | ผลิตภัณฑ์คอมเพล็กซ์ที่มีส่วนผสมจากสารสกัดหอมหัวใหญ่ บัวบก และปอสา ช่วยฟื้นฟูการรักษาเซลล์ผิว ช่วยให้แผลเป็นอ่อนนุ่มและจางลง |
| Allium Cepa Extract Liquid (หอมหัวใหญ่) | รักษาแผล ลดรอยแผลเป็น ต่อต้านอนุมูลอิสระ |
| **6. หมวดแก้อักเสบ** | |
| Guava Extract Liquid (ฝรั่ง) | ต้านอาการอักเสบ ต้านอนุมูลอิสระ |
| Perilla Extract Liquid (งาขี้ม้อน) | ต้านอาการแพ้ ลดอาการอักเสบ |
| Portulaca Extract Liquid (ผักเบี้ยใหญ่) | ต้านการอักเสบ แก้แพ้ ให้ความนุ่มชุ่มชื้นกับผิว |
| **7. หมวดป้องกันยูวี** | |
| Sericin Extract Liquid (รังไหม) | ลดริ้วรอย บำรุงเส้นผม เพิ่มความชุ่มชื้น ต้านแสง ยูวี |
| Thanaka Extract Liquid (ทานาคา) | ต้านอนุมูลอิสระ ยับยั้งเอนไซม์ไทโรซิเนส ลดการเกิดเมลานิน ต้านอักเสบ |
| **8. หมวดบำรุงผิวชุ่มชื้น** | |
| NaturTheory Moisturizer & Anti-allergic | ผลิตภัณฑ์คอมเพล็กซ์ที่มีส่วนผสมจากสารสกัดกล้วยไม้ แตงกวา และว่านหางจระเข้ สามารถเพิ่มความชุ่มชื้น และถูกดูดซึมได้อย่างรวดเร็ว เก็บกักน้ำไว้ในชั้นผิวหนัง |
| Cucumber Extract Liquid (แตงกวา) | ให้ความชุ่มชื้นกับผิวพรรณ |
| **9. หมวดดูแลรูปร่าง** | |
| Slimming Complex (สลิมมิ่ง คอมเพล็กซ์) | ผลิตภัณฑ์คอมเพล็กซ์ที่มีส่วนผสมจากสารสกัดพริก ขิง และส้มแขก ช่วยต่อต้านอนุมูลอิสระ ป้องกันเซลลูไลท์ เพิ่มการไหลเวียนของเลือด เพิ่มการไหลเวียนของออกซิเจน |
| Green Coffee Bean Extract Liquid (เมล็ดกาแฟ) | ต่อต้านอนุมูลอิสระ ป้องกันเซลลูไลท์ |
| **10. หมวดสำหรับผู้ชาย** | |
| Butea Superba Extract Liquid (กวาวเครือแดง) | เสริมสร้างสมรรถภาพทางเพศ กระตุ้นการไหลเวียนของเลือด ต้านการอักเสบ |
| Elephantopus Scaber Extract Liquid (โด่ไม่รู้ล้ม) | เสริมสร้างสมรรถภาพทางเพศ กระตุ้นการไหลเวียนของเลือด |

นอกเหนือจากสารสกัดสมุนไพรมาตรฐานตามที่กล่าวข้างต้น บริษัทฯ ยังผลิตและจำหน่ายน้ำมันสกัดและน้ำมันหอมระเหยจากสมุนไพรที่มีคุณสมบัติแตกต่างกันตามประเภทของผลิตภัณฑ์ เช่น ให้ความหอม บำรุงผิว เพิ่มความชุ่มชื้นให้ผิวหนัง ต้านอนุมูลอิสระ และยับยั้งเชื้อแบคทีเรีย โดยผู้ประกอบการและผู้บริโภคสามารถนำน้ำมันสกัดและน้ำมันหอมระเหยจากสมุนไพรเป็นสารสกัดที่มีกลิ่นหอมจากน้ำมันหอมระเหยธรรมชาติ ซึ่งจะถูกนำไปใช้เป็นส่วนผสมในผลิตภัณฑ์ต่างๆ เช่น เครื่องสำอาง สบู่ ยาสระผม น้ำหอม เครื่องหอม และน้ำมันนวด เป็นต้น อีกทั้งยัง โดยผู้ประกอบการและผู้บริโภคสามารถนำผลิตภัณฑ์ประเภทนี้ไปใช้ในการบำบัดรักษาโดยใช้กลิ่นหอมของสารหอมในพืชสมุนไพรหรือสุคนธบำบัด (Aromatherapy) ซึ่งมีส่วนช่วยทำให้ผ่อนคลาย จึงนิยมนำใช้ในธุรกิจสปาหรือนวดคลายกล้ามเนื้อ ปัจจุบัน บริษัทฯ จำหน่ายน้ำมันสกัดและน้ำมันหอมระเหยจากสมุนไพรธรรมชาติที่มีคุณภาพสูงและมีความปลอดภัยให้แก่ผู้ผลิตที่ต้องการวัตถุดิบจากธรรมชาติและลดการใช้กลิ่นสังเคราะห์ ซึ่งสอดคล้องกับพฤติกรรมของผู้บริโภคที่เลือกใช้ผลิตภัณฑ์ที่ปลอดสารเคมี และหันมาให้ความสำคัญกับวัตถุดิบที่มาจากธรรมชาติมากยิ่งขึ้น

ตัวอย่างน้ำมันสกัดและน้ำมันหอมระเหยจากสมุนไพร

| **ชื่อน้ำมันสกัดจากสมุนไพร** | **สรรพคุณ** |
| --- | --- |
| น้ำมันมะกรูด | ใช้เป็นส่วนผสมน้ำหอม |
| น้ำมันไพล | ใช้เป็นส่วนผสมน้ำหอม ฆ่าเชื้อแบคทีเรีย |
| น้ำมันรำข้าว | ช่วยให้ผิวนุ่มนวล |

1. **สารสกัดสำหรับอาหารและผลิตภัณฑ์เสริมอาหาร**

สารสกัดสำหรับอาหารและผลิตภัณฑ์เสริมอาหาร เป็นวัตถุดิบที่ใช้ในอุตสาหกรรมอาหารและเครื่องดื่มที่สามารถนำไปบริโภคได้อย่างปลอดภัย โดยมีสารสำคัญที่มีสรรพคุณช่วยบำรุงระบบการทำงานในส่วนต่างๆ ของร่างกาย เช่น ระบบการหมุนเวียนโลหิต ระดับน้ำตาลในเลือด ระบบทางเดินอาหาร และระบบการขับถ่าย เสริมประสิทธิภาพการทำงานของอวัยวะภายในร่างกาย ชะลอความเสื่อมของกระบวนการต่างๆ และช่วยบรรเทาอาการไม่พึงประสงค์ที่เกิดขึ้น เช่น ไข้หวัด ไอ เจ็บคอ ร้อนใน ปวดท้อง ท้องอืด และวิงเวียนศีรษะ เป็นต้น ทั้งนี้ สารสกัดสำหรับอาหาร ผลิตภัณฑ์เสริมอาหาร และเครื่องดื่มสุขภาพที่บริษัทฯ ผลิตจะอยู่ในรูปแบบผง (Extract Powder)

ตัวอย่างสารสกัดสำหรับอาหารและผลิตภัณฑ์เสริมอาหาร

| **หมวด/ชื่อสารสกัดสำหรับอาหาร และผลิตภัณฑ์เสริมอาหาร** | **สรรพคุณ** |
| --- | --- |
| **1. หมวดสำหรับผู้ชาย** | |
| GuVNis (กระชายดำ) | กระตุ้นการไหลเวียนของเลือด ลดปริมาณไขมันในร่างกาย และมีส่วนช่วยรักษาอาการหย่อนสมรรถภาพทางเพศในผู้ชาย |
| Ginseng Extract Powder (โสม) | สมุนไพรที่มีคุณสมบัติคล้ายฮอร์โมนเพศชาย ช่วยขยายหลอดเลือดในร่างกาย จึงมีส่วนช่วยเสริมสมรรถภาพทางเพศ |
| **2. หมวดสำหรับผู้หญิง** | |
| Dong Quai Extract Powder (ตังกุย) | เสริมสร้างสุขภาพเพศหญิง เสริมสร้างภูมิคุ้มกัน ต้านอาการอักเสบ |
| Soy Protein Extract Powder (ถั่วเหลือง) | สารที่ออกฤทธิ์คล้ายฮอร์โมนเอสโตรเจน ในเพศหญิง (Phytoestrogens) ต้านอนุมูลอิสระ |
| **3. หมวดควบคุมน้ำหนัก** | |
| Capsicum Extract Powder (พริก) | ลดเซลลูไลท์ เพิ่มการไหลเวียนเลือด ลดความอยากอาหาร |
| Black Pepper Extract Powder (พริกไทยดำ) | กระตุ้นการเผาผลาญไขมัน ปรับปรุงการทำงานของระบบทางเดินอาหารและลดปริมาณของก๊าซในทางเดินลำไส้ ต้านอนุมูลอิสระ เพิ่มการไหลเวียนของเลือด ช่วยเพิ่มการสูบฉีดเลือด ลดความดันในเลือด |
| **4. หมวดเสริมภูมิคุ้มกัน** | |
| ReiSHIELD (เห็ดหลินจือ) | เสริมภูมิคุ้มกันให้กับร่างกาย และมีฤทธิ์ลดระดับน้ำตาลในเลือด |
| GuardChai (กระชาย) | ต้านการอักเสบ ฆ่าเชื้อแบคทีเรีย รักษาแผลในกระเพาะอาหาร แก้ท้องอืด ท้องเฟ้อ แก้ลมจุกเสียด |
| Reishi Extract Powder (เห็ดหลินจือ) | เสริมภูมิคุ้มกันให้กับร่างกาย ควบคุมระดับน้ําตาลในเลือด |
| **5. หมวดควบคุมความดัน** | |
| Moringa Oleifera Extract Powder (มะรุม) | ควบคุมและรักษาความดันในเลือด เพิ่มการไหลเวียนของเลือด |
| Roselle Extract Powder (กระเจี๊ยบแดง) | ลดความดันโลหิต ลดไขมันในเส้นเลือด บำรุงธาตุ บำรุงกำลัง |
| **6. หมวดควบคุมน้ำตาล** | |
| Bitter Melon Extract Powder (มะระขี้นก) | บำบัดและรักษาโรคเบาหวาน สามารถลดระดับน้ำตาลในเลือด ลดความดันเลือด |
| Jiaogulan Extract Powder (เจียวกู่หลาน) | ควบคุมน้ำตาลในเลือด ช่วยลดระดับคอเลสเตอรอล ลดไขมันในเส้นเลือด ต้านการอักเสบ |
| **7. หมวดต้านการอักเสบ** | |
| Aloe Vera Extract Powder (ว่านหางจระเข้) | ลดอาการอักเสบ ต้านเชื้อแบคทีเรีย |
| Turmeric Extract Powder (ขมิ้น) | ลดอาการอักเสบ ต้านการเกิดอนุมูลอิสระ |
| Black galingale Extract Powder (กระชายดำ) | ต้านการอักเสบ ป้องกันโรคภูมิแพ้ ต้านอนุมูลอิสระในเซลล์ผิว กระตุ้นการไหลเวียนของเลือด และเพิ่มสมรรถภาพทางเพศชาย |
| Ginger Extract Powder (ขิง) | ลดอาการคลื่นไส้ อาเจียน |
| **8. หมวดต้านแบคทีเรีย** | |
| Luo Han Guo Extract Powder (หล่อฮังก๊วย) | ต้านเชื้อแบคทีเรีย แก้ไอ เป็นสารให้ความหวานแทนน้ำตาล |
| Plukaow Extract Powder (พลูคาว) | ยับยั้งแบคทีเรียและต้านการอักเสบ เสริมภูมิคุ้มกัน |
| **9. หมวดเสริมโภชนาการ** | |
| Fish Collagen (คอลลาเจน) | เสริมสร้างคอลลาเจนให้กับผิวพรรณและร่างกาย บำรุงข้อและกระดูกให้แข็งแรง |
| Spray Dried Spirulina Powder (สาหร่ายสไปรูลิน่า) | เสริมสร้างโภชนาการ อุดมไปด้วยวิตามินและกรดอะมิโน ลดอาการอ่อนเพลีย ลดระดับโคเลสเตอรอล |
| **10. หมวดต้านอนุมูลอิสระ** | |
| Pomegranate Extract Powder (ทับทิม) | ต้านอนุมูลอิสระ ต้านการอักเสบ |
| Emblic Extract Powder (มะขามป้อม) | วิตามินซีสูง ต้านอนุมูลอิสระ บำรุงร่างกาย ช่วยในการลดคลอเลสเตอรอล ลดน้ำตาล ลดไขมันในเลือด |

1. **สารสกัดสำหรับยา**

สารสกัดสำหรับยาเป็นสารสกัดสมุนไพรมาตรฐานและสมุนไพรบดผงแห้ง ซึ่งเป็นภูมิปัญญาแพทย์แผนไทยและแพทย์แผนไทยประยุกต์ มีคุณสมบัติในการบรรเทาอาการเจ็บปวด รักษาป้องกันโรค ส่งเสริมฟื้นฟูสุขภาพ ตามองค์ความรู้ที่สืบทอดกันมา ทั้งนี้ SNPS ได้ดำเนินการผลิตวัตถุดิบสารสกัดสำหรับยา และสมุนไพรสำหรับยา โดยนำเอาหลักการวิทยาศาสตร์มาผสมผสานกับภูมิปัญญาไทย ซึ่งสามารถต่อยอดนำไปใช้เป็นสารสำคัญในยาลักษณะต่างๆ

ตัวอย่างสารสกัดสำหรับยา

| **หมวด/ชื่อสารสกัดสำหรับยา** | **สรรพคุณ** |
| --- | --- |
| Andrographis Extract Powder (ฟ้าทะลายโจร) | ต้านการอักเสบ ต้านอนุมูลอิสระ ช่วยกระตุ้นระบบภูมิคุ้มกัน ต่อต้านเชื้อแบคทีเรียและไวรัส |
| Senna Extract Powder (มะขามแขก) | มีฤทธิ์เป็นยาระบายอ่อนๆ |
| Giant curcuma Extract Powder (ว่านชักมดลูก) | เสริมสร้างสุขภาพเพศหญิง ต้านอนุมูลอิสระ บำรุงเลือด |

1. **ผลิตภัณฑ์อื่นๆ**

เพื่อให้บริษัทฯ สามารถตอบสนองความต้องการของลูกค้าได้อย่างครบถ้วน บริษัทฯ ยังผลิตวัตถุดิบสำหรับเครื่องสำอางและเวชสำอางที่ใช้เป็นสารเติมแต่งเพื่อให้ผลิตภัณฑ์มีคุณลักษณะตามที่ต้องการ เช่น สารที่ช่วยให้คงตัว สารขึ้นรูป สารลดแรงตึงผิว สารเพิ่มความชุ่มชื้น สารช่วยให้ผิวขาว สารทำความสะอาด เป็นต้น

ตัวอย่างวัตถุดิบสำหรับเครื่องสำอางและเวชสำอาง

|  |  |
| --- | --- |
| **ชื่อวัตถุดิบสำหรับเครื่องสำอางและเวชสำอาง** | **สรรพคุณ** |
| Ricocoside | สารประกอบที่ทำให้แรงตึงผิวของของเหลวลดลง ช่วยให้การกระจายตัวของของเหลวดีขึ้น ทำจากข้าว อ่อนโยนต่อผิว และเป็นมิตรกับสิ่งแวดล้อม |
| SNP-Solubilisant | สารช่วยทำละลายสำหรับกลุ่มน้ำมันในน้ำ (Oil-in-water Emultion) ช่วยทำละลายส่วนของน้ำมัน น้ำหอม |
| SNP-Nonawax | สารก่อครีมที่ทนต่อสารที่มีความเป็นกรด |
| Amino Cleanser | สารทำความสะอาดจากหมู่อะมิโนที่ช่วยลดแรงตึงผิวอย่างอ่อน |

นอกจากนี้ บริษัทฯ ยังมีการจำหน่ายวัตถุดิบที่สั่งซื้อจากผู้ผลิตหรือผู้จัดจำหน่ายตามความต้องการของลูกค้า เช่น วิตามินและวัตถุดิบประเภทยีสต์ต่างๆ เป็นต้น

นอกเหนือจากการผลิตและจำหน่ายสารสกัดสมุนไพรมาตรฐานแล้ว บริษัทฯ ยังให้บริการที่เกี่ยวข้อง ได้แก่ บริการรับจ้างสกัด บริการวิจัยและพัฒนาสารสกัด และบริการรับตรวจวิเคราะห์ต่างๆ โดยบริษัทฯ สามารถวิจัยและพัฒนาสารสกัดสูตรใหม่ตามความต้องการของลูกค้า รวมถึงสามารถรับจ้างสกัดสมุนไพรตามสูตรและกรรมวิธีของลูกค้า นอกจากนี้ บริษัทฯ ยังให้บริการรับตรวจวิเคราะห์ต่างๆ เช่น บริการตรวจปริมาณสารสำคัญของสารสกัด เป็นต้น

**(2) ลักษณะลูกค้า**

บริษัทฯ จำหน่ายสารสกัดสมุนไพรมาตรฐานให้แก่ลูกค้าทั้งในประเทศและต่างประเทศ ซึ่งสามารถแบ่งออกเป็น 4 ประเภท ดังนี้

1) ผู้ประกอบการในอุตสาหกรรมต่างๆ ซึ่งลูกค้ากลุ่มนี้จะนำสารสกัดสมุนไพรที่ซื้อจากบริษัทฯ ไปเข้ากระบวนการผลิตเพื่อผลิตเป็นสินค้าสำเร็จรูปและจำหน่ายให้แก่ผู้บริโภค (End User)

2) ตัวแทนจำหน่าย (Distributor) ปัจจุบัน บริษัทฯ แต่งตั้งตัวแทนจำหน่ายในประเทศจำนวน 1 ราย ได้แก่ บริษัท วันรัต (หน่ำเซียน) จำกัด ซึ่งเป็นบริษัทที่มีความสัมพันธ์เกี่ยวข้อง (โปรดพิจารณารายละเอียดเพิ่มเติมในส่วนที่ 2.2.5 หัวข้อ “ *สัญญาตัวแทนจำหน่าย*”) และตัวแทนจำหน่ายในต่างประเทศจำนวน 3 ราย

3) บริษัทซื้อมาขายไป (Trading Company) เป็นบริษัทที่รับคำสั่งซื้อจากลูกค้าที่เป็นผู้ผลิตสินค้าอีกทอดหนึ่ง

4) บุคคลทั่วไป เป็นกลุ่มลูกค้าที่นำสารสกัดสมุนไพรไปใช้รับประทานเอง เนื่องจากสารสกัดสมุนไพรบางชนิดมีสรรพคุณทางยา สามารถบรรเทาอาการเจ็บป่วย ป้องกันโรค หรือเสริมสร้างภูมิคุ้มกันตามตำรับแพทย์แผนไทย รวมถึงกลุ่มลูกค้าที่นำผลิตภัณฑ์ของบริษัทฯ ไปเป็นตัวอย่างการศึกษาวิจัยในโครงการต่างๆ

**(3) การจำหน่ายและช่องทางการจัดจำหน่าย**

การจำหน่ายผลิตภัณฑ์ของบริษัทฯ ดำเนินการโดยทีมงานฝ่ายขายและการตลาดที่รับผิดชอบดูแลการจำหน่ายผลิตภัณฑ์และบริการให้แก่ลูกค้า ซึ่งพนักงานขายจะประสานงานกับลูกค้าและฝ่ายวิจัยและพัฒนาเพื่อคิดค้นและพัฒนาผลิตภัณฑ์ที่ตรงตามโจทย์ความต้องการของลูกค้า และเพื่อให้บริษัทฯ สามารถจำหน่ายผลิตภัณฑ์ได้ครอบคลุมมากยิ่งขึ้น บริษัทฯ ยังมีการขายผลิตภัณฑ์ผ่านตัวแทนจำหน่ายในประเทศและต่างประเทศ อีกทั้งยังจัดให้มีช่องทางการติดต่อสื่อสารผ่านเว็บไซต์, Line official, Facebook ของบริษัทฯ เพื่อช่วยให้ลูกค้าที่เป็นบุคคลทั่วไปสามารถเข้าถึงสินค้าและบริการของบริษัทฯ ได้อย่างสะดวก

นอกจากนี้ บริษัทฯ ยังมีนโยบายที่จะขยายตลาดให้ครอบคลุมฐานลูกค้าให้กว้างขึ้น โดยการเข้าร่วมงานจัดแสดงสินค้าต่างๆ เช่น งาน In-cosmetics Asia ที่จัดขึ้นที่ประเทศไทย ประเทศเกาหลี และประเทศฝรั่งเศส งาน Personal Care & Homecare ingredients (PCHi) ประเทศจีน งาน Cosmoprof Asia ประเทศไทย และงาน Food Ingredients Asia ประเทศไทย เป็นต้น

**(4) นโยบายการกำหนดราคา**

บริษัทฯ มีนโยบายในการกำหนดราคาขายจากต้นทุนบวกอัตรากำไรขั้นต้นที่เหมาะสม (Cost Plus Margin) ซึ่งพิจารณาจากปัจจัยต่างๆ เช่น ประเภทสินค้า ปริมาณการสั่งซื้อ และภาวะการแข่งขันในตลาด เป็นต้น โดยมีการกำหนดราคามาตรฐาน (Standard Price List) ของแต่ละผลิตภัณฑ์ และหากเป็นสินค้าประภท Branded Ingredient จะพิจารณามูลค่าเพิ่มที่เกิดจากการวิจัยและพัฒนาผลิตภัณฑ์ เนื่องจากมีการใช้นวัตกรรมเพื่อให้ได้ผลิตภัณฑ์ที่มีประสิทธิภาพสูงขึ้น ทั้งนี้ หากต้นทุนวัตถุดิบหรือต้นทุนการผลิตเพิ่มสูงขึ้นอย่างมีนัยสำคัญ บริษัทฯ จะเจรจาต่อรองทั้งกับลูกค้าเพื่อปรับระดับราคาให้เหมาะสมกับต้นทุนที่เพิ่มขึ้นและสามารถแข่งขันได้

สำหรับบริการอื่นที่เกี่ยวข้อง เช่น บริการรับจ้างสกัด บริการพัฒนาสารสกัด บริการตรวจวิเคราะห์ต่างๆ บริษัทฯ จะกำหนดอัตราค่าบริการเป็นราคามาตรฐาน (Standard Price List) ของแต่ละบริการ โดยพิจารณาจากต้นทุนบวกด้วยด้วยอัตรากำไรที่เหมาะสม

**(5) การผลิต**

1. **โรงงาน**

บริษัทฯ มีโรงงานสำหรับผลิตสารสกัดสมุนไพรมาตรฐาน ตั้งอยู่ในนิคมอุตสาหกรรมอมตะซิตี้ ชลบุรี เลขที่ 700/364 หมู่ที่ 6 ถนนเทพรัตน (ทล.34) ตำบลหนองไม้แดง อำเภอเมืองชลบุรี จังหวัดชลบุรี บนเนื้อที่รวม 3 ไร่ 23 ตารางวา โดยบริษัทฯ มีการนำเทคโนโลยีที่ทันสมัยเข้ามาใช้ในกระบวนการสกัด ได้แก่ เทคโนโลยี Polarity-based Sequential Extraction, เทคโนโลยีการสกัดแบบเฉพาะเจาะจงสารสำคัญของสมุนไพรเพื่อให้ได้สารสกัดที่มีสารสำคัญสูง ประหยัดพลังงาน และไม่เป็นพิษกับสิ่งแวดล้อม, เครื่อง High Performance Liquid Chromatography (HPLC) จากประเทศสหรัฐอเมริกา ซึ่งช่วยในการวิเคราะห์คุณภาพและตรวจวัดปริมาณสารสำคัญ และจัดทำสารสกัดสมุนไพรมาตรฐาน (Standardization) ส่งผลให้บริษัทฯ สามารถควบคุมปริมาณสารสำคัญได้เป็นมาตรฐานเดียวกันทุกรุ่นการผลิต, เครื่องอบแห้งแบบพ่นฝอย (Spray Dryer) จากประเทศเดนมาร์ก ที่มีประสิทธิภาพสูงสามารถผลิตผงที่มีอนุภาคขนาดเล็กและมีความสม่ำเสมอ และสามารถควบคุมคุณสมบัติของอนุภาคสารสกัดในส่วนของพื้นที่ผิว (Surface Area) ความหนาแน่น (Density) รูปร่าง (Shape) ขนาด (Size) และความพรุน (Porosity) รวมถึงถูกออกแบบมาให้เอื้อต่อการใช้นวัตกรรมต่างๆ ที่บริษัทฯ พัฒนาขึ้นมาใช้ในการผลิตสินค้า และสามารถใช้ต่อยอดสำหรับการผลิตผลิตภัณฑ์ประเภทสารแต่งกลิ่นรส (Flavour) โพรไบโอติกส์ (Probiotic) และเอนไซม์ (Enzyme) เป็นต้น โดยอุปกรณ์และเครื่องจักรที่ใช้ในการผลิตได้รับการรับรองมาตรฐานความปลอดภัยตามมาตรฐานสากล

ภาพแสดงโรงงานนิคมอุตสาหกรรมอมตะซิตี้ ชลบุรี

A building with green doors


Description automatically generated **2) กำลังการผลิตและปริมาณการผลิต**

| **ผลิตภัณฑ์** | **กำลังการผลิตสูงสุด\* (กิโลกรัม)** | **2563** | | **2564** | | **2565** | | **ม.ค. - มิ.ย. 2566** | |
| --- | --- | --- | --- | --- | --- | --- | --- | --- | --- |
| **ปริมาณการผลิตจริง**  **(กิโลกรัม)** | **อัตราการใช้กำลังการผลิต**  **(ร้อยละ)** | **ปริมาณการผลิตจริง**  **(กิโลกรัม)** | **อัตราการใช้กำลังการผลิต**  **(ร้อยละ)** | **ปริมาณการผลิตจริง**  **(กิโลกรัม)** | **อัตราการใช้กำลังการผลิต**  **(ร้อยละ)** | **ปริมาณการผลิตจริง**  **(กิโลกรัม)** | **อัตราการใช้กำลังการผลิต**  **(ร้อยละ)** |
| สารสกัดสำหรับเครื่องสำอางและเวชสำอาง | 72,960 | 52,553.30 | 72.03 | 52,866.53 | 72.46 | 40,702.35 | 55.79 | 22,110.00 | 60.61 |
| สารสกัดสำหรับอาหารผลิตภัณฑ์เสริมอาหารและเครื่องดื่มสุขภาพ | 100,220 | 51,062.92 | 50.95 | 47,343.95 | 47.24 | 49,990.41 | 49.88 | 23,408.05 | 46.71 |
| สารสกัดสำหรับยา | 72,000 | 14,230.87 | 19.77 | 47,938.10 | 66.58 | 22,847.96 | 31.73 | 13,939.56 | 38.72 |

หมายเหตุ: กำลังการผลิต คำนวณจากชั่วโมงการทำงานที่ 14 ชั่วโมงต่อวัน (เวลาทำงานปกติ 8 ชั่วโมง และเวลาทำงานล่วงเวลา 6 ชั่วโมง) และจำนวนวันทำงาน 300 วันต่อปี

**3) กระบวนการผลิต**

กระบวนการผลิตสารสกัดสมุนไพรจะมีความแตกต่างกันตามประเภทของสารสกัด โดยสามารถจำแนกได้เป็น 2 ประเภท ได้แก่ สารสกัดรูปแบบของเหลว และสารสกัดรูปแบบผง โดยจะมีการวางแผนการผลิตในแต่ละสัปดาห์ และจัดเตรียมวัตถุดิบและบรรจุภัณฑ์ให้เพียงพอและพร้อมสำหรับการผลิต

แผนภาพแสดงกระบวนการผลิต

กระบวนการผลิตสามารถแบ่งแยกออกเป็นกระบวนการต่าง ๆ ดังต่อไปนี้

**1. การรับเข้าและเบิกวัตถุดิบ/บรรจุภัณฑ์**

พนักงานฝ่ายควบคุมคุณภาพจะทำการตรวจสอบวัตถุดิบและบรรจุภัณฑ์ก่อนการรับเข้าคลังสินค้า โดยตรวจสอบจากเอกสารรับรองผลวิเคราะห์ทางคุณภาพ (Certificate of Analysis: COA) ที่ได้รับจากผู้ขาย ควบคู่กับการตรวจวิเคราะห์ค่าทางเคมี กายภาพ จุลชีววิทยา รวมถึงปริมาณสารออกฤทธิ์ทางชีวภาพในกรณีที่เป็นวัตถุดิบสมุนไพรในห้องปฏิบัติการโดยเจ้าหน้าที่ที่มีความรู้ความชำนาญ ตามคุณสมบัติของวัตถุดิบแต่ละประเภท รวมถึงตรวจสอบบรรจุภัณฑ์ให้เป็นไปตามมาตรฐานที่กำหนด จากนั้นวัตถุดิบและบรรจุภัณฑ์ที่ผ่านการตรวจสอบจะถูกจัดเก็บในคลังสินค้าตามหลักการเข้าก่อน-ออกก่อน (First-in First-Out : FIFO) ก่อนถูกเบิกนำมาใช้ในการผลิต

**2. การชั่งน้ำหนักและเตรียมวัตถุดิบ**

พนักงานฝ่ายผลิตจะชั่งน้ำหนักวัตถุดิบและเตรียมส่วนผสมตามเอกสารการผลิตแม่บท และจัดเก็บใส่ภาชนะที่ปิดสนิท ซึ่งวัตถุดิบแต่ละชนิดจะถูกกำหนดรหัสและจัดเป็นชุด (Batch) โดยพนักงานฝ่ายควบคุมคุณภาพจะทำการตรวจสอบความถูกต้องและแม่นยำของส่วนผสมและน้ำหนักของวัตถุดิบก่อนเข้าสู่กระบวนการผลิตในขั้นตอนถัดไป เพื่อให้มั่นใจว่าผลิตภัณฑ์ที่ผลิตได้เป็นไปตาม Specification และมาตรฐานที่กำหนดไว้

**3. การผสม / การสกัด / การปั่น บด แร่ง วัตถุดิบ**

- สำหรับสารสกัดรูปแบบของเหลว จะนำวัตถุดิบที่เตรียมไว้มาผสมในถังผสม (Mixing Tank) ให้เป็นเนื้อเดียวกัน

- สำหรับสารสกัดรูปแบบผง จะนำวัตถุดิบที่เตรียมไว้เข้าเครื่องสกัด โดยใช้ตัวทำละลาย ความร้อน และแรงดันตามสูตรการผลิต เพื่อแยกสารละลายที่มีสารสำคัญออกจากวัตถุดิบหรือสิ่งเจือปน หลังจากนั้นจึงนำสารสำคัญที่ได้ไประเหยให้มีความเข้มข้นขึ้นด้วยความร้อนและความดันที่กำหนด และนำสารสำคัญที่มีความเข้มข้นไปเข้าเครื่อง Spray Dryer เพื่อทำให้เป็นละอองเล็กๆ มีขนาดเท่ากันอย่างสม่ำเสมอ เพื่อทำให้สารสกัดมีความคงตัว และถูกทำให้แห้งผ่านการเป่าลมร้อน

- สำหรับสารสกัดสำหรับยา จะนำวัตถุดิบที่เตรียมไว้ไปปั่น บด แร่ง หรือผสม โดยขึ้นอยู่กับแต่ละสูตรการผลิต

**4. การควบคุมคุณภาพสารสกัดสมุนไพรมาตรฐาน**

การควบคุมคุณภาพสารสกัดสมุนไพรมาตรฐานที่ผลิตขึ้น ถือเป็นหนึ่งในขั้นตอนสำคัญที่บริษัทให้ความสำคัญเป็นอย่างยิ่ง สารสกัดสมุนไพรที่ผ่านกระบวนการสกัด / การผสม / การปั่น บด แร่ง วัตถุดิบ แล้ว จะถูกลำเลียงเข้าสู่ขั้นตอนการควบคุมคุณภาพ โดยเจ้าหน้าที่ฝ่ายควบคุมคุณภาพจะทำการตรวจสอบคุณภาพทางกายภาพ เคมี จุลชีววิทยา รวมถึงปริมาณสารออกฤทธิ์ทางชีวภาพด้วยเครื่องมือวิเคราะห์ประสิทธิภาพสูง ตามข้อกำหนดของสารสกัดแต่ละชนิด เพื่อให้สารสกัดที่ได้มาตรฐาน ปลอดภัย มีความคงตัว และมีปริมาณสารสำคัญที่เท่ากันในทุกรุ่นการผลิต

**5. การบรรจุในบรรจุภัณฑ์ และการบรรจุหีบห่อ**

สารสกัดสมุนไพรมาตรฐานที่ผ่านขั้นตอนการผลิตและตรวจสอบคุณภาพแล้วจะถูกบรรจุลงในบรรจุภัณฑ์ในห้องที่มีการฆ่าเชื้อ การควบคุมความชื้นและความดันอากาศที่เหมาะสม พร้อมประทับตราวันที่ผลิต วันหมดอายุ และเวลาในการผลิตไว้บนบรรจุภัณฑ์ โดยหลังจากบรรจุเสร็จเจ้าหน้าที่ฝ่ายประกันคุณภาพจะทำการทบทวนผลการควบคุมคุณภาพในทุกขั้นตอนการผลิต และสุ่มตรวจสอบคุณภาพของบรรจุภัณฑ์ เพื่อป้องกันการรั่วซึม ตรวจสอบน้ำหนักบรรจุให้เป็นไปตามที่ระบุไว้บนฉลาก และตรวจสอบความถูกต้องของข้อความบนฉลากสินค้า กรณีที่เป็นสารสกัดสำหรับยาจะมีเภสัชกรที่มีใบประกอบวิชาชีพเภสัชกรรมตรวจสอบและรับรองคุณสมบัติ สูตรการผลิต และฉลากผลิตภัณฑ์ ให้เป็นไปตามที่กฎหมายกำหนด

ผลิตภัณฑ์ที่ผ่านการตรวจสอบคุณภาพในขั้นตอนการบรรจุลงบรรจุภัณฑ์แล้วจะถูกบรรจุลงในกล่อง หรือลังลูกฟูก ก่อนนำไปจัดเก็บในคลังสินค้าเพื่อรอการจัดส่ง

**6. การจัดการคลังสินค้า และการจัดส่ง**

ผลิตภัณฑ์ที่ผ่านการบรรจุเรียบร้อยแล้วจะถูกจัดเรียงบนพาเลทและนำไปเก็บในคลังสินค้าเพื่อรอจำหน่าย โดยจะมีการสุ่มตรวจสอบน้ำหนัก การแพ็คสินค้า และข้อมูลบนใบปะหน้าลัง

กรณีจัดส่งสินค้าให้แก่ลูกค้าที่อยู่ในเขตกรุงเทพฯ และปริมณฑล บริษัทฯ จะทำการจัดส่งสินค้าด้วยรถขนส่งของบริษัทฯ หรือผ่านขนส่งเอกชน อาทิ Kerry Express และ Flash Express เป็นต้น ขึ้นอยู่กับปริมาณสินค้าที่ลูกค้าสั่งซื้อ ในกรณีที่เป็นการจัดส่งสินค้าให้แก่ลูกค้าที่อยู่ในต่างจังหวัด บริษัทฯ จะจัดส่งผ่านบริษัทขนส่ง

**4) มาตรฐานและใบรับรองที่ได้รับ**

บริษัทฯ ได้รับมาตรฐานและใบรับรองที่สำคัญในการประกอบธุรกิจ สรุปได้ดังนี้

| **มาตรฐานที่ได้รับ** | **สถาบันที่ให้การรับรองมาตรฐาน** | **วันที่ได้รับรอง** | **วันสิ้นอายุการรับรอง** |
| --- | --- | --- | --- |
| มาตรฐานระบบบริหารคุณภาพ (ISO 9001:2015) ในการวิจัยพัฒนา ผลิต และจำหน่ายสารสกัดสมุนไพรสำหรับเครื่องสำอาง อาหารเสริม เภสัชกรรม และสารเคมีสำหรับเครื่องสำอาง | SGS (Thailand) | 26 สิงหาคม 2564 | 26 สิงหาคม 2567 |
| มาตรฐานระบบการผลิตอาหาร (Good Manufacturing Practice : GMP) ในการแปรรูป Fish Collagen และสารสกัดสมุนไพรรูปแบบผงสำหรับอาหารเสริมและเครื่องดื่มเพื่อสุขภาพ | SGS (Thailand) | 24 พฤษภาคม 2565 | 20 ธันวาคม 2566 |
| มาตรฐานการผลิตเครื่องสำอางตามหลักเกณฑ์วิธีการที่ดี (Good Manufacturing Practice : GMP) ตามมาตรฐานสากล | สำนักงานคณะกรรมการอาหารและยา (อย.) กระทรวงสาธารณสุข | 17 มีนาคม 2566 | 16 มีนาคม 2569 |
| มาตรฐานสุขลักษณะที่ดีในการผลิตอาหาร (Good Hygiene Practice : GHPs) ในการแปรรูปสารสกัดสมุนไพรรูปแบบผงสำหรับอาหารเสริมและเครื่องดื่มเพื่อสุขภาพ | SGS (Thailand) | 25 เมษายน 2565 | 25 เมษายน 2568 |
| มาตรฐานการวิเคราะห์อันตรายและจุดวิกฤตที่ต้องควบคุมในการผลิตอาหาร (Hazard Analysis Critical Control Point : HACCP) ในการแปรรูปอาหารเสริมจากปลา (Fish Collagen) และ สารสกัดสมุนไพร (Reishi, Safflower, Black Galingale, Pomegranate) | SGS (Thailand) | 25 เมษายน 2565 | 25 เมษายน 2568 |
| เครื่องหมายรับรองฮาลาล (HALAL) สำหรับสารสกัดสมุนไพรรูปแบบผง/ของเหลว วิตามิน และน้ำมัน | คณะกรรมการกลางอิสลามแห่งประเทศไทย | 17 ตุลาคม 2565 | 16 ตุลาคม 2566 |
| มาตรฐานรับรองผลิตภัณฑ์ Organic Agriculture สำหรับการผลิตผลิตภัณฑ์สมุนไพร (สารสกัดว่านหางจระเข้และสารสกัดขมิ้นชัน) | สำนักงานมาตรฐานเกษตรอินทรีย์ (มกท.) | 30 มิถุนายน 2566 | 30 มิถุนายน 2567 |
| มาตรฐานรับรองอุตสาหกรรมสีเขียวระดับที่ 2 ปฏิบัติการสีเขียว (Green Activity) | กระทรวงอุตสาหกรรม | 24 มกราคม 2565 | 23 มกราคม 2567 |

**5) ใบอนุญาตที่สำคัญในการประกอบธุรกิจ**

บริษัทฯ ได้รับใบอนุญาตที่สำคัญในการประกอบธุรกิจ สรุปได้ดังนี้

| **ใบอนุญาต** | **ประเภทการอนุญาต** | **วันที่ได้รับอนุญาต** | **วันสิ้นอายุการอนุญาต** |
| --- | --- | --- | --- |
| หนังสืออนุญาตให้ประกอบกิจการในนิคมอุตสาหกรรม | อนุญาตประกอบกิจการผลิตเคมีภัณฑ์ที่ใช้เป็นส่วนประกอบในเครื่องสำอาง และผลิตผลิตภัณฑ์จากยีสต์ พืช และผลิตภัณฑ์ เทคโนโลยีชีวภาพ ที่ใช้เป็นส่วนประกอบในเครื่องสำอาง ยา อาหารที่มีวัตถุประสงค์พิเศษ และอาหารสัตว์ | 4 กันยายน 2566 | 31 ธันวาคม 2567 |
| ใบอนุญาตผลิตอาหาร | อนุญาตให้ตั้งโรงงานผลิตอาหารเพื่อจำหน่าย | 29 สิงหาคม 2566 | 31 ธันวาคม 2568 |
| ใบอนุญาตนำหรือสั่งอาหารเข้ามาในราชอาณาจักร | อนุญาตให้นำเข้าซึ่งอาหารเพื่อจำหน่าย | 6 กันยายน 2566 | 31 ธันวาคม 2567 |
| ใบอนุญาตผลิตผลิตภัณฑ์สมุนไพร | อนุญาตให้ผลิตผลิตภัณฑ์สมุนไพรสำหรับใช้เป็นส่วนผสมในการผลิตผลิตภัณฑ์สมุนไพร | 4 พฤศจิกายน 2565 | 3 พฤศจิกายน 2570 |
| ใบอนุญาตนำเข้าผลิตภัณฑ์สมุนไพร | อนุญาตนำเข้าผลิตภัณฑ์สมุนไพรที่ใช้เป็นส่วนผสมในการผลิตผลิตภัณฑ์สมุนไพร | 5 มกราคม 2564 | 4 มกราคม 2569 |
| ใบอนุญาตผลิต(ที่มิใช่การปลูก)ยาเสพติดให้โทษประเภท 5 เฉพาะกัญชง | อนุญาตผลิต (ที่มิใช่การปลูก) ยาเสพติดให้โทษประเภท 5 เฉพาะกัญชงเพื่อประโยชน์ในเชิงพาณิชย์หรืออุตสาหกรรม | 1 มกราคม 2565 | ใช้ได้จนกว่าจะมีกฎกระทรวงกำหนดเรื่องอายุในอนุญาต |
| ใบประกอบกิจการที่เป็นอันตรายต่อสุขภาพ | อนุญาตประกอบกิจการที่เป็นอันตรายต่อสุขภาพ ประเภทกิจการที่เกี่ยวกับยาและเวชภัณฑ์ | 1 พฤศจิกายน 2565 | 14 พฤศจิกายน 2566 |
| ใบอนุญาตขายสุราประเภทที่ 1 | อนุญาตให้ทำการขายสุรา ในลักษณะร้านขายส่งสุรา | 3 ตุลาคม 2566 | 2 ตุลาคม 2567 |
| ใบอนุญาตขายอาหารสัตว์ควบคุมเฉพาะ | อนุญาตขายอาหารสัตว์ควบคุมเฉพาะ ประเภทขายส่งและขายปลีก | 29 พฤศจิกายน 2565 | 31 ธันวาคม 2566 |
| ใบอนุญาตนำเข้าอาหารสัตว์ควบคุมเฉพาะ | อนุญาตนำเข้าอาหารสัตว์ควบคุมเฉพาะ | 13 กันยายน 2566 | 23 พฤศจิกายน 2566 |

**6) บัตรส่งเสริมการลงทุน**

บริษัทฯ ได้รับบัตรส่งเสริมการลงทุนจากคณะกรรมการส่งเสริมการลงทุน โดยมีรายละเอียดดังนี้

|  |  |
| --- | --- |
| เลขที่บัตรส่งเสริม | 62-1022-1-00-1-0 |
| วันที่ได้รับอนุมัติบัตรส่งเสริม | วันที่ 30 กรกฎาคม 2562 |
| ประเภทกิจการที่ได้รับการส่งเสริม | สารสกัดจากวัตถุดิบทางธรรมชาติ เช่น เห็ดหลินจือ กระชายดำ และมะขามป้อม เป็นต้น |
| วันเริ่มใช้สิทธิประโยชน์ทางภาษี | วันที่เริ่มมีรายได้ของโครงการ คือ วันที่ 14 สิงหาคม 2562 (6 ปี) |
| วันครบกำหนดการใช้สิทธิประโยชน์ทางภาษี | วันที่ 13 สิงหาคม 2568 |
| เงื่อนไขเฉพาะโครงการที่สำคัญ | - ต้องมีทุนจดทะเบียนเรียกชำระแล้วไม่น้อยกว่า 283,300,000 บาท  - มีกำลังการผลิตสารสกัดจากวัตถุดิบทางธรรมชาติปีละประมาณ 40 ตัน  - ภาษีเงินได้นิติบุคคลที่ได้รับยกเว้นมีมูลค่าไม่เกิน 29,643,000 บาท ทั้งนี้ จะปรับเปลี่ยนตามจำนวนเงินลงทนโดยไม่รวมค่าที่ดินและทุนหมุนเวียนที่แท้จริงในวันเปิดดำเนินการตามโครงการที่ได้รับการส่งเสริม |
| สิทธิประโยชน์ที่สำคัญ | - ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ   * ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมรวมกันไม่เกินร้อยละ 100 ของเงินลงทุน ไม่รวมค่าที่ดินและทุนหมุนเวียนมีกำหนดเวลา 6 ปี นับแต่วันที่เริ่มมีรายได้จากการประกอบกิจการ ทั้งนี้ รายได้ที่ต้องนำมาคำนวณกำไรสุทธิที่ได้จากการประกอบกิจการ ให้รวมถึงรายได้จากการจำหน่ายผลพลอยได้ ได้แก่ เศษหรือของเสียจากกระบวนการผลิต * ในกรณีที่ประกอบกิจการขาดทุนในระหว่างเวลาที่ได้รับยกเว้นภาษีเงินได้นิติบุคคล บริษัทฯ จะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดเวลาไม่เกิน 5 ปี นับแต่วันพ้นกำหนดเวลานั้น โดยจะเลือกหักจากกำไรสุทธิของปีใดปีหนึ่งหรือหลายปีก็ได้   - ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคล |

**7) ผลกระทบต่อสิ่งแวดล้อม**

บริษัทฯ ตระหนักถึงความสำคัญในการดำเนินธุรกิจให้สอดคล้องกับเป้าหมายการพัฒนาที่ยั่งยืน โดยมุ่งเน้นการดำเนินธุรกิจอย่างมีความรับผิดชอบต่อสิ่งแวดล้อม สังคม และบรรษัทภิบาล จึงยึดการปฎิบัติงานตามนโยบายความรับผิดชอบต่อสิ่งแวดล้อม สังคม และบรรษัทภิบาล (Environmental, Social and Governance : ESG) ของกลุ่มบริษัทฯ ซึ่งครอบคลุม 4 ด้านที่สำคัญ ได้แก่ การบริหารจัดการพลังงาน การบริหารจัดการน้ำ การบริหารจัดการขยะของเสียและมลพิษ และการบริหารจัดการก๊าซเรือนกระจก

โรงงานของบริษัทฯ ตั้งอยู่ในนิคมอุตสาหกรรมอมตะซิตี้ ชลบุรี ซึ่งมีระบบการบริหารจัดการพลังงาน น้ำประปา น้ำเสีย และของเสียในอุตสาหกรรมอย่างมีธรรมาภิบาล โดยบริษัทฯ ได้ดำเนินการตามมาตรการเฝ้าระวังและการควบคุมคุณภาพน้ำทิ้งหลังผ่านขั้นตอนการบำบัดภายในโรงงานให้เป็นไปตามมาตรฐานน้ำทิ้งส่วนกลางของนิคมอุตสาหกรรม และดำเนินการตามมาตรการการเฝ้าระวังและควบคุมอากาศและการระบายอากาศภายในโรงงาน รวมถึงมีการคัดแยกและทำลายขยะสารเคมีตามมาตรฐานอุตสาหกรรม อีกทั้งยังมีการบริหารจัดการสมุนไพรธรรมชาติภายหลัง จากกระบวนการผลิต โดยการนำสมุนไพรดังกล่าวมาใช้ในการปรับสมดุลสารอาหารในค่าดินเพื่อปรับค่า pH ในดินให้เหมาะสมต่อการปลูกพืชแต่ละชนิดบริเวณโรงงาน เพื่อเพิ่มพื้นที่ดูดซับก๊าซคาร์บอนไดออกไซด์และเพิ่มออกซิเจนภาย ในบริเวณโรงงานและชุมชนโดยรอบ

นอกจากนี้ บริษัทฯ ยังดำเนินธุรกิจภายใต้มาตรฐานอุตสาหกรรมสีเขียว (Green Activity) ระดับที่ 2 โดยตลอดการดำเนินงานที่ผ่านมา บริษัทฯ ไม่เคยมีข้อข้อพิพาท ปัญหาด้านสิ่งแวดล้อม หรือการร้องเรียนจากชุมชนโดยรอบ

**8) งานที่ยังไม่ได้ส่งมอบ**

-ไม่มี-

* + - 1. **ธุรกิจผลิตภัณฑ์เพื่อสุขภาพ ความงาม และสุขอนามัย**

กลุ่มบริษัทฯ ได้นำสารสกัดสมุนไพรมาตรฐานมาต่อยอดโดย SI จะคิดค้นและพัฒนาผลิตภัณฑ์เพื่อสุขภาพ ความงาม และสุขอนามัยที่มีส่วนประกอบหลักมาจากสารสกัดสมุนไพรได้หลากหลายรูปแบบ สามารถตอบโจทย์ความต้องการของลูกค้าและตอบสนองพฤติกรรมของผู้บริโภคที่ต้องการผลิตภัณฑ์ที่มีคุณภาพจากผู้ผลิตที่น่าเชื่อถือ

**(1) ลักษณะผลิตภัณฑ์หรือบริการ**

ผลิตภัณฑ์ที่ผลิตภายใต้ SI สามารถแบ่งเป็น 2 กลุ่มหลัก โดยมีรายละเอียดดังนี้

**(1.1) กลุ่มผลิตภัณฑ์ที่รับจ้างพัฒนาและผลิตภายใต้ตราสินค้าของลูกค้า (Original Design Manufacturer : ODM)**

SI ให้บริการครบวงจรตั้งแต่การให้คำปรึกษา ทำการศึกษาวิจัย คิดค้นและพัฒนาสูตรผลิตภัณฑ์ให้สอดคล้องกับความต้องการของลูกค้า การออกแบบบรรจุภัณฑ์ การขึ้นทะเบียนและต่อทะเบียนสินค้ากับ อย. ตลอดจนการผลิตภายใต้การควบคุมการผลิตที่ได้มาตรฐานระดับสากล รวมถึงการตรวจวิเคราะห์ผลิตภัณฑ์ โดยผลิตภัณฑ์เพื่อสุขภาพ ความงาม และสุขอนามัยส่วนใหญ่ที่ SI พัฒนาและผลิตให้แก่ลูกค้าจะมุ่งเน้นผลิตภัณฑ์ด้านสุขภาพและความงาม ซึ่งเป็นกลุ่มผลิตภัณฑ์ที่ผู้บริโภคหันมาใส่ใจดูแลสุขภาพและความงามมากขึ้น นอกจากนี้ จากการที่กลุ่มบริษัทฯ มีองค์ความรู้และความเชี่ยวชาญด้านสมุนไพรไทยมาอย่างยาวนานจึงนำความรู้และความเชี่ยวชาญดังกล่าวมาใช้ในการสร้างสรรค์ผลิตภัณฑ์ที่มีส่วนประกอบหลักมาจากสารสกัดจากธรรมชาติ ซึ่งสอดคล้องกับกระแสความนิยมของผู้บริโภคในยุคปัจจุบันที่ต้องการลดการอุปโภคบริโภคสารสังเคราะห์หรือสารเคมีและหันมาใช้ผลิตภัณฑ์ที่มาจากธรรมชาติมากขึ้น และถือเป็นข้อได้เปรียบในการแข่งขันที่สำคัญของกลุ่มบริษัทฯ

ผลิตภัณฑ์เพื่อสุขภาพ ความงาม และสุขอนามัย ที่ SI รับจ้างพัฒนาและผลิตภายใต้ตราสินค้าของลูกค้าสามารถแบ่งได้เป็น 4 กลุ่ม ประกอบด้วย (1) กลุ่มผลิตภัณฑ์เครื่องสำอางและเวชสำอาง (2) กลุ่มผลิตภัณฑ์เสริมอาหาร (3) กลุ่มผลิตภัณฑ์ยาสมุนไพร และ (4) กลุ่มผลิตภัณฑ์ทางการแพทย์ ในปี 2563 ถึงงวด 6 เดือน ปี 2566 SI มีผลิตภัณฑ์ที่ผลิตและจำหน่ายทั้งหมด 1,100 รายการ ประกอบด้วย กลุ่มผลิตภัณฑ์เครื่องสำอางและเวชสำอางจำนวน 708 รายการ กลุ่มผลิตภัณฑ์เสริมอาหารจำนวน 277 รายการ กลุ่มผลิตภัณฑ์สมุนไพรจำนวน 104 รายการ และกลุ่มผลิตภัณฑ์ทางการแพทย์จำนวน 11 รายการ โดยรายละเอียดของแต่ละกลุ่มผลิตภัณฑ์มีดังนี้

1. **กลุ่มผลิตภัณฑ์เครื่องสำอางและเวชสำอาง**

ผลิตภัณฑ์เครื่องสำอางและเวชสำอางเป็นกลุ่มผลิตภัณฑ์สำหรับใช้ภายนอกของร่างกาย โดย SI สามารถคิดค้นสูตรการผลิตและดำเนินการผลิตผลิตภัณฑ์เครื่องสำอางและเวชสำอางได้หลากหลายรูปแบบที่มีคุณสมบัติเฉพาะตัวและมีส่วนผสมที่เป็นสารสำคัญจากธรรมชาติ ทำให้มีความอ่อนโยน ปราศจากสารเคมีที่อาจก่อให้เกิดการระคายเคืองต่อผิวหนัง และอุดมไปด้วยวิตามิน แร่ธาตุ และสารต้านอนุมูลอิสระที่ช่วยป้องกันการทำลายของเซลล์ผิวและคงความอ่อนเยาว์ของผิว ซึ่งสามารถแบ่งเป็น 2 กลุ่มย่อย ได้แก่

(ก) กลุ่มเครื่องสำอางและเวชสำอางเพื่อความงาม เป็นกลุ่มผลิตภัณฑ์ที่ใช้เพื่อบำรุงและถนอมผิวให้มีความชุ่มชื้น กระจ่างใส เสริมสร้างเกราะป้องกันผิว ลดเรือนริ้วรอยและจุดด่างดำบนใบหน้า บำรุงเส้นผมและหนังศรีษะให้แข็งแรง ลดการหลุดร่วง รวมถึงรักษาปัญหาผิวพรรณและเส้นผมในด้านต่างๆ โดยผลิตภัณฑ์เครื่องสำอางและเวชสำอางเพื่อความงามของ SI มีหลากหลายรูปแบบ เช่น ผลิตภัณฑ์เซรั่มหรือครีมบำรุงผิวหน้าและผิวกาย ผลิตภัณฑ์ป้องกันแสงแดด ผลิตภัณฑ์สปา ผลิตภัณฑ์เจลลดรอยแผลเป็นและจุดด่างดำ ผลิตภัณฑ์เจลแต้มสิว ผลิตภัณฑ์กระตุ้นการงอกของเส้นผม และผลิตภัณฑ์แฮร์โทนิค เป็นต้น

(ข) กลุ่มเครื่องสำอางและเวชสำอางเพื่อสุขอนามัย เป็นกลุ่มผลิตภัณฑ์ที่ใช้ในชีวิตประจำวันเพื่อความสะอาดของร่างกาย เช่น เจลอาบน้ำ ยาสระผม ครีมนวดผม ยาสีฟัน น้ำยาป้วนปาก เจลล้างมือ ผลิตภัณฑ์ทำความสะอาดผิวหน้า และผลิตภัณฑ์ชำระล้างเปลือกตา เป็นต้น

1. **กลุ่มผลิตภัณฑ์เสริมอาหาร**

ผลิตภัณฑ์เสริมอาหารเป็นผลิตภัณฑ์ที่ใช้รับประทานนอกเหนือจากอาหารมื้อหลักที่มุ่งเน้นการบำรุง ฟื้นฟู และเสริมสร้างความแข็งแรงของสุขภาพร่างกายและสุขภาพผิว ซึ่งสอดคล้องกับความต้องการของผู้บริโภคในปัจจุบันที่เล็งเห็นถึงความสำคัญในการดูแลตนเองทั้งด้านสุขภาพและความงามมากขึ้น SI จึงคิดค้นพัฒนาผลิตภัณฑ์เสริมอาหารที่มีส่วนผสมหลักจากสารสกัดจากสมุนไพรหลากหลายชนิดทั้งในรูปแบบตอกเม็ด (Tablet) แคปซูล (Capsule) ผงชง (Powder) เครื่องดื่ม (Drink) และเจลลี่ (Jelly) ซึ่งสามารถแบ่งเป็น 2 กลุ่มย่อย ดังนี้

(ก) ผลิตภัณฑ์เสริมอาหารเพื่อสุขภาพ เป็นผลิตภัณฑ์ที่ช่วยบำรุงและเสริมสร้างศักยภาพของร่างกายในแต่ละด้าน เช่น บำรุงสมอง บำรุงสายตา เสริมสร้างภูมิคุ้มกัน ควบคุมระดับน้ำตาลและคอเลสเตอรอล รวมถึงช่วยให้ผู้ที่รับประทานอาหารไม่ครบถ้วนตามที่ร่างกายต้องการ สามารถเลือกซื้อผลิตภัณฑ์เสริมอาหารไปบริโภคควบคู่กับอาหารมื้อหลักได้อย่างเหมาะสม เช่น

* ผลิตภัณฑ์เสริมอาหารในรูปแบบผงชง ที่ช่วยปรับสมดุลแบคทีเรียในระบบทางเดินอาหารด้วยโปรไบโอติก (Probiotics) ช่วยลดอาการผิดปกติในระบบทางเดินอาหาร สร้างสมดุลระบบขับถ่าย ฟื้นฟูการทำงานของลำไส้ ลดสิวอักเสบเรื้อรัง ต่อมไขมันอักเสบ ผื่นแพ้ ลดอาการภูมิแพ้ต่างๆ เสริมสร้างระบบภูมิคุ้มกันในร่างกายให้แข็งแรง
* ผลิตภัณฑ์เสริมอาหารในรูปแบบซองพร้อมดื่ม ที่มีส่วนผสมของสมุนไพร เช่น มะขามป้อม สมอไทย และตะบองเพชร ช่วยปรับสมดุลระบบทางเดินอาหาร ระบบขับถ่าย ระบบเผาผลาญในร่างกาย และช่วยเสริมสร้างระบบภูมิคุ้มกันภายในร่างกายให้แข็งแรง
* ผลิตภัณฑ์เสริมอาหารในรูปแบบแคปซูล ที่มีส่วนผสมของสารสกัดมะระขี้นกและเจียวกู่หลานช่วยปรับสมดุลระดับน้ำตาลในเลือด ส่งเสริมการเผาผลาญน้ำตาล และลดระดับน้ำตาลในเลือด

(ข) ผลิตภัณฑ์เสริมอาหารเพื่อความงาม เป็นผลิตภัณฑ์ที่รับประทานเพื่อบำรุงผิว เส้นผม และดูแลรูปร่าง รวมถึงช่วยลดปัญหาผิวด้านต่างๆ เช่น

* ผลิตภัณฑ์เสริมอาหารในรูปแบบเม็ด ที่ผลิตจากสารสกัดจากข้าวในคอลลาเจน มีเซราไมด์เข้มข้นจากข้าว ช่วยฟื้นฟูผิวคล้ำเสีย ฟื้นฟูสภาพผิวที่แห้งกร้าน ขาดความชุ่มชื้น ให้มีความสมดุล ควบคุมความมัน
* ผลิตภัณฑ์เสริมอาหารคอลลาเจนในรูปแบบแคปซูล ที่มีส่วนผสมของสารสกัดจากเมล็ดองุ่นเปลือกสนและอเซเรอร่าเชอรี่ ช่วยต้านอนุมูลอิสระ ลดเลือนริ้วรอย เพิ่มความกระชับ ช่วยให้ผิวมีความแข็งแรง นุ่มชุ่มชื้น และปรับผิวให้สว่างกระจ่างใส
* ผลิตภัณฑ์เสริมอาหารคอลลาเจนจากปลาทะเลในรูปแบบเม็ด ที่มีส่วนผสมของโปรตีนสกัดจากถั่วเหลือง ผงมะเขือเทศ ช่วยบำรุงผิวพรรณให้ผิวกระจ่างใส ลดเลือนริ้วรอย ฟื้นฟูและชะลอความเสื่อมและความแห้งกร้านของเซลล์ผิว

1. **กลุ่มผลิตภัณฑ์สมุนไพร**

ผลิตภัณฑ์กลุ่มนี้เป็นการต่อยอดจากประสบการณ์ของกลุ่มบริษัทฯ ในการศึกษาค้นคว้าเรื่องสมุนไพรไทยมาอย่างยาวนาน ผนวกกับความเชี่ยวชาญในกรรมวิธีการสกัดสารจากสมุนไพรที่เป็นวัตถุดิบต้นน้ำได้อย่างมีประสิทธิภาพ ทำให้ SI สามารถพัฒนาผลิตภัณฑ์ยาแผนไทย และยาพัฒนาจากสมุนไพรเพื่อการบำบัด รักษา และบรรเทาความเจ็บป่วยของมนุษย์ หรือป้องกันรักษาโรค และเป็นไปตามมาตรฐานที่คณะกรรมการอาหารและยา (อย.) กำหนดไว้ ปัจจุบัน SI สามารถผลิตผลิตภัณฑ์สมุนไพรได้ทั้งในรูปแบบตอกเม็ด (Tablet) แคปซูลแข็ง (Hard Capsule) แคปซูลนิ่ม (Soft Capsule) รวมถึงสารสกัดเหลวสำหรับหยด ครีม บาล์ม เจล สเปรย์ และผลิตภัณฑ์สูดดมชนิดไอระเหย ผลิตภัณฑ์ที่ SI พัฒนาและผลิตให้ลูกค้า เช่น สเปรย์แก้ไอ ยาฟ้าทะลายโจร ยาสารสกัดฟ้าทะลายโจร ครีมแก้ปวดเมื่อย ครีมนวดคลายกล้ามเนื้อ ยาหม่อง เป็นต้น

1. **กลุ่มผลิตภัณฑ์ทางการแพทย์**

ปัจจุบัน ผลิตภัณฑ์ทางการแพทย์ที่ SI จำหน่ายนั้น ส่วนหนึ่งเป็นผลิตภัณฑ์ที่นำนวัตกรรมและองค์ความรู้ทางด้านสมุนไพรไทยมาประยุกต์เข้าด้วยกัน เพื่อให้ได้ผลิตภัณฑ์ที่มีคุณประโยชน์ทางการแพทย์ที่ผสานสรรพคุณอันโดดเด่นจากธรรมชาติ ได้แก่ แผ่นปิดแผลเคลือบสารสมุนไพร ซึ่งเป็นแผ่นปิดแผลเคลือบสารสกัดใบบัวบกและว่านหางจระเข้ เพื่อคงความชุ่มชื้นเหมาะสมกับกระบวนการสมานแผล และอีกส่วนหนึ่งเป็นการจัดหาจากผู้ผลิตหรือผู้จัดจำหน่ายในต่างประเทศ ได้แก่ ชุดตรวจเชื้อไวรัสโควิด-19 (Rapid Antigen Test Kit) เป็นต้น ซึ่งสืบเนื่องจากสถานการณ์การแพร่ระบาดของเชื้อไวรัสโควิด-19 ในปี 2563 ทำให้ความต้องการเครื่องมือทางการแพทย์ที่เกี่ยวเนื่องกับสถานการณ์ดังกล่าวเพิ่มขึ้นอย่างมีนัยสำคัญ โดยเฉพาะอย่างยิ่งในส่วนของชุดตรวจเชื้อไวรัสโควิด-19 (Rapid Antigen Test Kit) สำหรับใช้ตรวจด้วยตนเอง (Home Use หรือ Self-test) SI ได้เล็งเห็นถึงความต้องการดังกล่าวและมีความประสงค์ที่จะเป็นส่วนหนึ่งในการช่วยให้ประชาชนเข้าถึงอุปกรณ์ในการวินิจฉัยอาการของตนเองได้ดียิ่งขึ้น จึงเริ่มนำเข้าชุดตรวจเชื้อไวรัสโควิด-19 สำหรับใช้ตรวจด้วยตนเองในเดือนกรกฎาคม 2564 เพื่อจัดจำหน่ายต่อให้แก่ร้านสะดวกซื้อ ร้านขายยา และองค์กรต่างๆ เป็นหลัก อย่างไรก็ตาม ภายหลังจากที่สถานการณ์การแพร่ระบาดของเชื้อไวรัสโควิด-19 เริ่มคลี่คลาย และปริมาณสินค้าในตลาดมีมากขึ้น SI จึงได้หยุดการนำเข้าชุดตรวจเชื้อไวรัสโควิด-19 สำหรับใช้ตรวจด้วยตนเองแล้ว

**(1.2) กลุ่มผลิตภัณฑ์ที่ผลิตและจำหน่ายภายใต้ตราสินค้าของกลุ่มบริษัทฯ (Original Brand Manufacturer : OBM)**

ผลิตภัณฑ์เพื่อสุขภาพ ความงาม และสุขอนามัยภายใต้ตราสินค้าของกลุ่มบริษัทฯ เป็นผลิตภัณฑ์นวัตกรรมจากสมุนไพรที่เกิดจากการศึกษาวิจัยรวมถึงนำงานวิจัยและนวัตกรรมที่มีการพิสูจน์โดยนักวิจัยจากสถาบันวิจัยชั้นนำต่างๆ ที่เป็นที่ยอมรับในวงการศึกษาและภาคธุรกิจ ไม่ว่าจะเป็นสำนักงานพัฒนาวิทยาศาสตร์และเทคโนโลยีแห่งชาติ (สวทช.) รวมไปถึงหน่วยงานวิจัยอื่นทั้งที่เป็นส่วนของภาครัฐและภาคเอกชน ซึ่งมุ่งเน้นการวิจัยและพัฒนาด้านเทคโนโลยีเพื่อเพิ่มมูลค่าวัตถุดิบที่มีต้นกำเนิดจากภายในประเทศไทยให้สามารถนำไปต่อยอดสู่การผลิตในเชิงพาณิชย์ โดยอาศัยองค์ความรู้ทางด้านวิทยาศาสตร์และทางด้านธุรกิจมาผนวกเข้าด้วยกันเพื่อนำไปสู่การสร้างรายได้กลับคืนสู่ภาคการเกษตรอย่างยั่งยืน ซึ่งผลิตภัณฑ์เพื่อสุขภาพ ความงาม และสุขอนามัยภายใต้ตราสินค้าของกลุ่มบริษัทฯ จะมุ่งเน้นผลิตภัณฑ์ที่เกี่ยวกับสุขภาพและความงามที่มีเอกลักษณ์และความแตกต่างรวมถึงก่อให้เกิดประสิทธิภาพในการใช้งานแก่ผู้บริโภคโดยมีมาตรฐานระดับสากล

กลุ่มบริษัทฯ ให้ความสำคัญในการพัฒนาผลิตภัณฑ์ตลอดกระบวนการตั้งแต่ต้นน้ำจนถึงปลายน้ำ โดยเริ่มจากขั้นตอนการออกแบบ การคัดเลือกวัตถุดิบ การคิดค้นกรรมวิธีการผลิต การกำหนดเทคโนโลยีที่จะนำมาใช้ รวมไปถึงการควบคุมและตรวจสอบคุณภาพทั้งทางด้านกายภาพ เคมี และจุลชีววิทยา ด้วยเครื่องมือที่ทันสมัย โดยผลิตภัณฑ์หลักของกลุ่มบริษัทฯ ได้แก่ ผลิตภัณฑ์เสริมอาหารสูตรครบถ้วนโคลอชัวร์ (Colosure) ภายใต้ตราสินค้า Wellnova ที่เกิดจากการนำองค์ความรู้ด้านปัญญาประดิษฐ์ (Artificial Intelligence) จาก สวทช. มาใช้ในกระบวนการค้นคว้าสารสกัด ซึ่งสามารถช่วยในการออกแบบโมเลกุลสารสำคัญหรือสารสกัดชนิดใหม่ได้อย่างมีประสิทธิภาพและรวดเร็วยิ่งขึ้น อีกทั้งกลุ่มบริษัทฯ ได้นำเทคโนโลยีขั้นสูงต่างๆ เช่น เทคโนโลยีที่ช่วยในการคงสภาพและกำหนดระยะเวลาในการออกฤทธิ์ของสารสกัด (Nanoencapsulation) และเทคโนโลยีการเพิ่มชีวปริมาณออกฤทธิ์ (Bioavailability) ซึ่งช่วยให้ร่างกายภายสามารถดูดซึมนำไปใช้ได้อย่างมีประสิทธิภาพภายหลังจากที่ได้บริโภคผลิตภัณฑ์ดังกล่าว กระบวนการทั้งหมดเหล่านี้จะช่วยให้ผู้บริโภคสามารถมั่นใจในคุณภาพของผลิตภัณฑ์ได้เป็นอย่างดี ทั้งนี้ กลุ่มบริษัทฯ จัดจำหน่ายผลิตภัณฑ์เสริมอาหารสูตรครบถ้วนโคลอชัวร์ ภายใต้ตราสินค้า “Wellnova” ผ่าน WELL

นอกจากนี้ SI ยังผลิตและจำหน่ายผลิตภัณฑ์อื่นภายใต้ตราสินค้าของกลุ่มบริษัทฯ ได้แก่ ยาแก้คันไนน์เฮิร์บ กรีนบาล์ม ฟอร์ รีลีฟ อิชชิ่ง, ยาสารสกัดฟ้าทะลายโจร มาดามไทเฮิร์บ, สเปรย์สำหรับฉีดหน้ากาก ตรา Specialty และแอลกอฮอล์เจลตรา Specialty (หลังจากที่สถานการณ์การแพร่ระบาดของเชื้อไวรัสโควิด-19 คลี่คลาย กลุ่มบริษัทฯ ได้ยกเลิกการผลิตและจำหน่ายแอลกอฮอล์เจล ตรา Specialty ตั้งแต่เดือนกุมภาพันธ์ ปี 2566) และเมื่อเดือนกุมภาพันธ์ปี 2566 SI ได้เริ่มผลิตและจำหน่ายผลิตภัณฑ์โปรตีนจากพืชชนิดชงดื่ม ตรา Phytae ที่คัดสรรโปรตีนจากข้าวสายพันธุ์ดีที่ปลูกโดยเกษตรกรไทย และโปรตีนจากพืชเกรดพรีเมียม 5 ชนิด อุดมไปด้วยกรดอะมิโน วิตามิน และแร่ธาตุที่จำเป็นต่อร่างกายอย่างครบถ้วน เพื่อเป็นการตอบโจทย์คนรุ่นใหม่ที่ใส่ใจสุขภาพ และผู้ที่ต้องการเสริมสร้างกล้ามเนื้อที่สามารถชงละลายง่ายและพกพาไปได้ทุกที่ ยิ่งไปกว่านั้น กลุ่มบริษัทฯ ยังมีนโยบายในการพัฒนาผลิตภัณฑ์ภายใต้ตราสินค้าของกลุ่มบริษัทฯ อย่างต่อเนื่องในอนาคต เพื่อเพิ่มความหลากหลายของผลิตภัณฑ์และศักยภาพในการแข่งขัน

ตัวอย่างผลิตภัณฑ์ภายใต้ตราสินค้าของกลุ่มบริษัทฯ

| **ผลิตภัณฑ์** | **คุณสมบัติ** |
| --- | --- |
| **ผลิตภัณฑ์เสริมอาหารสูตรครบถ้วน โคลอชัวร์ (Colosure) ตรา เวลลโนวา**  โคลอชัวร์ (Colosure) 50 gโคลอชัวร์ (Colosure)  400 g  โคลอชัวร์ 50g โคลอชัวร์ 400g  โคลอชัวร์ (Colosure) 800g (Refill 400g x 2)  โคลอชัวร์ 800g(Refill 400g x 2) โคลอชัวร์ ชนิดเม็ด | ผลิตภัณฑ์เสริมอาหาร มีโคลอสตรุ้ม (Colostrum) น้ำนมเหลือง หรือหัวน้ำนม พร้อมด้วยสารอาหาร ครบ 5 หมู่ วิตามินและแร่ธาตุ ช่วยในการทำหน้าที่ตามปกติของภูมิคุ้มกัน ชะลอความเสื่อมของร่างกาย ช่วยเสริมสร้างและคงสภาพมวลกล้ามเนื้อ ทำให้ร่างกายให้แข็งแรง |
| https://nineherbsgreenbalm.com/wp-content/uploads/2022/05/nine-herb-product-02-e1653645597517.png**ยาแก้คันไนน์เฮิร์บ กรีนบาล์ม ฟอร์ รีลีฟ อิชชิ่ง** | ยาทาแก้คัน บรรเทาอาการผื่นคันตามผิวหนัง มีส่วนผสมของสารสกัดจากสมุนไพร 9 ชนิด ที่มีสรรพคุณเกี่ยวกับอาการผื่นคัน ได้แก่ เหง้าขมิ้นชันแห้ง ใบทองพันชั่งแห้ง ใบพลูแห้ง เหงือกปลาหมอแห้ง ใบชุมเห็ดเทศแห้ง เหง้าว่านนางคำแห้ง ใบเทียนกิ่งแห้ง ใบพญายอแห้ง และใบเสลดพังพอนตัวผู้แห้ง โดยยาแก้คันไนน์เฮิร์บ กรีนบาล์ม ฟอร์ รีลีฟ อิชชิ่งได้รับคัดเลือกเป็นผลิตภัณฑ์สมุนไพรคุณภาพ ปี 2565 จากกรมแพทย์แผนไทย และแพทย์ทางเลือก กระทรวงสาธารณสุข |
| Bhumi Perm | LINE SHOPPING**ยาสารสกัดฟ้าทะลายโจร มาดามไทเฮิร์บ** | ยาสารสกัดฟ้าทะลายโจร มาดามไทเฮิร์บ มีฤทธิ์ฆ่าไวรัสและแบคทีเรีย ลดไข้ ลดไซโตไคน์ (Cytokines) ที่เกี่ยวข้องกับกระบวนการอักเสบ และช่วยส่งเสริมภูมิคุ้มกันในร่างกาย |
| **สเปเชียลตี้ สเปรย์ (Specialty Spray) สเปรย์ฉีดหน้ากากขนาด 30 มล.Specialty Spray** | สเปรย์สำหรับฉีดหน้ากาก มีคุณสมบัติเพิ่มประสิทธิภาพการกรองหน้ากาก สามารถกรองเชื้อโรคในอากาศได้ดีขึ้น 142% กรองฝุ่น PM2.5 ได้ดีขึ้น 83% ช่วยลดอาการระคายเคืองผิวหนังและลดกลิ่นอับจากการสวมหน้ากากอนามัย |
| **ผลิตภัณฑ์โปรตีนจากพืช ชนิดชงดื่ม ตรา Phytae**  https://phytaethailand.com/wp-content/uploads/2022/12/LINE_ALBUM_Bottle_%E0%B9%92%E0%B9%92%E0%B9%91%E0%B9%92%E0%B9%90%E0%B9%98_0.pnghttps://phytaethailand.com/wp-content/uploads/2022/12/LINE_ALBUM_Bottle_%E0%B9%92%E0%B9%92%E0%B9%91%E0%B9%92%E0%B9%90%E0%B9%98_5.png  รสออริจินัล รสช็อคโกแลต | โปรตีนจากพืชชนิดชงดื่ม ที่คัดสรรโปรตีนจากข้าวสายพันธุ์ดีที่ปลูกโดยเกษตรกรไทย และโปรตีนจากพืชเกรดพรีเมียม 5 ชนิด ให้โปรตีนสูงถึง 37 กรัม อุดมไปด้วยกรดอะมิโน วิตามิน และแร่ธาตุที่จำเป็นต่อร่างกายอย่างครบถ้วน และ Nicotinamide Mononucleotide ซึ่งเป็น Anti-aging จากสารสกัดบรอคโคลี่ ช่วยฟื้นฟู DNA และลดความเหนื่อยล้าในเซลล์ของร่างกาย รวมถึงพรีไบโอติกส์ ช่วยปรับสมดุลลําไส้และกระตุ้นระบบขับถ่ายให้ทํางานได้อย่างมีประสิทธิภาพ |

**(2) ลักษณะลูกค้า**

SI รับจ้างพัฒนาและผลิตผลิตภัณฑ์เพื่อสุขภาพ ความงาม และสุขอนามัยภายใต้ตราสินค้าของลูกค้าในประเทศเป็นหลัก โดยกลุ่มลูกค้าสามารถแบ่งออกเป็น 2 กลุ่ม ดังนี้

1) ผู้ประกอบการในอุตสาหกรรมต่างๆ ที่ต้องการมีผลิตภัณฑ์ภายใต้ตราสินค้าของตนเอง เช่น อุตสาหกรรมยา อุตสาหกรรมสินค้าอุปโภค อุตสาหกรรมค้าปลีก ธุรกิจขายตรง เป็นต้น โดยจะสั่งซื้อสินค้าจาก SI ในลักษณะการสั่งผลิตภายใต้ตราสินค้าที่ลูกค้ากำหนดเพื่อนำไปจำหน่ายให้แก่ผู้บริโภคสุดท้าย (End Users) ลูกค้าในกลุ่มนี้

2) บุคคลทั่วไป เป็นกลุ่มลูกค้าที่ว่าจ้าง SI ผลิตผลิตภัณฑ์ เพื่อนำไปจำหน่ายผ่านช่องทางออนไลน์ หรือช่องทางผู้ให้บริการตลาดออนไลน์ (E-Marketplace)

สำหรับผลิตภัณฑ์ภายใต้ตราสินค้าของกลุ่มบริษัทฯ กลุ่มลูกค้าเป้าหมายจะครอบคลุมกลุ่มผู้บริโภคแตกต่างกันตามแต่ละประเภทผลิตภัณฑ์ ดังนี้

| **ผลิตภัณฑ์** | **กลุ่มลูกค้าเป้าหมาย** |
| --- | --- |
| ผลิตภัณฑ์เสริมอาหารสูตรครบถ้วนโคลอชัวร์ (Colosure) ตรา Wellnova | * กลุ่มผู้บริโภคอายุตั้งแต่ 40 ปีขึ้นไป * กลุ่มนักกีฬาและผู้ออกกำลังกาย * กลุ่มผู้ฟื้นตัวหลังคลอด * กลุ่มผู้ป่วยหลังผ่าตัดและพักฟื้น |
| ยาแก้คันไนน์เฮิร์บ กรีนบาล์ม ฟอร์ รีลีฟ อิชชิ่ง | * กลุ่มผู้บริโภควัยทำงาน (16-59 ปี) * กลุ่มผู้บริโภคที่มีอาการผื่นคันตามผิวหนัง |
| ยาสารสกัดฟ้าทะลายโจร มาดามไทเฮิร์บ | * กลุ่มผู้บริโภคอายุ 4 ปีขึ้นไปที่มีอาการไอ เป็นไข้ เจ็บคอ |
| Specialty Spray | * กลุ่มผู้บริโภคที่สวมใส่หน้ากากอนามัย * กลุ่มผู้บริโภคที่ใส่ใจเรื่องความสะอาดและสุขอนามัย |
| ผลิตภัณฑ์โปรตีนจากพืชชนิดชงดื่ม ตรา Phytae | * กลุ่มผู้บริโภควัยทำงาน * กลุ่มผู้บริโภคที่ชื่นชอบการออกกำลังกาย * กลุ่มผู้บริโภคที่มองหาโปรตีนทางเลือกเพื่อลดการรับประทานเนื้อสัตว์ |

**(3) การจำหน่ายและช่องทางการจัดจำหน่าย**

* ผลิตภัณฑ์ภายใต้ตราสินค้าของลูกค้า (ODM)

SI มีทีมงานฝ่ายขายและการตลาดทำหน้าที่ในการติดต่อหาลูกค้าโดยตรง ซึ่งพนักงานฝ่ายขายจะต้องมีความรู้และความเชี่ยวชาญในทุกกลุ่มสินค้า เพื่อสามารถรับโจทย์ความต้องการจากลูกค้าและประสานงานกับฝ่ายวิจัยและพัฒนาเพื่อคิดค้นและนำเสนอผลิตภัณฑ์ให้ลูกค้าพิจารณาได้อย่างรวดเร็ว นอกจากนี้ SI ยังมีนโยบายเข้าร่วมงานแสดงสินค้าต่างๆ เช่น งาน Thailand International Health Expo (ประเทศไทย), งานมหกรรมสมุนไพรแห่งชาติ (ประเทศไทย), งาน Asia International HEMP Expo (ประเทศไทย) เป็นต้น เพื่อมีโอกาสพบปะกับกลุ่มลูกค้าเป้าหมายโดยตรง และช่วยให้สามารถขยายฐานลูกค้าได้เพิ่มขึ้น

* ผลิตภัณฑ์ภายใต้ตราสินค้าของกลุ่มบริษัทฯ (OBM)

ปัจจุบัน การจำหน่ายผลิตภัณฑ์ภายใต้ตราสินค้าของกลุ่มบริษัทฯ ผ่านช่องทางการจำหน่ายต่างๆ ดังนี้

1. **การจำหน่ายผ่านตัวแทนจำหน่าย**

ช่องทางหลักในการจัดจำหน่ายผลิตภัณฑ์อาหารเสริมโคลอชัวร์ จะเป็นการขายผ่านตัวแทนจำหน่ายเป็นหลัก ซึ่ง WELL ได้แต่งตั้งตัวแทนจำหน่ายในประเทศไทยจำนวน 2 ราย โดยตัวแทนจำหน่ายรายแรกรับผิดชอบในการจัดจำหน่ายผลิตภัณฑ์โคลอชัวร์ผ่านช่องทาง Traditional Trade และช่องทาง Modern Trade ยกเว้น 7-Eleven Boots และ Watson แต่เพียงผู้เดียวในประเทศไทย และตัวแทนจำหน่ายรายที่สองรับผิดชอบในการจัดจำหน่ายผลิตภัณฑ์โคลอชัวร์ผ่านร้านขายยา (Drug Store) และโรงพยาบาลและคลินิกพยาบาล (Ethical Channel) แต่เพียงผู้เดียวในประเทศไทย โดยลักษณะการขายผ่านตัวแทนจำหน่ายทั้งสองรายจะเป็นการขายขาด

ปัจจุบัน ผลิตภัณฑ์เสริมอาหารโคลอชัวร์มีวางจำหน่ายในช่องทางต่างๆ ดังนี้

- ร้านค้าปลีกสมัยใหม่ (Modern Trade) เช่น Foodland, Gourmet Market, Big C, Tops Market, Villa Market, Maxvalu เป็นต้น

- ร้านขายยา OTC เช่น Watsons, Health Up, iCare, Fascino Save Drug, Boots เป็นต้น

นอกจากนี้ SI ได้ทำสัญญาแต่งตั้งตัวแทนจำหน่ายกับบริษัท ซีพีออลล์ จำกัด (มหาชน) ซึ่งจะรับผิดชอบในการจัดจำหน่ายยาแก้คันไนน์เฮิร์บ กรีนบาล์ม ฟอร์ รีลีฟ อิชชิ่ง และ Specialty Spray ผ่านร้านสะดวกซื้อ 7-Eleven ในลักษณะการขายขาด

**2. การจำหน่ายผ่านบริษัทขายตรง**

WELL เข้าทำสัญญาธุรกิจโดยการตลาดแบบตรงกับบริษัท ทีวี ไดเร็ค จำกัด (มหาชน) (TV Direct) ซึ่งจะรับผิดชอบในการจัดจำหน่ายผลิตภัณฑ์โคลอชัวร์ผ่านช่องทางของ TV Direct เช่น การขายทางโทรทัศน์ การขายทางไปรษณีย์ ซึ่งลักษณะการขายจะเป็นการฝากขาย (Consignment)

**3. การจำหน่ายผ่านพนักงานขาย**

กลุ่มบริษัทฯ จัดจำหน่ายยาสารสกัดฟ้าทะลายโจร มาดามไทเฮิร์บ ผ่านช่องทางออฟไลน์ผ่านพนักงานขายของกลุ่มบริษัทฯ เป็นหลัก

**4. การจำหน่ายผ่านช่องทางออนไลน์**

นอกเหนือจากช่องทางการจัดจำหน่ายที่กล่าวข้างต้น กลุ่มบริษัทฯ ยังจัดจำหน่ายผลิตภัณฑ์ผ่านผู้ให้บริการตลาดออนไลน์ (E-Marketplace) เช่น Lazada, Shopee, Line Shopping, Tiktok Shopping เป็นต้น โดยผลิตภัณฑ์ที่จำหน่ายผ่านช่องทางออนไลน์ ได้แก่ ผลิตภัณฑ์อาหารเสริมโคลอชัวร์, ยาสารสกัดฟ้าทะลายโจร มาดามไทเฮิร์บ และผลิตภัณฑ์โปรตีนจากพืชชนิดชงดื่ม ตรา Phytae

**(4) นโยบายการกำหนดราคา**

* ผลิตภัณฑ์ภายใต้ตราสินค้าของลูกค้า (ODM)

SI มีนโยบายในการกำหนดราคาขายจากต้นทุนบวกอัตรากำไรขั้นต้นที่เหมาะสม (Cost Plus Margin) โดยมีการกำหนดอัตรากำไรขั้นต้นมาตรฐาน (Standard Price List) ตามประเภทของผลิตภัณฑ์ และปริมาณการสั่งซื้อ รวมถึงพิจารณาปัจจัยอื่นๆ เช่น ภาวะการแข่งขันในตลาด เป็นต้น โดยจะทำการพิจารณาทบทวนราคาขายเมื่อต้นทุนวัตถุดิบหรือต้นทุนการผลิตมีการเปลี่ยนแปลงอย่างมีนัยสำคัญ เพื่อปรับระดับราคาให้เหมาะสมกับต้นทุนที่เพิ่มขึ้นและสามารถแข่งขันได้

สำหรับบริการอื่นที่เกี่ยวข้อง เช่น บริการขึ้นทะเบียนอย. บริการตรวจวิเคราะห์ บริการขอรหัสผู้ประกอบการ ซึ่งเป็นงานบริการเพิ่มเติมจากการรับจ้างผลิตสินค้า บริษัทฯ จะกำหนดอัตราค่าบริการเป็นราคามาตรฐาน (Standard Price List) ของแต่ละบริการ โดยพิจารณาจากต้นทุนบวกด้วยด้วยอัตรากำไรที่เหมาะสม

* ผลิตภัณฑ์ภายใต้ตราสินค้าของกลุ่มบริษัทฯ (OBM)

กลุ่มบริษัทฯ มีนโยบายในการกำหนดราคาขายสำหรับผลิตภัณฑ์ภายใต้ตราสินค้าของกลุ่มบริษัทฯ จากต้นทุนบวกอัตรากำไรขั้นต้นที่เหมาะสม (Cost Plus Margin) โดยจะกำหนดราคาขายให้เหมาะสมกับคุณภาพมาตรฐานของผลิตภัณฑ์ และมีการเปรียบเทียบราคากับคู่แข่งเพื่อให้สามารถแข่งขันได้ รวมถึงพิจารณาจากปัจจัยต่างๆ เพิ่มเติม เช่น ปริมาณและมูลค่าการสั่งซื้อ ภาวะการแข่งขันในตลาด เป็นต้น

**(5) การตลาดและการส่งเสริมการขาย**

สำหรับผลิตภัณฑ์ภายใต้ตราสินค้าของกลุ่มบริษัทฯ ได้แก่ ผลิตภัณฑ์อาหารเสริมโคลอชัวร์ ซึ่งเป็นผลิตภัณฑ์ที่เพิ่มเริ่มวางจำหน่ายช่วงปลายปี 2564 กลุ่มบริษัทฯ จึงเน้นการสร้างแบรนด์และสร้างการรับรู้ด้วยภาพลักษณ์ด้านนวัตกรรมและความน่าเชื่อถือผ่านสื่อแลกิจกรรมต่างๆ ไม่ว่าจะเป็นการสื่อสารผ่านทางเว็บไซต์และสื่อออนไลน์ การเปิดลงทะเบียนรับผลิตภัณฑ์ตัวอย่าง การจัดกิจกรรม CSR และจัดกิจกรรมให้ความรู้ด้านการดูแลสุขภาพ การจัดชิมสินค้าและแนะนำสินค้าโดยการออกอีเว้นท์ตามสถานดูแลผู้สูงอายุ โรงพยาบาล อาคารสำนักงาน และร้านค้าต่างๆ ซึ่งเป็นกลุ่มลูกค้าเป้าหมายหลัก



**(6) การผลิต**

**1) โรงงาน**

SI มีโรงงานผลิตผลิตภัณฑ์เพื่อสุขภาพ ความงาม และสุขอนามัยทั้งในส่วนของการรับจ้างผลิตและการผลิตผลิตภัณฑ์ภายใต้ตราสินค้าของกลุ่มบริษัทฯ จำนวน 1 โรงงาน ตั้งอยู่เลขที่ 9 หมู่ที่ 21 ตำบลบางพลีใหญ่ อำเภอบางพลี จังหวัดสมุทรปราการ โดยมีเนื้อที่ 10 ไร่ 203 ตารางวา

****ภาพแสดงโรงงานบางพลี

**2) กำลังการผลิตและอัตราการใช้กำลังการผลิต**

| **ผลิตภัณฑ์** | **กำลังการผลิต\***  **(ชิ้น)** | **ปริมาณการผลิตจริง** | | | | | | | |
| --- | --- | --- | --- | --- | --- | --- | --- | --- | --- |
| **2563** | | **2564** | | **2565** | | **ม.ค. - มิ.ย. 2566** | |
| **ปริมาณการผลิตจริง**  **(ชิ้น)** | **อัตราการใช้กำลังการผลิต**  **(ร้อยละ)** | **ปริมาณการผลิตจริง**  **(ชิ้น)** | **อัตราการใช้กำลังการผลิต**  **(ร้อยละ)** | **ปริมาณการผลิตจริง**  **(ชิ้น)** | **อัตราการใช้กำลังการผลิต**  **(ร้อยละ)** | **ปริมาณการผลิตจริง**  **(ชิ้น)** | **อัตราการใช้กำลังการผลิต**  **(ร้อยละ)** |
| ผลิตภัณฑ์เครื่องสำอางและเวชสำอาง | 8,400,000 | 7,764,195 | 92.43 | 5,071,821 | 60.38 | 4,432,727 | 52.77 | 2,014,867 | 47.97 |
| ผลิตภัณฑ์เสริมอาหารและเครื่องดื่มสุขภาพ | 6,000,000 | 2,051,154 | 34.19 | 2,856,915 | 47.62 | 3,652,252 | 60.87 | 666,054 | 22.20 |
| ผลิตภัณฑ์ยาสมุนไพร | 6,000,000 | 229,779 | 3.83 | 4,916,109 | 81.94 | 2,024,754 | 33.75 | 1,008,883 | 33.63 |
| ผลิตภัณฑ์ทางการแพทย์ | 180,000 | 72,886 | 40.49 | 182,868 | 101.59 | - | - | - | - |

หมายเหตุ: กำลังการผลิต คำนวณจากชั่วโมงการทำงานที่ 11 ชั่วโมงต่อวัน (เวลาทำงานปกติ 8 ชั่วโมง และเวลาทำงานล่วงเวลา 3 ชั่วโมง) และจำนวนวันทำงานที่ 300 วันต่อปี

**3) กระบวนการผลิต**

กระบวนการผลิตผลิตภัณฑ์เพื่อสุขภาพ ความงาม และสุขอนามัย จะมีความแตกต่างกันตามลักษณะของผลิตภัณฑ์ โดยสามารถจำแนกได้เป็น 4 ประเภทหลัก ได้แก่ กระบวนการผลิตผลิตภัณฑ์แบบของเหลว กระบวนการผลิตผลิตภัณฑ์แบบครีม กระบวนการผลิตแบบผงแห้ง และกระบวนการผลิตแผ่นปิดแผล โดยจะมีการวางแผนการผลิตในแต่ละสัปดาห์ และจัดเตรียมวัตถุดิบและบรรจุภัณฑ์ที่ให้เพียงพอ และพร้อมสำหรับการผลิต

แผนภาพแสดงกระบวนการผลิต

กระบวนการผลิตสามารถแบ่งแยกออกเป็นกระบวนการต่างๆ ดังต่อไปนี้

**1. การรับเข้าวัตถุดิบ/บรรจุภัณฑ์**

พนักงานฝ่ายควบคุมคุณภาพจะทำการตรวจสอบวัตถุดิบและบรรจุภัณฑ์ก่อนการรับเข้าคลังสินค้า โดยตรวจสอบจากเอกสารรับรองผลวิเคราะห์ทางคุณภาพ (Certificate of Analysis: COA) ที่ได้รับจากผู้ขาย ควบคู่กับการ ตรวจวิเคราะห์ค่าทางเคมี กายภาพ จุลชีววิทยา ในห้องปฏิบัติการโดยเจ้าหน้าที่ที่มีความรู้ความชำนาญ ตามคุณสมบัติของวัตถุดิบแต่ละประเภท รวมถึงตรวจสอบบรรจุภัณฑ์ให้เป็นไปตามมาตรฐานที่กำหนด จากนั้นวัตถุดิบและบรรจุภัณฑ์จะถูกจัดเก็บในคลังสินค้าตามหลักการเข้าก่อน-ออกก่อน (First-in First-Out : FIFO) ก่อนถูกเบิกนำใช้ในการผลิต

**2. การชั่งน้ำหนักและเตรียมวัตถุดิบ**

พนักงานฝ่ายผลิตจะทำการชั่งน้ำหนักวัตถุดิบและเตรียมส่วนผสมตามสูตรการผลิต และจัดเก็บใส่ภาชนะที่ปิดสนิท จากนั้นพนักงานฝ่ายควบคุมคุณภาพจะทำการตรวจสอบความถูกต้องและแม่นยำของส่วนผสมและน้ำหนักของวัตถุดิบก่อนเข้าสู่กระบวนการผสมในขั้นตอนถัดไป เพื่อให้มั่นใจได้ว่าผลิตภัณฑ์ที่ผลิตได้เป็นไปตาม Specification และมาตรฐานที่กำหนดไว้

**3. การผสม**

- สำหรับผลิตภัณฑ์รูปแบบของเหลว ครีม และเจล จะนำวัตถุดิบและตัวทำละลาย (Solvent) มาละลายในอุณภูมิที่กำหนดให้เป็นเนื้อเดียวกัน ก่อนจะนำไปผสมและปั่นกวนให้เข้ากันด้วยรอบความเร็วและระยะเวลาตามที่สูตรกำหนด จากนั้นจึงทำการถ่ายผลิตภัณฑ์ลงภาชนะจัดเก็บที่ปิดสนิท

- สำหรับผลิตภัณฑ์รูปแบบแข็งและผงแห้งจะนำส่วนผสมที่เป็นผงแห้งมาร่อนกรองผ่านตะแกรงเพื่อให้ได้ผงละเอียด และนำไปผสมในเครื่องผสมด้วยระยะเวลาและรอบความเร็วตามสูตรการผลิต จากนั้นจึงทำการถ่ายผลิตภัณฑ์ลงภาชนะจัดเก็บที่ปิดสนิท โดยหลังจากขั้นตอนการตรวจสอบคุณภาพ จะนำผงที่ได้ไปผลิตตามรูปแบบของผลิตภัณฑ์ เช่น ตอกเม็ด บรรจุลงแคปซูล

- สำหรับผลิตภัณฑ์แผ่นปิดแผล จะนำวัตถุดิบและตัวทำละลายไปผสมและปั่นกวนให้เป็นเนื้อเดียวกัน จากนั้นจึงนำน้ำยาที่ได้มาเทเคลือบลงบนแผ่นปิดแผล และผึ่งให้แห้งก่อนตัดแผ่นปิดแผลในขนาดที่ต้องการ

ทั้งนี้ พนักงานฝ่ายควบคุมคุณภาพจะทำการสุ่มตรวจผลิตภัณฑ์ เพื่อตรวจสอบทางกายภาพ วิเคราะห์ทางเคมีและทางจุลชีววิทยา ก่อนนำไปบรรจุในขั้นตอนถัดไป

**4. การบรรจุในบรรจุภัณฑ์ และการบรรจุหีบห่อ**

ผลิตภัณฑ์ที่ผ่านขั้นตอนการผลิตแล้ว จะถูกบรรจุลงในบรรจุภัณฑ์ตามรูปแบบของแต่ละผลิตภัณฑ์ โดยผลิตภัณฑ์แบบเหลวและแบบครีมจะถูกบรรจุลงในหลอด/ขวด/กระปุก ผลิตภัณฑ์แบบผงแห้งจะถูกบรรจุลงในกระปุก/แผง/ซอง และผลิตภัณฑ์แผ่นปิดแผลจะถูกบรรจุลงในซอง พร้อมประทับตราวันที่ผลิต วันหมดอายุ และเวลาในการผลิตไว้บนบรรจุภัณฑ์ โดยหลังจากบรรจุพนักงานฝ่ายควบคุมคุณภาพจะทำการสุ่มตรวจสอบความสมบูรณ์ของบรรจุภัณฑ์ อาทิ ขนาดและรูปทรง น้ำหนักบรรจุ หมายเลขล็อตการผลิต รวมถึงความถูกต้องของฉลากผลิตภัณฑ์ ทั้งนี้ สำหรับผลิตภัณฑ์ยาสมุนไพรจะมีเภสัชกรที่มีใบประกอบวิชาชีพเภสัชกรรมตรวจสอบและรับรองคุณสมบัติ สูตรการผลิต และฉลากผลิตภัณฑ์ให้เป็นไปตามที่กฎหมายกำหนด

ผลิตภัณฑ์ที่ผ่านการตรวจสอบคุณภาพในขั้นตอนการบรรจุลงบรรจุภัณฑ์แล้วจะถูกบรรจุลงในกล่อง หรือลังลูกฟูก ก่อนเข้าสู่กระบวนการตรวจสอบคุณภาพและนำไปจัดเก็บในคลังสินค้าเพื่อรอการจัดส่ง

**5. การควบคุมคุณภาพ**

ผลิตภัณฑ์สำเร็จรูปที่ผ่านกระบวนการบรรจุหีบห่อแล้ว จะถูกลำเลียงเข้าสู่ขั้นตอนการตรวจสอบคุณภาพผลิตภัณฑ์สำเร็จรูป โดยเจ้าหน้าที่ฝ่ายควบคุมคุณภาพจะทำการตรวจสอบคุณภาพด้านต่างๆ ตามคุณสมบัติที่กำหนด รวมถึงทบทวนผลการควบคุมคุณภาพในแต่ละขั้นตอนการผลิต เพื่อให้มั่นใจว่าผลิตภัณฑ์มีคุณภาพตามมาตรฐานที่กำหนด ก่อนเข้าสู่การจัดเก็บสินค้าเพื่อเตรียมการส่งมอบในลำดับถัดไป

**6. การจัดการคลังสินค้า และการจัดส่ง**

ผลิตภัณฑ์ที่ผ่านการบรรจุเรียบร้อยแล้วจะถูกจัดเรียงบนพาเลทและนำไปเก็บในคลังสินค้าเพื่อรอการจัดส่ง โดยจะมีการสุ่มตรวจสอบน้ำหนัก การแพ็คสินค้า และข้อมูลบนใบปะหน้าลัง

สำหรับการจัดส่งสินค้าในกรุงเทพและปริมณฑล บริษัทฯ จะทำการจัดส่งสินค้าด้วยรถขนส่งของบริษัทฯ สำหรับการจัดส่งสินค้าในต่างจังหวัด บริษัทฯ จะทำการจัดส่งสินค้าผ่านบริษัทขนส่งเอกชน เช่น Kerry Express และ J&T เป็นต้น

**4) มาตรฐานและใบรับรองที่ได้รับ**

SI ได้รับมาตรฐานและใบรับรองที่สำคัญในการประกอบธุรกิจ สรุปได้ดังนี้

| **มาตรฐานที่ได้รับ** | **สถาบันที่ให้การรับรองมาตรฐาน** | **วันที่ได้รับรอง** | **วันสิ้นอายุการรับรอง** |
| --- | --- | --- | --- |
| มาตรฐานระบบบริหารคุณภาพ (ISO 9001:2015) ในการวิจัยพัฒนาและผลิตเครื่องสำอางและผลิตภัณฑ์ทำความสะอาด บำรุงผิวและร่างกาย ผลิตภัณฑ์เสริมอาหาร ชา กาแฟ และยาสมุนไพร | SGS (Thailand) | 7 มิถุนายน 2565 | 7 มิถุนายน 2568 |
| มาตรฐานสากลสำหรับหลักเกณฑ์วิธีการปฏิบัติที่ดีในการผลิตเครื่องสำอาง (ISO 22716:2007) ครอบคลุมการผลิตเครื่องสำอางและผลิตภัณฑ์ทำความสะอาด บำรุงผิวและร่างกาย | SGS (Thailand) | 20 เมษายน 2565 | 20 เมษายน 2568 |
| มาตรฐานระบบการจัดการความปลอดภัยของอาหาร (Food Safety System Certification: FSSC22000) ครอบคลุม  - การผสมและบรรจุผงอาหารเสริมในซอง เม็ดและแคปซูล และอาหารเสริมรูปแบบของเหลวในแคปซูลชนิดนิ่ม  - การทำให้เป็นกรด พาสเจอร์ไรซ์ และการบรรจุอาหารเสริมในรูปแบบเยลลี่ในซองอลูมิเนียมและขวดแก้ว  - การผสมและบรรจุผงกาแฟสำเร็จรูป ผงชาสำเร็จรูป และผงเครื่องดื่ม | SGS (Thailand) | 26 มิถุนายน 2565 | 26 มิถุนายน 2568 |
| มาตรฐานการผลิตที่มีมาตรการป้องกันอันตราย HACCP (Hazard Analysis and Critical Point System) ครอบคลุม  - การผสมและบรรจุผงอาหารเสริมในซอง เม็ดและแคปซูล และอาหารเสริมรูปแบบของเหลวในแคปซูลชนิดนิ่ม  - การทำให้เป็นกรด พาสเจอร์ไรซ์ และการบรรจุอาหารเสริมในรูปแบบเยลลี่ในซองอลูมิเนียมและขวดแก้ว  - การผสมและบรรจุผงกาแฟสำเร็จรูป ผงชาสำเร็จรูป และผงเครื่องดื่ม | SGS (Thailand) | 26 มิถุนายน 2565 | 26 มิถุนายน 2568 |
| มาตรฐานสุขลักษณะที่ดีในการผลิตอาหาร (Good Hygiene Practice : GHPs) ครอบคลุม  - การผสมและบรรจุผงอาหารเสริมในซอง เม็ดและแคปซูล และอาหารเสริมรูปแบบของเหลวในแคปซูลชนิดนิ่ม  - การทำให้เป็นกรด พาสเจอร์ไรซ์ และการบรรจุอาหารเสริมในรูปแบบเยลลี่ในซองอลูมิเนียมและขวดแก้ว  - การผสมและบรรจุผงกาแฟสำเร็จรูป ผงชาสำเร็จรูป และผงเครื่องดื่ม | SGS (Thailand) | 26 มิถุนายน 2565 | 26 มิถุนายน 2568 |
| มาตรฐานการผลิตเครื่องสำอางตามหลักเกณฑ์วิธีการที่ดี (Good Manufacturing Practice : GMP) ตามมาตรฐานสากล | สำนักงานคณะกรรมการอาหารและยา (อย.) กระทรวงสาธารณสุข | 27 มกราคม 2564 | 26 มกราคม 2567 |
| มาตรฐานหลักเกณฑ์และวิธีที่ดีในการผลิตยาของประเทศไทย (GMP PIC/S) ประเภทยาแผนโบราณสำหรับมนุษย์ | สำนักงานคณะกรรมการอาหารและยา (อย.) กระทรวงสาธารณสุข | 6 ตุลาคม 2564 | 19 เมษายน 2567 |
| เครื่องหมายรับรองฮาลาล (HALAL) สำหรับกระบวนการผลิตผลิตภัณฑ์อาหารเสริม | คณะกรรมการกลางอิสลามแห่งประเทศไทย | 2 ธันวาคม 2565 | 1 ธันวาคม 2566 |
| มาตรฐานรับรองอุตสาหกรรมสีเขียว ระดับที่ 2 ปฏิบัติการสีเขียว (Green Industry) | กระทรวงอุตสาหกรรม | 17 พฤศจิกายน 2564 | 16 พฤศจิกายน 2566 |
| มาตรฐานโรงงานนวัตกรรมเพื่อสุขภาพสีเขียว (Leadership in Energy and Environmental Design : LEED) ประเภท GOLD | U.S.Green Building Council (USGBC) | สิงหาคม 2560 | - |

**5) ใบอนุญาตที่สำคัญในการประกอบธุรกิจ**

SI ได้รับใบอนุญาตที่สำคัญในการประกอบธุรกิจ สรุปได้ดังนี้

| **ใบอนุญาต** | **ประเภทการอนุญาต** | **วันที่ได้รับอนุญาต** | **วันสิ้นอายุการอนุญาต** |
| --- | --- | --- | --- |
| ใบอนุญาตประกอบกิจการโรงงาน | อนุญาตประกอบกิจการผลิตและจำหน่ายเครื่องดื่ม (เช่น ชา กาแฟ) อาหารเสริม ยาแผนโบราณ เครื่องสำอาง | 7 ตุลาคม 2556 | - |
| ใบอนุญาตผลิตอาหาร | อนุญาตให้ตั้งโรงงานผลิตอาหารเพื่อจำหน่าย | 23 กรกฎาคม 2558 | 31 ธันวาคม 2566 |
| ใบอนุญาตนำหรือสั่งอาหารเข้ามาในราชอาณาจักร | อนุญาตให้นำเข้าซึ่งอาหารเพื่อจำหน่าย | 12 มกราคม 2566 | 31 ธันวาคม 2568 |
| ใบอนุญาตโฆษณาอาหาร | อนุญาตให้โฆษณาอาหาร สำหรับผลิตภัณฑ์เสริมอาหาร โคลอชัวร์ (ตรา เวลลโนวา) | 22 เมษายน 2565 | ไม่เกิน 5 ปี นับจากวันอนุญาต |
| ใบอนุญาตผลิตผลิตภัณฑ์สมุนไพร | อนุญาตให้ผลิตผลิตภัณฑ์สมุนไพร ประเภทยาแผนไทย ยาตามองค์ความรู้การแพทย์ทางเลือก และยาพัฒนาจากสมุนไพร | 18 พฤษภาคม 2564 | 31 ธันวาคม 2567 |
| ใบอนุญาตโฆษณาผลิตภัณฑ์สมุนไพร | อนุญาตให้โฆษณายาสารสกัดฟ้าทะลายโจร ตรามาดามไทเฮิร์บ | 22 มิถุนายน 2565 | 21 มิถุนายน 2568 |
| ใบอนุญาตโฆษณาผลิตภัณฑ์สมุนไพร | อนุญาตให้โฆษณาผลิตภัณฑ์สมุนไพร ไนน์เฮิร์บ กรีนบาล์ม ฟอร์ รีลีฟ อิชชิ่ง | 6 ตุลาคม 2565 | 5 ตุลาคม 2568 |
| ใบอนุญาตโฆษณายาทางสื่อทั่วไป | อนุญาตให้โฆษณาไนน์เฮิร์บ กรีนบาล์ม ฟอร์ รีลีฟ อิชชิ่ง | 10 กันยายน 2564 | 9 กันยายน 2567 |
| ใบอนุญาตประกอบกิจการเป็นอันตรายต่อสุขภาพ | อนุญาตประกอบกิจการเป็นอันตรายต่อสุขภาพ ประเภทผลิตและจำหน่ายเครื่องสำอาง เสริมอาหาร ผลิตภัณฑ์สมุนไพร | 3 กันยายน 2566 | 2 กันยายน 2567 |
| ใบจดทะเบียนสถานประกอบการผลิตเครื่องมือแพทย์ | เป็นผู้จดทะเบียนสถานประกอบการของสถานที่ผลิตเครื่องมือแพทย์ประเภท Nursing Services | 14 ตุลาคม 2564 | 31 ธันวาคม 2569 |
| ใบจดทะเบียนสถานประกอบการนำเข้าเครื่องมือแพทย์ | เป็นผู้จดทะเบียนสถานประกอบการของสถานที่นำเข้าเครื่องมือแพทย์ประเภท Clinical Laboratory, Dentistry, Intensive Care Unit, Nursing Services, Ophthalmology, Ototaryngology และ Pulmonary Medicine | 23 มิถุนายน 2563 | 31 ธันวาคม 2567 |

**6) ผลกระทบต่อสิ่งแวดล้อม**

SI ประกอบธุรกิจโดยมุ่งเน้นการพัฒนาและดำเนินการจัดการด้านสิ่งแวดล้อมอย่างมีประสิทธิผล โดยยึดการปฎิบัติงานตามนโยบายสิ่งแวดล้อมของบริษัทที่กำหนดให้ดำเนินธุรกิจตามกฎหมายและข้อกำหนดที่เกี่ยวข้องด้านสิ่งแวดล้อม รวมถึงการใช้เทคโนโลยีการผลิต ทรัพยากร และพลังงานอย่างมีประสิทธิภาพ โดยไม่ก่อให้เกิดผลกระทบต่อสิ่งแวดล้อมหรือเกิดผลกระทบต่อสิ่งแวดล้อมน้อยที่สุด นอกจากนี้ SI ยังมุ่งมั่นในการลดปริมาณของเสีย (Waste) ต่างๆ ที่เกิดขึ้นในกระบวนการผลิตเพื่อลดการปล่อยของเสียสู่ชุมชนโดยรอบ โดยการนำหลักการ 3Rs ได้แก่ การลดการใช้ (Reduce) การใช้ซ้ำ (Reuse) และการนำกลับมาใช้ใหม่ (Recycle) มาประยุกต์ใช้ในบริษัท อีกทั้ง SI มีโครงสร้างการใช้น้ำประปาที่ประหยัดน้ำมากกว่าร้อยละ 40 รวมถึงระบบบำบัดน้ำเสียภายในบริษัท และการบริหารของเสียอุตสาหกรรมเพื่อลดการปล่อยของเสียสู่ชุมชนโดยรอบ

อาคารของ SI เป็นอาคารที่ถูกออกแบบมาเพื่อประหยัดพลังงานและก่อสร้างด้วยวัสดุที่เป็นมิตรต่อสิ่งแวดล้อม ซึ่งภายในอาคารมีระบบบริหารพลังงานโดยใช้พลังงานหมุนเวียน (Renewable Energy) จากการติดตั้งระบบผลิตไฟฟ้าจากพลังงานแสงอาทิตย์บนหลังคาอาคารและโรงจอดรถ ช่วยให้ SI สามารถลดการใช้พลังงานไฟฟ้าได้มากกว่าร้อยละ 30 ของการใช้พลังงานไฟฟ้าทั้งหมด

SI ดำเนินธุรกิจภายใต้มาตรฐานอุตสาหกรรมสีเขียว (Green Industry) ระดับที่ 2 และมาตรฐานอาคารสีเขียว (Leadership in Energy and Environmental Design : LEED) ในระดับ Gold โดยตลอดการดำเนินงานที่ผ่านมา SI ไม่เคยมีข้อข้อพิพาท ปัญหาด้านสิ่งแวดล้อม หรือการร้องเรียนจากชุมชนโดยรอบ

**7) งานที่ยังไม่ได้ส่งมอบ**

-ไม่มี-

**ธุรกิจผลิตและจำหน่ายบรรจุภัณฑ์**

นอกเหนือจากธุรกิจหลักทั้งสองประเภทดังกล่าวข้างต้นแล้ว กลุ่มบริษัทฯ โดย KI ได้ร่วมลงทุนกับ KANAE Company Limited ซึ่งเป็นผู้ผลิตและจำหน่ายบรรจุภัณฑ์อย่างครบวงจรในประเทศญี่ปุ่น เพื่อประกอบธุรกิจผลิตและจำหน่ายบรรจุภัณฑ์ประเภทซองฟอยล์ที่ผลิตจากวัสดุชีวมวลสำหรับบรรจุผลิตภัณฑ์เครื่องสำอางและเวชสำอางและผลิตภัณฑ์เสริมอาหาร สามารถปกป้องผลิตภัณฑ์จากความชื้น อากาศ และแสงที่อาจก่อให้เกิดความเสียหายต่อผลิตภัณฑ์ โดยปัจจุบัน KI ผลิตจำหน่ายบรรจุภัณฑ์ซองฟอยล์ให้แก่ SI เป็นหลัก

|  |  |
| --- | --- |
| **บรรจุภัณฑ์** | **คุณสมบัติ** |
| https://www.kanaeinnovation.com/wp-content/uploads/2022/05/LINE_ALBUM_552565-BE_๒๒๐๕๑๘_4-1024x724.jpghttps://www.kanaeinnovation.com/wp-content/uploads/2022/05/LINE_ALBUM_552565-BE_๒๒๐๕๑๘_4-1024x724.jpg | - มี 2 ขนาด ได้แก่ บรรจุภัณฑ์ซองฟอยล์ขนาด 23 x 72 x 23 mm. และขนาด 30 x 120 x 55 mm.  - ผลิตจากวัสดุชีวมวล สามารถป้องกันความชื้น อากาศ และแสงจากภายนอกได้มีประสิทธิภาพสูง จึงเหมาะสำหรับการบรรจุผลิตภัณฑ์ที่มีมูลค่าสูง |

โรงงานผลิตบรรจุภัณฑ์ของ KI ตั้งอยู่ในอาคารเดียวกันกับโรงงานของ SI เลขที่ 9 หมู่ที่ 21 ตำบลบางพลีใหญ่ อำเภอบางพลี จังหวัดสมุทรปราการ มีพื้นที่ขนาด 42 ตารางเมตร และมีกำลังการผลิตเต็มที่ 11.88 ล้านชิ้นต่อปี และในปี 2563-2565 และงวดหกเดือนแรกปี 2566 มีการใช้กำลังการผลิตจริงจำนวน 455,938 ชิ้น จำนวน 310,443 ชิ้น จำนวน 65,895 ชิ้น และจำนวน 122,896 ชิ้น ตามลำดับ

นอกจากนี้ KI ยังได้รับบัตรส่งเสริมการลงทุนจากคณะกรรมการส่งเสริมการลงทุน โดยมีรายละเอียดดังนี้

|  |  |
| --- | --- |
| เลขที่บัตรส่งเสริม | 62-0265-1-00-1-0 |
| วันที่ได้รับอนุมัติบัตรส่งเสริม | วันที่ 21 มกราคม 2562 |
| ประเภทกิจการที่ได้รับการส่งเสริม | กิจการผลิตอาหารทางการแพทย์ (Medical Food) หรือผลิตภัณฑ์เสริมอาหาร (Food Supplement) |
| วันเริ่มใช้สิทธิประโยชน์ทางภาษี | วันที่เริ่มมีรายได้ของโครงการ คือ วันที่ 6 กันยายน 2562 (8 ปี) |
| วันครบกำหนดการใช้สิทธิประโยชน์ทางภาษี | วันที่ 5 กันยายน 2570 |
| เงื่อนไขเฉพาะโครงการที่สำคัญ | - ต้องมีทุนจดทะเบียนเรียกชำระแล้วไม่น้อยกว่า 35,000,000 บาท  - มีกำลังการผลิตอาหารเสริมจากสารสกัดจากวัตถุดิบทางธรรมชาติปีละประมาณ 10,368,000 ชิ้น  - ภาษีเงินได้นิติบุคคลที่ได้รับยกเว้นมีมูลค่าไม่เกิน 37,020,000 บาท ทั้งนี้ จะปรับเปลี่ยนตามจำนวนเงินลงทนโดยไม่รวมค่าที่ดินและทุนหมุนเวียนที่แท้จริงในวันเปิดดำเนินการตามโครงการที่ได้รับการส่งเสริม |
| สิทธิประโยชน์ที่สำคัญ | - ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ   * ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมรวมกันไม่เกินร้อยละ 100 ของเงินลงทุน ไม่รวมค่าที่ดินและทุนหมุนเวียนมีกำหนดเวลา 8 ปี นับแต่วันที่เริ่มมีรายได้จากการประกอบกิจการ ทั้งนี้ รายได้ที่ต้องนำมาคำนวณกำไรสุทธิที่ได้จากการประกอบกิจการ ให้รวมถึงรายได้จากการจำหน่ายผลพลอยได้ ได้แก่ เศษหรือของเสียจากกระบวนการผลิต * ในกรณีที่ประกอบกิจการขาดทุนในระหว่างเวลาที่ได้รับยกเว้นภาษีเงินได้นิติบุคคล บริษัทฯ จะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดเวลาไม่เกิน 5 ปี นับแต่วันพ้นกำหนดเวลานั้น โดยจะเลือกหักจากกำไรสุทธิของปีใดปีหนึ่งหรือหลายปีก็ได้   - ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคล |

**1.2.3 การจัดหาวัตถุดิบ**

จากการที่กลุ่มบริษัทฯ ให้ความสำคัญกับคุณภาพของผลิตภัณฑ์ จึงมุ่งเน้นการสั่งซื้อวัตถุดิบที่มีคุณภาพจากผู้ผลิตหรือผู้จัดจำหน่ายที่มีศักยภาพและความสามารถที่จะจัดส่งวัตถุดิบที่มีคุณภาพตามที่กำหนดได้อย่างครบถ้วนและตรงตามกำหนดเวลาที่ต้องการ โดยมีการจัดทำรายชื่อผู้ผลิตและ/หรือผู้จัดจำหน่ายวัตถุดิบ (Approved Vendor List) เพื่อใช้ในการกลั่นกรองผู้ผลิตและผู้จัดจำหน่ายที่มีคุณภาพ ทั้งนี้ ฝ่ายวิจัยและพัฒนาจะทำหน้าที่ในการตรวจสอบคุณภาพของวัตถุดิบก่อนที่จะอนุมัติให้เป็นผู้ผลิตและ/หรือผู้จัดจำหน่ายของบริษัทฯ ซึ่งบริษัทฯ จะทำการทบทวนผลการประเมินทุก 6 เดือน โดยพิจารณาจากคุณภาพและประวัติการส่งมอบวัตถุดิบเป็นหลัก นอกจากนี้ ฝ่ายควบคุมคุณภาพ จะทำการสุ่มตรวจสอบวัตถุดิบทุกครั้งที่ผู้ผลิตและ/หรือผู้จัดจำหน่ายนำวัตถุดิบมาส่ง เพื่อให้มั่นใจในคุณภาพของวัตถุดิบที่จะนำมาใช้ในกระบวนการผลิตสินค้าของบริษัท

กลุ่มบริษัทฯ มีนโยบายในการจัดหาวัตถุดิบจากผู้ผลิตหรือผู้จัดจำหน่ายวัตถุดิบอย่างน้อย 2 ราย เพื่อลดความเสี่ยงจากการพึ่งพิงผู้ผลิตหรือผู้จัดจำหน่ายรายใดรายหนึ่ง โดยในปี 2563-2565 และงวดหกเดือนแรกปี 2566 กลุ่มบริษัทฯ ไม่มีการซื้อวัตถุดิบจากผู้ผลิตหรือผู้จัดจำหน่ายรายใดรายหนึ่งเกินกว่าร้อยละ 30 ของยอดซื้อวัตถุดิบรวม

รายละเอียดวัตถุดิบที่สำคัญของกลุ่มบริษัทฯ มีดังนี้

1. **พืชสมุนไพร**

พืชสมุนไพรเป็นวัตถุดิบหลักที่ใช้ในการผลิตสารสกัดสมุนไพรโดย SNPS เช่น กระชายดำ เห็ดหลินจือ มะขามป้อม สมอไท เป็นต้น โดยกลุ่มบริษัทฯ สั่งซื้อพืชสมุนไพรคิดเป็นสัดส่วนประมาณร้อยละ 6-15 ของมูลค่าการซื้อวัตถุดิบรวมปี 2563-2565 และงวดหกเดือนแรกปี 2566 บริษัทฯ จะสั่งซื้อพืชสมุนไพรจากแหล่งในประเทศเป็นหลัก โดยคัดเลือกวัตถุดิบจากกลุ่มเกษตรกรและผู้ผลิตที่มีความน่าเชื่อถือ สำหรับพืชสมุนไพรที่บริษัทฯ ต้องใช้ในปริมาณมากและเป็นที่ต้องการของตลาด เช่น กระชายดำแห้งหั่นสไลด์ เห็นหลินจือ มะขามป้อมแห้ง และผลสมอไทแห้ง เป็นต้น บริษัทฯ จะดำเนินการจัดหาจากเครือข่ายพันธมิตรที่เป็นกลุ่มเกษตรกรและวิสาหกิจชุมชนที่ซื้อขายกันมานานกว่า 10 ปี ที่สามารถจัดส่งวัตถุดิบที่ผ่านเกณฑ์มาตรฐานด้านคุณภาพของบริษัทฯ โดยจะมีการจองปริมาณพืชสมุนไพรล่วงหน้ากับเครือข่ายพันธมิตรเกษตรกรและวิสาหกิจชุมชนให้เพียงพอกับแผนการขายและแผนการผลิตในแต่ละปี

กลุ่มบริษัทฯ ได้ริเริ่มโครงการแทนคุณไทยฟาร์มซึ่งเป็นโครงการสนับสนุนเครือข่ายเกษตรกรและวิสาหกิจชุมชนในพื้นที่ต่างๆ ทั่วประเทศ ซึ่งนอกเหนือจากการซื้อวัตถุดิบสมุนไพรที่มีคุณภาพตรงตามมาตรฐานกับเครือข่ายเกษตรกรและวิสาหกิจชุมชนในระยะยาวแล้ว กลุ่มบริษัทฯ ยังร่วมพัฒนากระบวนการเพาะปลูก โดยการนำองค์ความรู้ด้านวิชาการผสมผสานกับแนวคิดพื้นบ้าน เพื่อถ่ายทอดให้แก่เครือข่ายพันธมิตรเกษตรกรและวิสาหกิจชุมชน เช่น วิธีการเพาะปลูก ช่วงระยะเวลาเก็บเกี่ยวสมุนไพร การเก็บรักษาพืชผลทางการเกษตรภายหลังจากเก็บเกี่ยว และการอบแห้งสมุนไพรเพื่อเก็บรักษาคุณภาพ เป็นต้น ส่งผลให้วัตถุดิบสมุนไพรของเครือข่ายเกษตรกรและวิสาหกิจชุมชนมีคุณภาพและปริมาณสารสำคัญตรงตามมาตรฐาน และสามารถควบคุมความปลอดภัยของวัตถุดิบสมุนไพร อีกทั้งช่วยสร้างรายได้ให้แก่เครือข่ายเกษตรกรและวิสาหกิจชุมชนอย่างยั่งยืนผ่านการสร้างอาชีพที่มั่นคง

ในการสั่งซื้อพืชสมุนไพร ส่วนใหญ่บริษัทฯ จะสั่งซื้อในรูปสมุนไพรอบแห้ง บดหยาบ บดละเอียด หรือเป็นชิ้น นอกจากนี้ บริษัทฯ อาจพิจารณาซื้อเป็นสารสกัดสมุนไพรจากผู้ผลิตหรือผู้จัดจำหน่าย ในกรณีที่เป็นวัตถุดิบสมุนไพรบางชนิดที่บริษัทฯ ไม่สามารถทำการสกัดได้ หรือปริมาณการสั่งซื้อน้อยทำให้ต้นทุนการผลิตเองสูงกว่าการสั่งซื้อจากผู้ผลิตหรือผู้จัดจำหน่าย อย่างไรก็ตาม บริษัทฯ จะต้องนำสารสกัดสมุนไพรที่ซื้อมาผ่านการตรวจวิเคราะห์ และผ่านกระบวนการผลิตเพิ่มเติม เพื่อให้ได้มาตรฐานตามที่บริษัทฯ กำหนดไว้ก่อนจำหน่ายให้แก่ลูกค้า

1. **สารสกัดสมุนไพร**

สารสกัดสมุนไพรเป็นวัตถุดิบหลักที่ SI ใช้ในการผลิตผลิตภัณฑ์เพื่อสุขภาพ ความงาม และสุขอนามัย เช่น สารสกัดกระชายดำ สารสกัดมะขามป้อม สารสกัดว่านหางจระเข้ และสารสกัดใบบัวบก เป็นต้น โดยกลุ่มบริษัทฯ สั่งซื้อสารสกัดจากสมุนไพรคิดเป็นสัดส่วนประมาณร้อยละ 36-51 ของมูลค่าการซื้อวัตถุดิบรวมปี 2563-2565 และงวดหกเดือนแรกปี 2566 ซึ่งจะจัดซื้อสารสกัดสมุนไพรจากผู้จัดจำหน่ายในประเทศเป็นหลัก

1. **สารเคมี**

กลุ่มบริษัทฯ ใช้สารเคมีสำหรับเป็นตัวทำละลาย (Solvent) ในการสกัดสมุนไพร และเป็นส่วนผสมของผลิตภัณฑ์ โดยซื้อสารเคมีทั้งหมดคิดเป็นสัดส่วนประมาณร้อยละ 20-33 ของมูลค่าการซื้อวัตถุดิบรวมปี 2563-2565 และงวดหกเดือนแรกปี 2566 ซึ่งจะจัดซื้อจากผู้ผลิตหรือผู้จัดจำหน่ายในประเทศเป็นหลัก และจากการที่กลุ่มบริษัทฯ มุ่งเน้นการผลิตผลิตภัณฑ์จากสมุนไพรและวัตถุดิบที่ได้จากธรรมชาติเป็นหลักจึงมีการซื้อสารเคมีจากธรรมชาติคิดเป็นสัดส่วนประมาณร้อยละ 40 ของมูลค่าการซื้อสารเคมีรวม ทั้งนี้ สารเคมีหลักที่กลุ่มบริษัทฯ ใช้ในการผลิต ได้แก่ เอทานอล สารชำระล้าง สารให้ความหวาน สารเพิ่มความชุ่นชื้น และสารลดแรงตึงผิว เป็นต้น

1. **บรรจุภัณฑ์**

กลุ่มบริษัทฯ จำหน่ายผลิตภัณฑ์โดยบรรจุในบรรจุภัณฑ์หลากหลายรูปแบบ เช่น ฟอยล์ (Foil), ถุงพลาสติก Polyethylene (PE), ขวด, หลอด, กระปุก, แกลลอน, กล่อง และลังลูกฟูก เป็นต้น โดยกลุ่มบริษัทฯ จะสั่งซื้อบรรจุภัณฑ์คิดเป็นสัดส่วนประมาณร้อยละ 9-22 ของมูลค่าการซื้อวัตถุดิบรวมปี 2563-2565 และงวดหกเดือนแรกปี 2566 โดยสั่งซื้อจากผู้ผลิตหรือผู้จัดจำหน่ายหลักในประเทศเป็นหลัก นอกจากนี้ กลุ่มบริษัทฯ ยังสั่งซื้อซองฟอยล์จาก KI ซึ่งเป็นบริษัทย่อยของบริษัทฯ

1. **สินค้าซื้อมาขายไป**

นอกเหนือจากการผลิตสินค้าเพื่อจำหน่ายแล้ว กลุ่มบริษัทฯ ยังมีการสั่งซื้อสินค้าสำเร็จรูปเพื่อนำมาจำหน่ายตามความต้องการของลูกค้า เช่น วิตามิน ซึ่งจะจัดซื้อจากผู้ผลิตหรือผู้จัดจำหน่ายในประเทศเป็นหลัก และสำหรับสินค้ากลุ่มยีสต์ประเภทต่างๆ และชุดตรวจเชื้อไวรัส COVID-19 (Rapid Antigen Test Kit) จะจัดซื้อจากผู้ผลิตหรือผู้จัดจำหน่ายจากต่างประเทศ

ตารางต่อไปนี้แสดงสัดส่วนการซื้อวัตถุดิบและบรรจุภัณฑ์ในประเทศและต่างประเทศ สำหรับปี 2563-2565 และงวดหกเดือนแรกปี 2566

|  |  |  |  |  |
| --- | --- | --- | --- | --- |
|  | **ปี 2563** | **ปี 2564** | **ปี 2565** | **ม.ค. - มิ.ย. 2566** |
| ซื้อในประเทศ | 95.98 | 97.51 | 94.64 | 96.96 |
| ซื้อต่างประเทศ | 4.02 | 2.49 | 5.36 | 3.04 |
| **รวมซื้อวัตถุดิบและบรรจุภัณฑ์** | **100.00** | **100.00** | **100.00** | **100.00** |

**1.2.4 การวิจัยและพัฒนา**

กลุ่มบริษัทฯ ให้ความสำคัญด้านการวิจัยและพัฒนาผลิตภัณฑ์อย่างมาก โดยฝ่ายวิจัยและพัฒนาจะทำการศึกษารวบรวมข้อมูลและงานวิจัยด้านผลิตภัณฑ์สมุนไพร ผนวกกับการใช้เทคโนโลยีและนวัตกรรมที่ทันสมัยในทุกขั้นตอนการผลิตเพื่อต่อยอดพัฒนาเป็นสูตรผลิตภัณฑ์ที่มีคุณภาพ สามารถตอบสนองความต้องการของลูกค้าได้อย่างหลากหลาย อีกทั้งยังสอดคล้องกับแนวโน้มการเปลี่ยนแปลงของตลาดทั้งในประเทศและต่างประเทศได้อย่างรวดเร็วและมีประสิทธิภาพ จากการที่กลุ่มบริษัทฯ มีความเชี่ยวชาญและประสบการณ์ด้านสมุนไพรมานานกว่า 24 ปี ทำให้มีองค์ความรู้ที่สามารถคิดค้นและพัฒนาสารสกัดที่มีความแตกต่างจากสารสกัดทั่วไป โดยมีการนำเอานวัตกรรมต่างๆ มาประยุกต์ใช้เพื่อพัฒนาสารสกัดสมุนไพรมาตรฐานที่มีคุณสมบัติเฉพาะตัว และเพิ่มประสิทธิภาพในการออกฤทธิ์ของสารสำคัญ เช่น

* นวัตกรรม BioCPX ที่เป็นการเสริมฤทธิ์กันของสารสกัดจากธรรมชาติเข้าด้วยกันเพื่อให้สามารถออกฤทธิ์ได้มีประสิทธิภาพมากยิ่งขึ้น โดยบริษัทฯ นำนวัตกรรมดังกล่าวมาใช้ในการพัฒนาผลิตภัณฑ์ที่เป็น Branded Ingredient ของบริษัทฯ ได้แก่ BluVlite ผลิตภัณฑ์คอมเพล็กซ์ที่มีส่วนผสมจากสารสกัดอัญชัน มังคุด และทับทิม และผลิตภัณฑ์สารสกัดจากสมอไท สมอพิเภก มะขามป้อม
* นวัตกรรม BioSorb เป็นนวัตกรรมที่ช่วยเพิ่มการดูดซึมของโมเลกุลในบริเวณเป้าหมาย เพื่อให้สารสกัดสำคัญออกฤทธิ์ได้ตรงจุดมากยิ่งขึ้น โดยบริษัทฯ นำนวัตกรรมดังกล่าวมาใช้ในการพัฒนาผลิตภัณฑ์ Branded Ingredient ของบริษัทฯ ได้แก่ ReiSHIELD ที่เป็นผลิตภัณฑ์สารสกัดจากเห็ดหลินจือ ผลิตภัณฑ์คอลลาเจนจากปลา (Fish Collagen) และผลิตภัณฑ์สารสกัดจากพริก
* นวัตกรรม BioNcap ใช้เทคโนโลยี Encapsulation ที่ช่วยเพิ่มประสิทธิภาพในการกักเก็บและปลดปล่อยสารสำคัญให้สารที่ได้มีความคงทนมากยิ่งขึ้น โดยบริษัทฯ นำนวัตกรรมดังกล่าวมาใช้ในการพัฒนาผลิตภัณฑ์ Branded Ingredient ของบริษัทฯ ได้แก่ GuVnis ผลิตภัณฑ์สารสกัดจากกระชายดำ ผลิตภัณฑ์สารสกัดมะขามป้อม

สำหรับผลิตภัณฑ์เพื่อสุขภาพ ความงาม และสุขอนามัย กลุ่มบริษัทฯ มุ่งเน้นการวิจัยและพัฒนาผลิตภัณฑ์ที่มีเอกลักษณ์จากการต่อยอดและสร้างมูลค่าเพิ่มแก่พืชและสมุนไพรไทย โดยการนำองค์ความรู้ทางวิทยาศาสตร์มาช่วยเสริมศักยภาพของผลผลิตในประเทศที่มีคุณภาพและสามารถแข่งขันในตลาดโลก เช่น

* ผลิตภัณฑ์ Cleanradex Eyelid Hygiene Solution ซึ่งเป็นผลิตภัณฑ์ทำความสะอาดเปลือกตา ขนตา และผิวรอบดวงตา โดยใช้สาร Ricecoside ที่ถูกพัฒนาโดยกลุ่มบริษัทฯ ซึ่งเป็นสารทำความสะอาดที่อ่อนโยนต่อผิว ไม่ก่อให้เกิดการระคายเคือง พัฒนามาจากข้าวไทยและน้ำมันมะพร้าวออร์แกนิค รับรองคุณภาพด้วยรางวัล Creator Awards ด้านเศรษฐกิจ ประจำปี 2562 จากโครงการความร่วมมือขับเคลื่อนนวัตกรรมสำหรับประเทศ
* ผลิตภัณฑ์ 8CT Oil ซึ่งเป็นผลิตภัณฑ์เสริมอาหารคาร์บอน C8 และ C10 ที่พัฒนาจากน้ำมันมะพร้าวที่มีโครงสร้างทางเคมีคล้ายน้ำนมแม่ที่ให้พลังงานได้อย่างรวดเร็ว ดูดซึมง่าย โดยใช้เทคโนโลยีแยกไขมันขนาดใหญ่ออก ทำให้ไม่เป็นไขและไม่สะสมตามเซลล์หรือเกาะตัวตามผนังหลอดเลือดเหมือนน้ำมันทั่วไป และมีการเพิ่มประสิทธิภาพด้วย Synergistic Effect technology เสริมการทำงานด้วยแอสต้าแซนธิน (Astaxanthin) จากสาหร่ายสีแดง และยังประกอบด้วยน้ำมันงาดำสกัดเย็นที่มีเซซามิน และโอเมก้า 3,6,9 เป็นส่วนประกอบ ที่ช่วยกระตุ้นการทำงานของระบบต่างๆ ในร่างกายให้ทำงานอย่างมีประสิทธิภาพ ลดความเสี่ยงต่อการเกิดโรคอัลไซเมอร์ อีกทั้งยังช่วยในการเผาผลาญสลายไขมัน (Effect on fatty acid oxidation) ด้วยวิธีธรรมชาติรวมถึงช่วยเสริมสร้างกล้ามเนื้อให้กระชับ โดยผลิตภัณฑ์ 8CT Oil ได้รับรางวัล Creator Awards ด้านเศรษฐกิจ ประจำปี 2563 จากโครงการความร่วมมือขับเคลื่อนนวัตกรรมสำหรับประเทศ
* ผลิตภัณฑ์ยาแก้คัน Nine Herbs Green Balm for relieve itching สำหรับทาบรรเทาอาการผื่นคันตามผิวหนังภายใต้ตราสินค้าของกลุ่มบริษัทฯ ที่พัฒนามาจากการคัดสรรสมุนไพรตามองค์ความรู้ดั้งเดิมด้วยหลัก Herb-Herb Combination ให้ได้พืชสมุนไพร 9 ชนิดผ่านการคัดเลือกพันธุ์และควบคุมกระบวนการเพาะปลูก ประกอบกับการใช้เทคนิค Cryoextraction ซึ่งเป็นเทคนิคการสกัดสารสำคัญที่อุณหภูมิต่ำเพื่อคงคุณค่าของสารสำคัญให้ได้มากที่สุด รับรองคุณภาพด้วยรางวัลผลิตภัณฑ์สมุนไพรคุณภาพ ประจำปี 2565 จากกรมการแพทย์แผนไทยและแพทย์ทางเลือก เป็นต้น

กลุ่มบริษัทฯ ยังมีการวิจัยและพัฒนาผลิตภัณฑ์ใหม่ทั้งในส่วนของสารสกัดสมุนไพรมาตรฐานและผลิตภัณฑ์เพื่อความงาม สุขภาพ และสุขอนามัยอย่างต่อเนื่อง ปัจจุบัน กลุ่มบริษัทฯ ได้คิดค้นและพัฒนาผลิตภัณฑ์ใหม่ในกลุ่มยาพัฒนาจากสมุนไพร (Phytomedicine) โดยนำความรู้และความเชี่ยวชาญด้านสมุนไพร มาผนวกกับความรู้ทางวิทยาศาตร์ที่มีจากการคิดค้นวิจัยของกลุ่มบริษัทฯ และบทวิจัยต่างๆ มาพัฒนาผลิตภัณฑ์สมุนไพรสมัยใหม่ ที่มีผลการวิจัยทางคลินิก (Clinical Trials) รับรองสรรพคุณในการบรรเทาอาการต่างๆ ทางสุขภาพ เช่น บรรเทาอาการวิงเวียน ลดน้ำตาลในเลือด รักษาอาการกรดไหลย้อน สร้างภูมิคุ้มกัน เป็นต้น ซึ่งอยู่ระหว่างเตรียมการขึ้นทะเบียนกับ อย. จำนวน 6 รายการ นอกจากนี้ กลุ่มบริษัทฯ ได้จดทะเบียนอนุสิทธิบัตรจำนวน 2 รายการ ได้แก่ สูตรส่วนผสมยาสีฟันและกรรมวิธีการผลิตยาสีฟัน และสูตรส่วนผสมยาสีฟันสมุนไพรชนิดเจลที่มีส่วนประกอบของ Xanthones จากสารสกัดเปลือกมังคุด สารสกัดขมิ้นชัน สารสกัดว่านหางจระเข้ สารสกัดใบบัวบก 1-5 แอนไฮโดรกลูซิทอล น้ำมันมะพร้าว โฟรไบโอติก (ซินไบโอติก)

นอกเหนือจากการใช้องค์ความรู้ต่างๆ ที่เกิดจากการวิจัยและพัฒนาโดยฝ่ายวิจัยและพัฒนาของกลุ่มบริษัทฯ แล้ว กลุ่มบริษัทฯ ยังร่วมมือกับสถาบันวิจัยชั้นนำต่างๆ เพื่อร่วมวิจัยและพัฒนาผลิตภัณฑ์ใหม่ๆ อย่างต่อเนื่อง เช่น การร่วมมือกับสำนักงานพัฒนาวิทยาศาสตร์และเทคโนโลยีแห่งชาติ (“สวทช.”) เพื่อดำเนินโครงการวิจัยพัฒนาและวิศวกรรมการ ศึกษาความปลอดภัยและประสิทธิภาพด้านการชะลอวัยของสารสกัดมาตรฐานจากกระชายดำ เพื่อใช้เป็นสารสำคัญชะลอวัย (Anti-Aging) และร่วมลงทุนกับสำนักงานสภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ (“สอวช”) และ สวทช. ในการดำเนินโครงการการพัฒนากระบวนการสกัดและทำผงแห้งของสารสกัด เพื่อพัฒนาเป็นสารแต่งกลิ่นรส (Flavor) ในระดับอุตสาหกรรมเพื่อทดแทนการนำเข้า ภายใต้แผนงานการขับเคลื่อนเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว (BCG in Action) โดยที่บริษัทฯ ได้รับอนุญาตให้ใช้ประโยชน์จากผลงานวิจัยดังกล่าว ซึ่งคาดว่าจะสามารถเริ่มผลิตและจำหน่ายเชิงพาณิชย์ได้ในไตรมาส 3 ปี 2567 นอกจากนี้ กลุ่มบริษัทฯ อยู่ระหว่างการวิจัยและพัฒนาผลิตภัณฑ์อาหารทางการแพทย์ร่วมกับมหาวิทยาลัยเชียงใหม่ ภายใต้ตราสินค้า “Wellnova” ซึ่งคาดว่าจะสามารถขึ้นทะเบียนผลิตภัณฑ์ได้ในไตรมาส 4 ปี 2567

กลุ่มบริษัทฯ มีค่าใช้จ่ายในการวิจัยและพัฒนาสำหรับปี 2563-2565 และงวดหกเดือนแรกปี 2566 จำนวน 11.98 ล้านบาท จำนวน 16.64 ล้านบาท จำนวน 19.29 ล้านบาท และจำนวน 9.98 ล้านบาท ตามลำดับ

**1.2.5 ภาวะอุตสาหกรรม**

**ภาพรวมเศรษฐกิจ**

จากรายงานของสภาพัฒนาการเศรษฐกิจและสังคมแห่งชาติระบุว่าในปี 2565 ผลิตภัณฑ์มวลรวมในประเทศ (GDP) มีอัตราการขยายตัวอยู่ที่ร้อยละ 2.6 เพิ่มขึ้นจากร้อยละ 1.5 ในปี 2564 โดยการลงทุนภาคเอกชนขยายตัวร้อยละ 5.1 เพิ่มขึ้นจากร้อยละ 3.0 ในปี 2564 เป็นการขยายการลงทุนทั้งในหมวดเครื่องจักรเครื่องมือและหมวดก่อสร้าง ซึ่งสอดคล้องกับดัชนีความเชื่อมั่นทางธุรกิจที่ปรับตัวเพิ่มขึ้นเป็นระดับ 49.0 จากระดับ 45.3 ในปี 2564 นอกจากนี้ การขยายตัวของผลิตภัณฑ์มวลรวมในประเทศยังได้รับอานิสงค์จากการฟื้นตัวของภาคการท่องเที่ยว และการเพิ่มขึ้นอย่างต่อเนื่องของอุปสงค์ภายในประเทศโดยการบริโภคภาคเอกชนขยายตัวร้อยละ 6.3 จาก ในปี 2564 ที่ขยายตัวเพียงร้อยละ 0.6 โดยเป็นการปรับตัวเพิ่มขึ้นของการใช้จ่ายในหมวดบริการและการใช้จ่ายในหมวดสินค้ากลุ่มสินค้าไม่คงทน เช่น อาหารและเครื่องดื่มที่ไม่มีแอลกอฮอล์ ซึ่งการปรับเพิ่มขึ้นดังกล่าวสอดคล้องกับระดับกิจกรรมทางเศรษฐกิจและพฤติกรรมการจับจ่ายใช้สอยที่มีแนวโน้มฟื้นตัวกลับมาเป็นปกติ ประกอบกับการปรับตัวดีขึ้นของตลาดแรงงานและฐานรายได้ของผู้บริโภคที่เพิ่มขึ้นจากการดำเนินมาตรการสนับสนุนการใช้จ่ายของภาครัฐผ่านโครงการต่างๆ อย่างต่อเนื่อง รวมถึงผลจากการปรับขึ้นค่าจ้างขั้นต่ำทั่วประเทศร้อยละ 5.02 ในช่วงเดือนตุลาคม 2565 ส่งผลให้รายได้ภาคครัวเรือนในปี 2565 เพิ่มขึ้นเป็น 248,677.2 บาทต่อคนต่อปี จาก 231,986.1 บาทต่อคนต่อปี ในปี 2564 คิดเป็นอัตราเติบโตร้อยละ 7.19

**กราฟแสดงอัตราการขยายตัวของผลิตภัณฑ์มวลรวมในประเทศ (GDP)**

ที่มา : สำนักงานสภาพัฒนาการเศรษฐกิจและสังคมแห่งชาติ

ผลิตภัณฑ์มวลรวมในประเทศ (GDP) ในไตรมาส 2 ปี 2566 ขยายตัวร้อยละ 1.8 ลดลงจากการขยายตัวร้อยละ 2.6 ในไตรมาส 1 ของปี 2566 จากการชะลอตัวของการลงทุนภาคเอกชนที่ขยายตัวเพียงร้อยละ 1 ลดลงจากไตรมาสก่อนที่ขยายตัวร้อยละ 2.6 ประกอบกับการลงทุนของภาครัฐที่ลดลงร้อยละ 1.1 เทียบกับการขยายตัวร้อยละ 4.7 ในไตรมาสก่อน ในขณะที่การบริโภคภาคเอกชนยังคงขยายร้อยละ 7.8 เพิ่มขึ้นต่อเนื่องจากร้อยละ 5.8 ในไตรมาสก่อน โดยการขยายตัวของการบริโภคภาคเอกชนนั้นเป็นการขยายตัวในเกือบทุกหมวดสินค้า สอดคล้องกับการปรับตัวดีขึ้นของการจ้างงานและฐานรายได้นอกภาคเกษตรที่ปรับตัวเพิ่มขึ้น รวมถึงการฟื้นตัวของภาคการท่องเที่ยว

ทั้งนี้ สำนักงานสภาพัฒนาการเศรษฐกิจและสังคมแห่งชาติ (สศช.) ได้คาดการณ์ว่าเศรษฐกิจไทยในปี 2566 จะขยายตัวร้อยละ 2.5-3.0 โดยมีปัจจัยสนับสนุนจากการฟื้นตัวอย่างต่อเนื่องของภาคการท่องเที่ยว และการขยายตัวของการบริโภคภาคเอกชนที่คาดว่าจะขยายตัวร้อยละ 5.0 ต่อเนื่องจากร้อยละ 6.3 ในปี 2565 โดยมีปัจจัยสนับสนุนจากการปรับตัวดีขึ้นของการจ้างงานและฐานรายได้โดยเฉพาะนอกภาคเกษตรในสาขาที่เกี่ยวเนื่องกับการท่องเที่ยว โดยสภาพัฒนาการเศรษฐกิจและสังคมแห่งชาติประมาณการรายได้ต่อหัวในปี 2566 จะอยู่ที่ 259,409.3 บาทต่อคนต่อปี เพิ่มขึ้นจาก 248,635.3 บาทต่อปี เพิ่มขึ้นร้อยละ 4.33 จากปี 2565 นอกจากนี้ ยังคาดการณ์ว่าการลงทุนของทั้งภาคเอกชนและภาครัฐในปี 2566 จะมีการขยายร้อยละ 1.6 ต่อเนื่องจากร้อยละ 2.3 ในปี 2565 โดยการลงทุนภาคเอกชนจะขยายตัวร้อยละ 1.5 ชะลอลงจากร้อยละ 5.1 ในปี 2565 โดยมีปัจจัยสนับสนุนจากความคืบหน้าของโครงการร่วมลงทุนระหว่างภาครัฐและภาคเอกชน (PPP) ในขณะที่การลงทุนภาครัฐคาดว่าจะขยายตัวร้อยละ 2.0 ซึ่งฟื้นตัวจากการลดลงร้อยละ 4.9 ในปี 2565 สอดคล้องกับแนวโน้มการเร่งเบิกจ่ายของงบลงทุนภายใต้งบประมาณรายจ่ายประจำปี 2566 รวมถึงการลงทุนของรัฐวิสาหกิจในโครงการลงทุนโครงสร้างพื้นฐานที่สำคัญ ซึ่งคาดว่าจะมีความคืบหน้าอย่างต่อเนื่องในปี 2566

**อุตสาหกรรมผลิตภัณฑ์สมุนไพร**

กระแสนิยมดูแลรักษาสุขภาพโดยวิถีธรรมชาติและหลีกเลี่ยงการใช้สารเคมีของผู้บริโภค ส่งผลให้สมุนไพรเข้ามาเป็นหนึ่งในวัตถุดิบจากธรรมชาติที่แวดวงธุรกิจ Health and Wellness ทั่วโลกกำลังต้องการ โดยศูนย์วิจัยกสิกรประเมินว่าในปี 2563 ธุรกิจที่เกี่ยวกับ Health and Wellness ที่นำสมุนไพรไปใช้เป็นวัตถุดิบในการผลิต อาทิ เครื่องสำอาง ยา และอาหารเสริม จะมีมูลค่าตลาดรวมกันประมาณ 91 พันล้านเหรียญสหรัฐฯ และคาดว่าจะเพิ่มขึ้นไปสู่ระดับ 166 พันล้านเหรียญ ภายในปี 2573 คิดเป็นการเติบโตเฉลี่ยร้อยละ 6.5 ต่อปี (CAGR) จากแนวโน้มการเพิ่มขึ้นของอุตสาหกรรมต่างๆ ที่เกี่ยวข้องกับสมุนไพรดังกล่าว ประกอบกับกระแสความใส่ใจในการดูแลรักษาสุขภาพและความงามมากขึ้น ทำให้มูลค่าขายปลีกของตลาดสมุนไพรได้รับอานิสงค์ไปด้วย โดยอ้างอิงจากข้อมูลของ Euromonitor มูลค่าค้าปลีกผลิตภัณฑ์สมุนไพรโลกในปี 2563 เท่ากับ 50.92 พันล้านเหรียญ เติบโตเป็น 55.27 พันล้านเหรียญในปี 2564 และ 56.51 พันล้านเหรียญในปี 2565 คิดเป็นอัตราเติบโตเฉลี่ยร้อยละ 5.34 ต่อปี (CAGR ปี 2563-2565) และคาดการณ์ว่าจะมีมูลค่ามากถึง 71.90 พันล้านเหรียญ ภายในปี 2569 คิดเป็นอัตราการเติบโตเฉลี่ยร้อยละ 6.21 ต่อปี (CAGR ปี 2565-2569)

**มูลค่าค้าปลีกผลิตภัณฑ์สมุนไพรโลก ปี 2563 - 2569F**

ที่มา : Consumer Health, Euromonitor International 2023

ประเทศไทยถือว่าเป็นประเทศที่มีความได้เปรียบและมีโอกาสทางการตลาดอย่างมากจากเทรนด์การใช้

ประเทศไทยถือว่าเป็นประเทศที่มีความได้เปรียบและมีโอกาสทางการตลาดอย่างมากจากเทรนด์การใช้ผลิตภัณฑ์จากธรรมชาติ เนื่องจากประเทศไทยมีสมุนไพรมากกว่า 1,800 ชนิด ที่สามารถนำไปใช้ประโยชน์เชิงอุตสาหกรรมได้ จึงนำไปสู่นโยบายสร้างมูลค่าเพิ่มให้กับธุรกิจสมุนไพรของไทย และการสร้างความยั่งยืนให้กับตลาดสมุนไพรของไทยด้วยการยกระดับการผลิตเพื่อสร้างมูลค่าเพิ่มและความแตกต่างให้มากขึ้นครอบคลุมทั้งห่วงโซ่อุปทาน รัฐบาลไทยจึงมีการกำหนดการพัฒนาสมุนไพรเป็นประเด็นสำคัญในวาระของประเทศ ภายใต้แผนแม่บทแห่งชาติว่าด้วยการพัฒนาสมุนไพรไทย ฉบับที่ 1 พ.ศ. 2560-2564 และขยายระยะเวลาการดำเนินงานจนถึงปี 2565 เพื่อเสริมสร้างศักยภาพและกลไกการขับเคลื่อนเชิงนโยบาย ครอบคลุมทั้งมิติเศรษฐกิจ สังคม วิทยาศาสตร์เทคโนโลยีและสุขภาพ และบูรณาการแนวทางดำเนินงานตลอดห่วงโซ่อุปทานและสร้างมูลค่าเศรษฐกิจสร้างสรรค์ของสมุนไพรโดยมีการวิจัยและพัฒนานวัตกรรมเป็นฐาน และต่อมาเมื่อวันที่ 31 มกราคม 2566 คณะรัฐมนตรีได้มีมติเห็นชอบร่างแผนปฏิบัติการด้านสมุนไพรแห่งชาติฉบับที่ 2 พ.ศ. 2566-2570 ตามที่คณะกรรมการสมุนไพรแห่งชาติเสนอ และให้หน่วยงานที่เกี่ยวข้องนำแผนปฏิบัติการดังกล่าวไปดำเนินการตามขั้นตอนที่เกี่ยวข้องต่อไป ผ่าน 5 ยุทธศาสตร์ ได้แก่

ยุทธศาสตร์ที่ 1 : การส่งเสริมการผลิตและแปรรูปวัตถุดิบสมุนไพรที่มีคุณภาพและมาตรฐาน มีเป้าหมายหลัก คือ วัตถุดิบที่ได้มาตรฐาน มีคุณภาพ ตรงกับความต้องการทางการตลาด โดยมุ่งเน้นการนำเทคโนโลยีมาสู่การพัฒนากระบวนการต้นน้ำมากขึ้น

ยุทธศาสตร์ที่ 2 : การพัฒนาและเสริมสร้างศักยภาพของผู้ประกอบการและอุตสาหกรรมสมุนไพรตลอดห่วงโซ่อุปทาน เป้าหมาย คือ เน้นการสร้างศักยภาพผู้ประกอบการรายย่อย รวมถึงการพัฒนาระบบนิเวศที่เอื้อต่อการพัฒนาอุตสาหกรรมสมุนไพรของประเทศและมุ่งเป้าพัฒนาอุตสาหกรรมสารสกัด เพื่อลดการนำเข้าและทำให้ประเทศสามารถเติบโตเป็นผู้นำในอุตสาหกรรมสมุนไพรได้อย่างแท้จริง

ยุทธศาสตร์ที่ 3 : การส่งเสริมผลิตภัณฑ์สมุนไพร เป้าหมาย คือ การขยายขอบเขตการรับรู้คุณค่าของสมุนไพรผ่านอาหารและวัฒนธรรม ตลอดจนการสร้างความเชื่อมั่นของผลิตภัณฑ์สมุนไพรจากประเทศไทยด้วยตราสัญลักษณ์คุณภาพ

ยุทธศาสตร์ที่ 4 : การส่งเสริมการบริโภคผลิตภัณฑ์สมุนไพรอย่างเหมาะสม เป้าหมาย คือ ผู้บริโภคมีทัศนคติที่ดีต่อผลิตภัณฑ์สมุนไพร มีระบบการขึ้นทะเบียนผลิตภัณฑ์ที่เอื้อต่อการพัฒนาทางเศรษฐกิจ และสมุนไพรเป้าหมาย (Herbal Champions) ประสบความสำเร็จทางการตลาด

ยุทธศาสตร์ที่ 5 : การพัฒนาระบบนิเวศที่สนับสนุนการขับเคลื่อนการพัฒนาสมุนไพรอย่างมีประสิทธิภาพและยั่งยืน เป้าหมาย คือ การนำงานวิจัยและนวัตกรรมเป็นกลไกต่อยอดและสร้างมูลค่าของอุตสาหกรรมสมุนไพร โดยมีความพร้อมของห้องปฏิบัติการ ตลอดจนการสร้างความเข้มแข็งทางเศรษฐกิจระดับชุมชนด้วยสมุนไพร



การที่ภาครัฐให้ความสำคัญกับการพัฒนาสมุนไพรและผลิตภัณฑ์สมุนไพรของไทย มุ่งเน้นการยกระดับความสามารถในการแข่งขันของสมุนไพรและผลิตภัณฑ์สมุนไพรอย่างต่อเนื่องในระยะยาว ประกอบกับความหลากหลายของสมุนไพรในประเทศที่สามารถนำไปสู่การผลิตผลิตภัณฑ์สมุนไพรที่หลากหลายตามความต้องการของผู้บริโภคได้ดี และมี Product Champion ที่สามารถแข่งขันกับประเทศผู้นำด้านสมุนไพรได้ โดยมีผลิตภัณฑ์สมุนไพรที่โด่งดัง เช่น ขมิ้นชัน ฟ้าทะลายโจร และกระชายดำ เป็นต้น มูลค่าตลาดผลิตภัณฑ์สมุนไพรในประเทศไทยจึงมีอัตราการเติบโตอย่างต่อเนื่องจาก 46.00 พันล้านบาท ในปี 2563 เพิ่มขึ้นเป็น 48.11 พันล้านบาทในปี 2564 และเพิ่มขึ้นเป็น 52.10 ในปี 2565 คิดเป็นอัตราการเติบโตเฉลี่ยร้อยละ 6.43 ต่อปี (CAGR ปี 2563-2565) และคาดว่าจะมีมูลค่า 65.32 ล้านบาท ภายในปี 2569 คิดเป็นอัตราการเติบโตเฉลี่ยร้อยละ 5.82 (CAGR ปี 2565-2569F)

**มูลค่าตลาดผลิตภัณฑ์สมุนไพรในประเทศไทย ปี 2563-2569F**

ที่มา : Herbal/traditional Products in Thailand, Euromonitor International, October 2022

**อุตสาหกรรมเครื่องสำอาง**

อุตสาหกรรมเครื่องสำอางเป็นอุตสาหกรรมที่ได้รับผลกระทบโดยตรงจากการแพร่ระบาดของโรคโควิด-19 ในช่วงปี 2563 - 2565 จากการรวบรวมข้อมูลพบว่ามูลค่าตลาดเครื่องสำอางทั่วโลกลดลงประมาณร้อยละ 10-20 อย่างไรก็ตาม หลังจากสถานการณ์การแพร่ระบาดเริ่มคลี่คลายทำให้ตลาดเครื่องสำอางฟื้นตัวอย่างรวดเร็วตามค่านิยมของผู้บริโภคที่ต้องการเสริมภาพลักษณ์และความงามให้ดูดีขึ้น และความงามเป็นส่วนสำคัญในการเสริมสร้างบุคลิกภาพและความมั่นใจ อีกทั้งยังมีความหลากหลายทั้งชนิด คุณสมบัติ คุณภาพ และราคาที่สามารถตอบโจทย์ความต้องการของผู้บริโภคได้เป็นอย่างดี ซึ่งปัจจัยเหล่านี้ล้วนส่งผลให้มูลค่าตลาดเครื่องสำอางมีโอกาสกลับมามีแนวโน้มเติบโตอย่างต่อเนื่อง โดยในปี 2565 ตลาดเครื่องสำอางในประเทศไทยมีมูลค่าเท่ากับ 2.18 แสนล้านบาท และคาดว่าในปี 2573 ตลาดเครื่องสำอางในประเทศของไทยจะมีมูลค่ากว่า 3.23 แสนล้านบาท คิดเป็นอัตราการเติบโตเฉลี่ยร้อยละ 5.04 ต่อปี (CAGR ปี 2565-2573)


A close-up of a graph

Description automatically generated**มูลค่าตลาดเครื่องสำอางทั่วโลกและในประเทศไทย ปี 2565 และคาดการณ์ปี 2567**

ที่มา: Krungthai Compass

หากพิจารณาโครงสร้างตลาดเครื่องสำอางในประเทศ จะพบว่าเป็นเครื่องสำอางที่ผลิตในประเทศร้อยละ 85 และเป็นสินค้านำเข้าร้อยละ 15 โดยมีแหล่งนำเข้าที่สำคัญ คือ สหภาพยุโรป จีน เกาหลีใต้ สหรัฐอเมริกา และญี่ปุ่น ทั้งนี้ เครื่องสำอางที่ผลิตส่วนใหญ่ร้อยละ 72 ของมูลค่าการผลิตเป็นการจำหน่ายในประเทศ ในขณะที่อีกร้อยละ 28 เป็นการส่งออก โดยตลาดส่งออกที่สำคัญ ได้แก่ อาเซียน ญี่ปุ่น ออสเตรเลีย เกาหลีใต้ และจีน โดยผลิตภัณฑ์บำรุงผิว (Skin Care) ที่มีมูลค่าตลาดมากที่สุดคิดเป็นสัดส่วนกว่าร้อยละ 41 ของมูลค่าตลาดเครื่องสำอางในประเทศ รองลงมาเป็นผลิตภัณฑ์ที่ใช้กับเส้นผม (Hair Care) และเครื่องสำอางสำหรับแต่งหน้า (Makeup) คิดเป็นสัดส่วนร้อยละ 16 และ 12 ของมูลค่าตลาดเครื่องสำอางในประเทศ ตามลำดับ

**โครงสร้างตลาดเครื่องสำอางไทย และสัดส่วนแยกตามประเภทผลิตภัณฑ์ในปี 2565**

****


ที่มา: Krungthai Compass

เครื่องสำอางเป็นหนึ่งในสินค้าส่งออกที่สร้างรายได้ให้ประเทศเฉลี่ยปีละ 7-8 หมื่นล้านบาท โดยในปี 2565 การส่งออกเครื่องสำอางในประเทศไทยมีมูลค่ากว่า 8.27 หมื่นล้านบาท เพิ่มขึ้นร้อยละ 15.6 จากปีก่อน สะท้อนว่าเครื่องสำอางของไทยยังเป็นที่ต้องการของตลาดโลก อีกทั้งการได้รับการสนับสนุนจากสิทธิประโยชน์ด้านภาษีตามข้อตกลงการค้าเสรี ยิ่งช่วยให้ผู้ประกอบการสามารถขยายตลาดไปยังต่างประเทศได้เพิ่มขึ้น ซึ่งเครื่องสำอางส่งออกที่สำคัญ ได้แก่ ผลิตภัณฑ์บำรุงผิว (Skin Care) เครื่องสำอางสำหรับแต่งหน้า (Make up) และผลิตภัณฑ์ที่ใช้กับเส้นผม (Hair Care) ที่มีสัดส่วนมูลค่าการส่งออกรวมกันมากกว่าร้อยละ 50 โดย Krungthai Compass ประเมินว่าตลาดส่งออกเครื่องสำอางของประเทศไทยจะเติบโตขึ้นร้อยละ 12.4 ในปี 2566 และขยายตัวร้อยละ 14.8 ในปี 2567

โดยผลสำรวจที่เผยแพร่เมื่อปี 2565 โดย Kantar (บริษัทวิจัยข้อมูลเชิงลึกและที่ปรึกษาทางการตลาดระดับโลก) ระบุว่าหลังเกิดวิกฤติโควิด-19 ผู้บริโภคจะเน้นเลือกซื้อผลิตภัณฑ์เครื่องสำอางที่ช่วยลดขั้นตอนการใช้ลง แต่มีคุณภาพที่สูงขึ้น และเลือกซื้อผลิตภัณฑ์สำหรับผิวหน้าและผิวกายที่มีส่วนผสมจากธรรมชาติในสัดส่วนที่เพิ่มขึ้นจากร้อยละ 18 ของยอดขายในปี 2560 เป็นร้อยละ 24 ของยอดขายในปี 2564

อีกหนึ่งปัจจัยที่สำคัญในอุตสาหกรรมเครื่องสำอาง คือ การเกิดขึ้นของกระแสนิยม Clean Beauty ซึ่งเป็นเครื่อง สำอางที่เน้นส่วนผสมที่มาจากธรรมชาติที่สามารถตรวจสอบแหล่งที่มาได้ เน้นเรื่องความสะอาดและความปลอดภัยของส่วนผสม โดยส่วนผสมต้องปราศจากสารเคมีที่เป็นอันตรายทั้งต่อผิวพรรณและสุขภาพด้านอื่นๆ (Non-Toxic Beauty) รวมถึงไม่เป็นอันตรายต่อโลก อีกทั้งส่วนผสมต้องมีประสิทธิภาพและจำเป็นต่อผิวของผู้บริโภคด้วย ซึ่งนอกจากวัตถุดิบและส่วนผสมของเครื่องสำอางต้องสะอาด มีคุณภาพ และปลอดภัยแล้ว ยังต้องผ่านขั้นตอนการผลิต รวมถึงบรรจุภัณฑ์ที่ใช้ต้องเป็นมิตรต่อสิ่งแวดล้อมด้วย ข้อมูลจาก Krungthai Compass ระบุว่าในปี 2564 ตลาด Clean Beauty ทั่วโลกมีมูลค่าประมาณ 6-7 พันล้านดอลลาร์สหรัฐ และมีโอกาสขยายตัวต่อเนื่องขึ้นไปแตะระดับ 14.98 พันล้านดอลลาร์สหรัฐ หรือประมาณ 5.09 แสนล้านบาท คิดเป็นการเติบโตเฉลี่ยปีร้อยละ 12.7 (CAGR ปี 2564-2571) เพิ่มขึ้นกว่า 2 เท่าตัว ในระยะเวลา 7 ปี โดยมีปัจจัยสนับสนุนสำคัญจากพฤติกรรมผู้บริโภคที่หันมาใส่ใจสุขภาพเลือกใช้ผลิตภัณฑ์ที่ปลอดภัยมากขึ้น และผู้บริโภคบางส่วนยังให้ความสนใจเลือกใช้สินค้าที่เป็นมิตรกับสิ่งแวดล้อม

**มูลค่าตลาด Clean Beauty ปี 2564-2571F**



ที่มา: Krungthai Compass

**อุตสาหกรรมอาหารเสริม**

จากข้อมูลของ Euromonitor มูลค่าตลาดวิตามินและอาหารเสริมในประเทศไทยในปี 2563 เท่ากับ 60.85 พันล้านบาท เพิ่มขึ้นเป็น 65.55 พันล้านบาท ในปี 2564 และ 72.07 พันล้านบาท ในปี 2565 คิดเป็นอัตราการเติบโตเฉลี่ยร้อยละ 8.83 (CAGR ปี 2563-2565) โดยปัจจัยหลักมาจากพฤติกรรมของผู้คนที่หันมาสนใจการดูแลสุขภาพในเชิงป้องกันโรค และการมุ่งเน้นการบริโภคอาหารที่มีโภชนาการเฉพาะบุคคล โดยอาหารเสริมเป็นส่วนช่วยของการทำให้ร่างกายแข็งแรงเพื่อหลีกเลี่ยงการเจ็บป่วย ประกอบกับการใช้ชีวิตของผู้คนวัยทำงานที่ต้องเผชิญกับความเร่งรีบทำให้มีเวลาในการดูแลสุขภาพน้อยลง รวมทั้งอาจต้องรับประทานอาหารแปรรูปในสัดส่วนที่ค่อนข้างมาก ทำให้ขาดสารอาหารที่จำเป็น โดยจากข้อมูลการสำรวจภาวะเศรษฐกิจและสังคมของครัวเรือน พบว่าในปี 2564 ครัวเรือนกว่า 1.8 ล้านครัวเรือน มีการซื้อผลิตภัณฑ์เสริมอาหารมาบริโภค เพิ่มขึ้นจากปี 2562 ถึงร้อยละ 149.3 จากที่มีเพียง 0.7 แสนครัวเรือน โดยมีค่าใช้จ่ายเฉลี่ยประมาณ 1,036 บาทต่อเดือน และจากข้อมูลการสำรวจของกรมสนับสนุนบริการสุขภาพ กระทรวงสาธารณสุขพบว่า ประชาชนคนไทยกว่าร้อยละ 70 เห็นว่าผลิตภัณฑ์เสริมอาหารเป็นสิ่งที่จำเป็นต้องรับประทานเป็นประจำ สะท้อนให้เห็นถึงพฤติกรรมการให้ความสำคัญกับสุขภาพของประชากรไทย นอกจากนี้ อีกปัจจัยหนึ่งที่สำคัญที่สนับสนุนการเติบโตของอุตสาหกรรมอาหารเสริม ได้แก่ การก้าวเข้าสู่สังคมผู้สูงวัย (Aging Society) ของประเทศไทย โดยข้อมูลจากสำนักงานคณะกรรมการข้าราชการพลเรือน รายงานว่าประเทศไทยเริ่มเข้าสู่สังคมผู้สูงอายุ (Aging Society) ตั้งแต่ปี 2548 โดยมีประชากรอายุ 60 ปีขึ้นไปมากกว่า 1 ใน 10 และกําลังจะก้าวเข้าสู่สังคมผู้สูงอายุโดยสมบูรณ์ (Complete-Aged Society) ในปี 2564 คือมีประชากรอายุ 60 ปีขึ้นไปในสัดส่วนเกินร้อยละ 20 ของประชากรทั้งประเทศ และเป็น “สังคมสูงอายุระดับสุดยอด” ซึ่งมีประชากรที่มีอายุมากกว่า 60 ปีขึ้นไป มากกว่าร้อยละ 28 ภายในปี 2578 ด้วยปัจจัยเหล่านี้จึงทำให้ประเมินว่าอุตสาหกรรมอาหารเสริมจะมีแนวโน้มการเติบโตเพิ่มขึ้นทุกๆ ปี โดยข้อมูลจาก Euromonitor ได้คาดการณ์ว่ามูลค่าตลาดวิตามินและอาหารเสริมจะมีมูลค่า 77.79 พันล้านบาท ในปี 2566 และเพิ่มขึ้นเป็น 94.65 พันล้านบาท ในปี 2569 คิดเป็นอัตราการเติบโตเฉลี่ยร้อยละ 7.05 (CAGR ปี 2565-2569)

**มูลค่าตลาดวิตามินและอาหารเสริมในประเทศไทย ปี 2563-2569F**

ที่มา: Consumer Health in Thailand, Euromonitor International ,October 2022

จากข้อมูลของ Kantar โครงสร้างตลาดอาหารเสริมของประเทศไทย สามารถแบ่งเป็น 6 กลุ่ม ได้แก่

1. ร้อยละ 29 เป็นผลิตภัณฑ์เสริมสุขภาพแบบองค์รวม (General Wellbeing) เช่น วิตามินรวม, สารสกัดจากโสม, สารสกัดจากพืช
2. ร้อยละ 21 เป็นอาหารเสริมเพื่อผิวพรรณและความงาม (Skin & Beauty) เช่น คอลลาเจน, แอล-กลูตาไธโอน
3. ร้อยละ 19 เป็นอาหารเสริมโปรตีน (Protein) เช่น เวย์โปรตีน
4. ร้อยละ 8 เป็นอาหารเสริมภูมิคุ้มกัน (Immunity) เช่น วิตามินซี, สังกะสี
5. ร้อยละ 7 เป็นอาหารเสริมเพื่อควบคุมน้ำหนัก (Body Care) เช่น ไฟเบอร์, ผลิตภัณฑ์ทดแทนอาหาร
6. ร้อยละ 16 เป็นผลิตภัณฑ์อื่นๆ รวมไปด้วย อาหารเสริมเพื่อบำรุงสายตา, อาหารเสริมบำรุงกระดูกและข้อ และอาหารเสริมบำรุงสมองและด้านการนอนหลับ

**สัดส่วนของตลาดอาหารเสริมในตลาดประเทศไทย ปี 2565**

ที่มา: Kantar: Health is Wealth: Thailand’s Supplement Market in 2023

**1.2.6 ภาวะการแข่งขัน**

**1.2.6.1 ธุรกิจสารสกัดสมุนไพร**

ประเทศไทยถือเป็นประเทศที่มีความหลากหลายทางชีวภาพที่อุดมสมบูรณ์ โดยเฉพาะพืชสมุนไพรที่มีความหลากหลายทางชนิด สายพันธุ์ และปริมาณสารสำคัญ ส่งผลให้ธุรกิจผลิตและจำหน่ายสารสกัดสมุนไพรมีผู้ประกอบการหลายรายในหลากหลายระดับ ตั้งแต่ผู้เพาะปลูกสมุนไพรที่แปรรูปโดยกรรมวิธีพื้นฐาน เช่น บดผง/อัดแคปซูล/ผลแห้ง จนถึงผู้ประกอบการที่สามารถสกัดสารสกัดสมุนไพรด้วยนวัตกรรมขั้นสูงเพื่อให้ได้สารสกัดที่มีมาตรฐานและมีปริมาณสารสำคัญเท่ากันในทุกรอบการผลิต ดังนั้น แม้ว่าประเทศไทยจะมีความได้เปรียบด้านวัตถุดิบสมุนไพรหลากหลายชนิดที่สามารถนำไปใช้ประโยชน์ในเชิงอุตสาหกรรม รวมถึงตลาดสมุนไพรมีแนวโน้มขยายตัวทั้งในประเทศและต่างประเทศ แต่การสกัดสารสกัดสมุนไพรให้ได้มาตรฐานจำเป็นต้องอาศัยองค์ความรู้ประกอบกับเทคโนโลยีและนวัตกรรม จึงส่งผลให้การผลิตและจำหน่ายสารสกัดสมุนไพรที่ได้มาตรฐานในประเทศไทยยังจำกัดอยู่ในกลุ่มผู้ประกอบการที่มีความพร้อมด้านองค์ความรู้ นวัตกรรม และเงินทุน โดย SNPS เป็นหนึ่งในกลุ่มผู้ประกอบการที่สามารถผลิตสารสกัดสมุนไพรที่มีมาตรฐาน และได้รับการรับรองมาตรฐานในระดับสากล ได้แก่ ISO 9001:2015, GMP Food, GMP Cosmetic, GHPs, HACCP, HALAL เป็นต้น ทั้งนี้ คู่แข่งที่สำคัญที่ที่มีลักษณะการประกอบธุรกิจใกล้เคียงกับ SNPS มีดังนี้

| **รายชื่อบริษัท** | **รายได้รวม (ล้านบาท)** | | **กำไรสุทธิ  (ล้านบาท)** | |
| --- | --- | --- | --- | --- |
| **ปี 2564** | **ปี 2565** | **ปี 2564** | **ปี 2565** |
| บจ. อุตสาหกรรมเครื่องหอมไทย-จีน1/ | 392.23 | 467.64 | 57.42 | 60.42 |
| **บมจ. สเปเชี่ยลตี้ เนเชอรัล โปรดักส์**2/ | **209.81** | **370.83** | **54.53** | **251.32**3/ |
| บจ. ทิปโก้ ไบโอเท็ค1/ | 204.11 | 177.04 | 18.09 | 31.79 |
| บจ. ผลิตภัณฑ์สมุนไพรไทย1/ | 164.32 | 262.68 | 5.24 | 8.15 |

หมายเหตุ : 1/ ข้อมูลจาก Corpus BOL

2/ ข้อมูลจากงบการเงินเฉพาะกิจการของ SNPS

3/ กำไรสุทธิจำนวน 251.32 ล้านบาท เป็นกำไรที่รวมรายได้เงินปันผลจำนวน 228.41 ล้านบาท ทั้งนี้ หากไม่รวมรายได้เงิน ปันผลดังกล่าว SNPS จะมีกำไรสุทธิในปี 2565 จำนวน 22.90 ล้านบาท

**1.2.6.2 ธุรกิจผลิตภัณฑ์เพื่อสุขภาพ ความงาม และสุขอนามัย**

ธุรกิจผลิตภัณฑ์เพื่อสุขภาพ ความงาม และสุขอนามัยถือเป็นธุรกิจที่มีการแข่งขันสูง เนื่องจากปัจจุบันผู้บริโภคมีพฤติกรรมหันมาใส่ใจด้านการดูแลสุขภาพและความงามมากขึ้น ส่งผลให้มีผู้ประกอบการรายใหม่ที่เล็งเห็นถึงโอกาสและศักยภาพการเติบโตของอุตสาหกรรมเข้ามาดำเนินธุรกิจเพิ่มขึ้นอย่างต่อเนื่อง ทั้งผู้ประกอบการที่เป็นผู้ผลิตและจำหน่ายสินค้า ผู้รับจ้างผลิตสินค้า และผู้นำเข้าสินค้าหรือจัดจำหน่ายสินค้าทั้งขนาดเล็กและขนาดใหญ่ มีสินค้าทดแทนที่มีลักษณะหรือคุณสมบัติใกล้เคียงกันหลากหลายตราสินค้า ทำให้ผู้บริโภคมีทางเลือกในการตัดสินใจซื้อผลิตภัณฑ์มากขึ้น ซึ่งธุรกิจของ SI มุ่งเน้นการรับจ้างพัฒนาและผลิตสินค้าภายใต้ตราสินค้าของลูกค้า จึงต้องสร้างความแตกต่างโดยนำเสนอสูตรผลิตภัณฑ์ วัตถุดิบหรือส่วนผสม หรือคุณลักษณะเฉพาะ เพื่อให้เกิดผลิตภัณฑ์ใหม่ๆ ที่ตอบโจทย์การเปลี่ยนแปลงพฤติกรรมของผู้บริโภคได้อย่างรวดเร็ว ซึ่งต้องอาศัยความรู้ ประสบการณ์ด้านการวิจัยและพัฒนาอย่างมาก ส่งผลให้ SI มีคู่แข่งทางตรงไม่มากนัก ทั้งนี้ คู่แข่งในอุตสาหกรรมที่มีลักษณะการประกอบธุรกิจใกล้เคียงกับ SI มีดังนี้

| **รายชื่อบริษัท** | **รายได้รวม (ล้านบาท)** | | **กำไรสุทธิ  (ล้านบาท)** | | **ลักษณะผลิตภัณฑ์ที่รับจ้างผลิต**/3 | | |
| --- | --- | --- | --- | --- | --- | --- | --- |
| **ปี 2564** | **ปี 2565** | **ปี 2564** | **ปี 2565** | **เครื่องสำอางและเวชสำอาง** | **เสริมอาหาร** | **ยาสมุนไพร** |
| บจ. นีโอคอสเมด2/ | 1,831.61 | 1,992.49 | 127.88 | 150.48 | ✓ | - | - |
| บจ. อินเตอร์เนชั่นแนล แลบบอราทอรีส์2/ | 1,618,73 | 2,135.46 | 47.63 | 104.98 | ✓ | - | - |
| บมจ. ดีโอดี ไบโอเทค**1/** | 1,018.60 | 548.44 | 19.40 | (405.15) | - | ✓ | - |
| บมจ. อินเตอร์ ฟาร์มา**1/** | 920.98 | 1,534.45 | 110.48 | 128.01 | ✓ | ✓ | ✓ |
| บจ. เอฟ.ซี.พี.2/ | 811.15 | 749.29 | 1.59 | (76.53) | ✓ | ✓ | - |
| **บจ. สเปเชียลตี้ อินโนเวชั่น** | **551.61** | **372.11** | **117.32** | **58.39** | **✓** | **✓** | **✓** |
| บมจ. โรงงานเภสัชอุตสาหกรรมเจเอสพี (ประเทศไทย)**1/** | 429.13 | 436.45 | 29.69 | (17.48) | ✓ | ✓ | ✓ |
| บจ. เฮลท์ฟู้ด แอนด์ คอสเมติค ครีเอชั่น**1/** | 382.88 | 341.38 | 62.96 | 31.77 | ✓ | ✓ | - |
| บจ. โควิก เคทท์ อินเตอร์เนชั่นแนล (ประเทศไทย)2/ | 291.11 | 250.24 | 2.77 | 3.90 | ✓ | ✓ | ✓ |

หมายเหตุ : 1/ ข้อมูลจากงบการเงินที่เผยแพร่ผ่านระบบของตลาดหลักทรัพย์ฯ

2/ ข้อมูลจาก Corpus BOL

3/ข้อมูลจากเว็บไซต์ และแบบ 56-1 One Report โดยพิจารณาเฉพาะผลิตภัณฑ์ที่ใกล้เคียงกับผลิตภัณฑ์ที่กลุ่มบริษัทฯ รับจ้างผลิต

|  |
| --- |
| **1.3 โครงสร้างการถือหุ้นของกลุ่มบริษัทฯ** |

* + 1. **โครงสร้างการถือหุ้นของกลุ่มบริษัทฯ**

โครงสร้างการถือหุ้นของกลุ่มบริษัทฯ เป็นดังนี้

**ดร.ธีรญา กฤษฎาพงษ์**

**รศ.ดร.พรรณวิภา กฤษฎาพงษ์**

**บริษัท สเปเชี่ยลตี้ เนเชอรัล อินโนเวชั่น จำกัด\*** **(“SNI”)**

29.06%

21.61%

49.33%

**บริษัท สเปเชี่ยลตี้ เนเชอรัล โปรดักส์ จำกัด (มหาชน)**ทุนจดทะเบียน 405,000,000 บาท

ทุนชำระแล้ว 300,000,000 บาท

52.50%

80.00%

99.53%

**บริษัท เวลโนเวชั่นส์ จำกัด**

**(“WELL”)**

ทุนจดทะเบียน 66,663,000 บาท

ทุนชำระแล้ว 66,663,000 บาท

**บริษัท คาเน อินโนเวชั่น จำกัด**

**(“KI”)**

ทุนจดทะเบียน 35,000,000 บาท

ทุนชำระแล้ว 35,000,000 บาท

**บริษัท สเปเชี่ยลตี้ อินโนเวชั่น จำกัด**

**(“SI”)**

ทุนจดทะเบียน 140,000,000 บาท

ทุนชำระแล้ว 140,000,000 บาท

หมายเหตุ: ผู้ถือหุ้นของ SNI ประกอบด้วย รศ.ดร.พรรณวิภา กฤษฎาพงษ์ ถือหุ้นในสัดส่วนร้อยละ 67.00 ดร. ธีรญา กฤษฎาพงษ์ ถือหุ้นในสัดส่วนร้อยละ 23.90 และนายจารุภัทร กฤษฎาพงษ์ ถือหุ้นในสัดส่วนร้อยละ 9.10

**รายละเอียดของบริษัทย่อย**

* + - 1. **บริษัท สเปเชี่ยลตี้ อินโนเวชั่น จำกัด (“SI”)**

SI จดทะเบียนจัดตั้งบริษัทเมื่อวันที่ 16 กุมภาพันธ์ 2555 ด้วยทุนจดทะเบียน 1 ล้านบาท แบ่งเป็นหุ้นสามัญจำนวน 10,000 หุ้น มูลค่าที่ตราไว้หุ้นละ 100 บาท SI เพิ่มทุนอย่างต่อเนื่องโดยในปี 2565 SI มีทุนจดทะเบียน 140 ล้านบาท แบ่งเป็นหุ้นสามัญจำนวน 1,400,000 หุ้น มูลค่าที่ตราไว้หุ้นละ 100 บาท โดยบริษัทฯ ถือหุ้น SI ในสัดส่วนร้อยละ 99.53 ของจำนวนหุ้นที่จำหน่ายได้แล้วทั้งหมด โดยหุ้นส่วนที่เหลืออีกร้อยละ 0.47 ถือโดย SNI

SI ประกอบธุรกิจผลิตและจัดจำหน่ายผลิตภัณฑ์เพื่อสุขภาพ ความงาม และสุขอนามัย ได้แก่ ผลิตภัณฑ์เครื่องสำอางและเวชสำอาง ผลิตภัณฑ์เสริมอาหาร ผลิตภัณฑ์สมุนไพร และผลิตภัณฑ์ทางการแพทย์ ทั้งในส่วนของการรับจ้างพัฒนาและผลิตสินค้าภายใต้ตราสินค้าของลูกค้า (Original Design Manufacturer : ODM) และการผลิตและจำหน่ายสินค้าภายใต้ตราสินค้าของกลุ่มบริษัทฯ (Original Brand Manuafacturer : OBM)

* + - 1. **บริษัท คาเน อินโนเวชั่น จำกัด (“KI”)**

KI จดทะเบียนจัดตั้งบริษัทเมื่อวันที่ 7 พฤศจิกายน 2561 โดยกลุ่มครอบครัวกฤษฎาพงษ์ ด้วยทุนจดทะเบียน 1 ล้านบาท แบ่งเป็นหุ้นสามัญจำนวน 100,000 หุ้น มูลค่าที่ตราไว้หุ้นละ 10 บาท และเมื่อปี 2562 KI ได้เพิ่มทุนจดทะเบียนเป็นจำนวน 35 ล้านบาท โดยมี Kanae Company Limited ประเทศญี่ปุ่น เข้ามาร่วมลงทุนใน KI ทำให้โครงสร้างผู้ถือหุ้น ประกอบด้วย กลุ่มครอบครัวกฤษฎาพงษ์ถือหุ้นในสัดส่วนร้อยละ 80.00 และ Kanae Company Limited ถือหุ้นในสัดส่วนร้อยละ 20.00 ต่อมาในปี 2565 มีการปรับโครงสร้างกลุ่มบริษัทฯ โดยกลุ่มครอบครัวกฤษฎาพงษ์ได้นำหุ้น KI จำนวน 2,799,998 หุ้น มาชำระค่าหุ้นเพิ่มทุนของบริษัทฯ ส่งผลให้บริษัทฯ มีสัดส่วนในการถือหุ้น KI ร้อยละ 80.00 ของจำนวนหุ้นที่จำหน่ายได้แล้วทั้งหมด

KI ประกอบธุรกิจจัดจำหน่ายบรรจุภัณฑ์ประเภทซองฟอยล์จากวัสดุชีวมวล โดยเป็นการร่วมลงทุนกับ Kanae Company Limited ซึ่งเป็นผู้ผลิตและจำหน่ายบรรจุภัณฑ์อย่างครบวงจรในประเทศญี่ปุ่น

* + - 1. **บริษัท เวลโนเวชั่นส์ จำกัด (“WELL”)**

WELL จดทะเบียนจัดตั้งบริษัทเมื่อวันที่ 28 เมษายน 2564 โดยกลุ่มครอบครัวกฤษฎาพงษ์ ด้วยทุนจดทะเบียน 1 ล้านบาท แบ่งเป็นหุ้นสามัญจำนวน 100,000 หุ้น มูลค่าที่ตราไว้หุ้นละ 10 บาท ในปีเดียวกันกลุ่มครอบครัวกฤษฎาพงษ์ได้โอนหุ้นให้แก่บริษัท สเปเชี่ยลตี้ โฮลดิ้ง จำกัด (ซึ่งปัจจุบันเปลี่ยนชื่อเป็น บริษัท สเปเชี่ยลตี้ เนเชอรัล อินโนเวชั่น จำกัด หรือ SNI) และ WELL ได้เพิ่มทุนจดทะเบียนเป็นจำนวน 50 ล้าน โดยมีบริษัท นาสท์ด้า โฮลดิ้ง จำกัด ได้เข้าร่วมลงทุนใน WELL ทำให้โครงสร้างผู้ถือหุ้น ประกอบด้วย SNI ถือหุ้นในสัดส่วนร้อยละ 70.00 และบริษัท นาสท์ด้า โฮลดิ้ง จำกัด ถือหุ้นในสัดส่วนร้อยละ 30.00

ต่อมาในปี 2565 มีการปรับโครงสร้างกลุ่มบริษัทฯ โดยกลุ่มครอบครัวกฤษฎาพงษ์ได้นำหุ้น WELL จำนวน 3,499,998 หุ้น มาชำระค่าหุ้นเพิ่มทุนของบริษัทฯ ส่งผลให้บริษัทฯ มีสัดส่วนในการถือหุ้น WELL ร้อยละ 70.00 ของจำนวนหุ้นที่จำหน่ายได้แล้วทั้งหมด จากนั้นในปี 2566 WELL ได้เพิ่มทุนจดทะเบียนและทุนชำระแล้ว โดยการออกหุ้นสามัญเพิ่มทุนจำนวน 1,666,300 หุ้น เพื่อเสนอขายให้แก่บริษัท เซิร์ซ เอ็นเตอร์เทนเม้นท์ จำกัด ส่งผลให้ปัจจุบัน WELL มีทุนจดทะเบียน 66,663,000 ล้านบาท แบ่งเป็นหุ้นสามัญจำนวน 6,666,300 หุ้น มูลค่าที่ตราไว้หุ้นละ 10 บาท โดยบริษัทฯ ถือหุ้น WELL ในสัดส่วนร้อยละ 52.50 ของจำนวนหุ้นที่จำหน่ายได้แล้วทั้งหมด

WELL ประกอบธุรกิจจัดจำหน่ายผลิตภัณฑ์นวัตกรรมจากสมุนไพรภายใต้เครื่องหมายการค้าของกลุ่มบริษัทฯโดยมีผลิตภัณฑ์หลักที่จำหน่าย ได้แก่ ผลิตภัณฑ์เสริมอาหารสูตรครบถ้วน ภายใต้ตราสินค้า Wellnova

* + 1. **บุคคลที่อาจมีความขัดแย้งถือหุ้นในบริษัทย่อยหรือบริษัทร่วม**

-ไม่มี -

* + 1. **ความสัมพันธ์กับกลุ่มธุรกิจของผู้ถือหุ้นใหญ่ที่อาจมีความขัดแย้งทางผลประโยชน์**

| **บุคคลที่อาจมีความขัดแย้ง** | **ลักษณะการประกอบธุรกิจ** | **ลักษณะความสัมพันธ์** | **การดำเนินการเพื่อขจัดความขัดแย้งทางผลประโยชน์** |
| --- | --- | --- | --- |
| 1. บริษัท อายส์โนเวชัน จำกัด (“ENV”) | ผลิต จำหน่าย เป็นตัวแทนนำเข้าเวชภัณฑ์ และครื่องสำอาง | * มีผู้ถือหุ้นใหญ่ร่วมกัน โดยรศ.ดร.พรรณวิภา กฤษฎาพงษ์ ถือหุ้นใน ENV ร้อยละ 28 ของจำนวนหุ้นที่จำหน่ายได้แล้วทั้งหมด * มีกรรมการร่วมกัน คือ รศ.ดร.พรรณวิภา กฤษฎาพงษ์ | * เมื่อวันที่ 27 ตุลาคม 2565 รศ.ดร.พรรณวิภา กฤษฎาพงษ์ ได้จำหน่ายหุ้นที่ถือทั้งหมดให้แก่ผู้ถือหุ้นเดิมของ ENV * รศ.ดร.พรรณวิภา กฤษฎาพงษ์ ลาออกจากการเป็นกรรมการของ ENV |
| 2. บริษัท เนทูร่า เรมมาดี จำกัด (“NTR”) | จำหน่ายผลิตภัณฑ์เครื่องสำอาง เช่น เจล ลบริ้วรอยและจุดด่างดำ เจลแต้มสิว เป็นต้น | * มีผู้ถือหุ้นใหญ่ร่วมกัน โดยรศ.ดร.พรรณวิภา กฤษฎาพงษ์ ถือหุ้นใน NTR ร้อยละ 32.99 ของจำนวนหุ้นที่จำหน่ายได้แล้วทั้งหมด | * เมื่อวันที่ 8 สิงหาคม 2566 รศ.ดร.พรรณวิภา กฤษฎาพงษ์ ได้จำหน่ายหุ้นที่ถือทั้งหมดให้แก่ผู้ถือหุ้นเดิมของ NTR |
| 3. บริษัท ผลิตภัณฑ์ ธรรมชาติ ทะเลภู จำกัด (“TLP”) | จำหน่ายผลิตภัณฑ์เกี่ยวกับการดูแลเส้นผมและผิวพรรณที่มีส่วนผสมจากธรรมชาติ | * มีผู้ถือหุ้นใหญ่ร่วมกัน โดย ดร.ธีรญา กฤษฎาพงษ์ ถือหุ้นใน TLP ร้อยละ 30.00 ของจำนวนหุ้นที่จำหน่ายได้แล้วทั้งหมด * มีกรรมการร่วมกัน คือ ดร.ธีรญา กฤษฎาพงษ์ | * เมื่อวันที่ 29 กันยายน 2566 ดร.ธีรญา กฤษฎาพงษ์ ได้ลดสัดส่วนการถือหุ้นจากร้อยละ 30.00 เหลือร้อยละ 9.80 ของจำนวนหุ้นที่จำหน่ายได้แล้วทั้งหมด ทำให้ ดร.ธีรญา กฤษฎาพงษ์ ไม่มีฐานะเป็นผู้ถือหุ้นใหญ่ของ TLP * ดร.ธีรญา กฤษฎาพงษ์ ลาออกจากการเป็นกรรมการของ TLP |

ในอดีตกลุ่มผู้ถือหุ้นใหญ่ ได้แก่ รศ.ดร.พรรณวิภา กฤษฎาพงษ์ และ ดร.ธีรญา กฤษฎาพงษ์ มีการลงทุนในบริษัทที่ประกอบธุรกิจใกล้เคียงกับการประกอบธุรกิจของกลุ่มบริษัทฯ ที่มีการผลิตและจำหน่ายผลิตภัณฑ์ภายใต้ตราสินค้าของตนเอง ประกอบด้วย บริษัท อายส์โนเวชัน จำกัด (“ENV”) บริษัท เนทูร่า เรมมาดี จำกัด (“NTR”) และบริษัท ผลิตภัณฑ์ ธรรมชาติ ทะเลภู จำกัด (“TLP”) อย่างไรก็ตาม เพื่อป้องกันความขัดแย้งทางผลประโยชน์ที่อาจเกิดขึ้นในอนาคต รศ.ดร.พรรณวิภา กฤษฎาพงษ์ และ ดร.ธีรญา กฤษฎาพงษ์ ได้จำหน่ายหุ้นทั้งหมดที่ถือใน ENV และ NTR อีกทั้ง รศ.ดร.พรรณวิภา กฤษฎาพงษ์ ได้ลาออกจากการเป็นกรรมการของ ENV แล้วเช่นเดียวกัน

สำหรับการดำเนินการเพื่อขจัดความขัดแย้งทางผลประโยชน์ใน TLP นั้น ดร.ธีรญา กฤษฎาพงษ์ ได้ลดสัดส่วนการถือหุ้นจากร้อยละ 30 ของจำนวนหุ้นที่จำหน่ายได้แล้วทั้งหมด เหลือร้อยละ 9.80 ของจำนวนหุ้นที่จำหน่ายได้แล้วทั้งหมด ทำให้ ดร.ธีรญา กฤษฎาพงษ์ ไม่ได้มีฐานะเป็นผู้ถือหุ้นใหญ่ของ TLP รวมถึงได้ลาออกจากการเป็นกรรมการใน TLP โดยมีผลตั้งแต่วันที่ 30 กันยายน 2566

นอกจากนี้ เพื่อป้องกันความขัดแย้งทางผลประโยชน์ที่อาจเกิดขึ้นระหว่าง รศ.ดร.พรรณวิภา กฤษฎาพงษ์ และ ดร.ธีรญา กฤษฎาพงษ์ ในฐานะผู้ถือหุ้นใหญ่ (“กลุ่มผู้ถือหุ้นใหญ่”) และบริษัทฯ รวมถึงบริษัทย่อยและบริษัทร่วมทั้งที่มีอยู่ในปัจจุบันและจะมีขึ้นในอนาคต (“กลุ่มบริษัทฯ”) กลุ่มผู้ถือหุ้นใหญ่จึงได้เข้าทำบันทึกข้อตกลงไม่ประกอบธุรกิจที่เป็นการแข่งขันกับกลุ่มบริษัทฯ ฉบับลงวันที่ 27 กันยายน 2566 ซึ่งมีรายละเอียดดังนี้

(1) กลุ่มผู้ถือหุ้นใหญ่ตกลงว่าจะไม่ประกอบธุรกิจ ไม่ลงทุนทั้งโดยตรงและโดยอ้อมในธุรกิจผลิตและจำหน่ายสารสกัดจากสมุนไพรมาตรฐาน ธุรกิจผลิตและจำหน่ายผลิตภัณฑ์เพื่อสุขภาพ ความงาม และสุขอนามัย หรือกิจการอื่นใดที่เป็นการแข่งขันกับกิจการของบริษัทฯ และกลุ่มบริษัทฯ ทั้งที่มีอยู่ในปัจจุบันและจะมีขึ้นในอนาคต

(2) บันทึกข้อตกลงฉบับจะสิ้นสุดลง เมื่อเกิดกรณีใดกรณีหนึ่งดังต่อไปนี้

(ก) เมื่อมีการเปลี่ยนแปลงโครงสร้างผู้ถือหุ้นและส่งผลให้กลุ่มผู้ถือหุ้นใหญ่ไม่ได้มีฐานะเป็นผู้ถือหุ้นใหญ่ของบริษัทฯ โดยคำว่า “ผู้ถือหุ้นรายใหญ่” ในข้อนี้ให้มีความหมายเช่นเดียวกับบทนิยามของคำดังกล่าวที่กำหนดไว้ในประกาศคณะกรรมการกำกับหลักทรัพย์และตลาดหลักทรัพย์ ว่าด้วยการกำหนดบทนิยามในประกาศเกี่ยวกับการออกและเสนอขายหลักทรัพย์ หรือ

(ข) เมื่อบริษัทฯ ไม่มีสถานะเป็นบริษัทจดทะเบียนในตลาดหลักทรัพย์แห่งประเทศไทย และสิ้นสุดหน้าที่ในการเปิดเผยข้อมูลตามประกาศตลาดทุนว่าด้วยหลักเกณฑ์ เงื่อนไข และวิธีการรายงานการเปิดเผยข้อมูลเกี่ยวกับฐานะการเงินและผลการดำเนินงานของบริษัทที่ออกหลักทรัพย์

* + 1. **นโยบายการลงทุนในบริษัทย่อยและบริษัทร่วม**

บริษัทฯ มีนโยบายที่จะลงทุนในบริษัทที่สอดคล้องกับเป้าหมาย วิสัยทัศน์ และแผนกลยุทธ์ในการเติบโตของบริษัทฯ ซึ่งจะทำให้บริษัทมีผลประกอบการหรือผลกำไรเพิ่มขึ้น หรือลงทุนในธุรกิจที่เอื้อประโยชน์ (Synergy) ให้กับบริษัทฯ เพื่อเพิ่มขีดความสามารถในการแข่งขัน และเพื่อให้บริษัทฯ บรรลุเป้าหมายในการเป็นผู้ประกอบการชั้นนำในธุรกิจหลักของบริษัทฯ ทั้งนี้ บริษัทฯ บริษัทย่อย และ/หรือบริษัทร่วม อาจพิจารณาลงทุนในธุรกิจอื่นเพิ่มเติม เพื่อให้ได้รับผลตอบแทนที่ดีในการลงทุน โดยการพิจารณาการลงทุนของบริษัทฯ บริษัทย่อย และ/หรือบริษัทร่วมนั้น บริษัทฯ จะทำการวิเคราะห์ความเป็นไปได้ของการลงทุน พิจารณาศักยภาพ และปัจจัยความเสี่ยงจากการลงทุน โดยมีขั้นตอนการวิเคราะห์การลงทุนอย่างเหมาะสม ซึ่งจะต้องได้รับการอนุมัติจากที่ประชุมคณะกรรมการบริหาร และ/หรือที่ประชุมคณะกรรมการบริษัท และ/หรือที่ประชุมผู้ถือหุ้นของบริษัท (แล้วแต่กรณี) ทั้งนี้ในการขออนุมัติการลงทุนในบริษัทย่อย และ/หรือบริษัทร่วมดังกล่าวจะต้องสอดคล้องกับข้อกฎหมาย กฎระเบียบ และประกาศที่เกี่ยวข้อง

* + 1. **ผู้ถือหุ้น**
       1. **รายชื่อผู้ถือหุ้นของบริษัทฯ**

โครงสร้างการถือหุ้นของบริษัทฯ ณ วันที่ 30 มิถุนายน 2566 และหลังการเสนอขายหุ้นสามัญต่อประชาชนในครั้งนี้ เป็นดังนี้

| **ลำดับ** | **รายชื่อผู้ถือหุ้น** | **ก่อนการเสนอขาย IPO** | | **หลังการเสนอขาย IPO** | |
| --- | --- | --- | --- | --- | --- |
| **จำนวนหุ้น** | **ร้อยละ** | **จำนวนหุ้น** | **ร้อยละ** |
| 1 | บริษัท สเปเชี่ยลตี้ เนเชอรัล อินโนเวชั่น จำกัด/1 | 147,999,980 | 49.33 | 147,999,980 | 36.54 |
| 2 | นางพรรณวิภา กฤษฎาพงษ์ | 87,174,530 | 29.06 | 87,174,530 | 21.52 |
| 3 | นางสาวธีรญา กฤษฎาพงษ์ | 64,825,490 | 21.61 | 64,825,490 | 16.01 |
| **รวม** | | **300,000,000** | **100.00** | **300,000,000** | **74.04** |
| จำนวนหุ้นที่เสนอขายประชาชน | | - | - | 105,000,000 | 25.93 |
| **รวมทั้งหมด** | | **300,000,000** | **100.00** | **405,000,000** | **100.00** |

หมายเหตุ : 1/ ผู้ถือหุ้น บริษัท สเปเชี่ยลตี้ เนเชอรัล อินโนเวชั่น จำกัด ณ วันที่ 30 มิถุนายน 2566 ประกอบด้วย

|  |  |  |  |
| --- | --- | --- | --- |
| **ลำดับ** | **รายชื่อผู้ถือหุ้น** | **จำนวนหุ้น** | **ร้อยละ** |
| 1 | นางพรรณวิภา กฤษฎาพงษ์ | 6,603,548 | 67.00 |
| 2 | นางสาวธีรญา กฤษฎาพงษ์ | 2,355,477 | 23.90 |
| 3 | นายจารุภัทร กฤษฎาพงษ์ | 897,599 | 9.10 |
| **รวม** | | **9,856,624** | **100.00** |

* + 1. **ข้อตกลงระหว่างผู้ถือหุ้นใหญ่ที่มีผลกระทบต่อการออกและเสนอขายหลักทรัพย์หรือการบริหารงานของบริษัทฯ และบริษัทย่อย และสาระสำคัญต่อการดำเนินงาน**

-ไม่มี-

|  |
| --- |
| **1.4 จำนวนทุนจดทะเบียนและทุนชำระแล้ว** |

บริษัทฯ มีทุนจดทะเบียนจำนวน 405,000,000 บาท และมีทุนที่ออกและเรียกชำระแล้วจำนวน 300,000,000 บาท แบ่งออกเป็น หุ้นสามัญจำนวน 300,000,000 หุ้น มูลค่าที่ตราไว้หุ้นละ 1 บาท ภายหลังการเสนอขายหุ้นต่อประชาชนในครั้งนี้ บริษัทฯ จะมีมีทุนที่ออกและเรียกชำระแล้วจำนวน 405,000,000 บาท แบ่งออกเป็น หุ้นสามัญจำนวน 405,000,000 หุ้น มูลค่าที่ตราไว้หุ้นละ 1 บาท

|  |
| --- |
| **1.5 การออกหลักทรัพย์อื่น** |

-ไม่มี-

|  |
| --- |
| **1.6 นโยบายการจ่ายเงินปันผล** |

* + 1. **นโยบายการจ่ายเงินปันผลของบริษัทฯ**

บริษัทฯ มีนโยบายการจ่ายเงินปันผลให้แก่ผู้ถือหุ้นในอัตราไม่น้อยกว่าร้อยละ 30 ของกำไรสุทธิจากงบเฉพาะกิจการภายหลังหักภาษีเงินได้นิติบุคคล และเงินสำรองต่างๆ ทุกประเภทตามที่กำหนดไว้ในกฎหมายและข้อบังคับของบริษัทฯ ทั้งนี้ คณะกรรมการบริษัทจะพิจารณาการจ่ายเงินปันผลโดยคำนึงถึงปัจจัยต่างๆ เพื่อผลประโยชน์ต่อผู้ถือหุ้นเป็นหลัก เช่น ภาวะเศรษฐกิจ ผลการดำเนินงานและฐานะทางการเงินของบริษัทฯ กระแสเงินสดของบริษัทฯ แผนการลงทุนของบริษัทฯ ในแต่ละปี และความจำเป็นในการใช้เงินทุนเพื่อขยายธุรกิจในอนาคต การสำรองเงินไว้เพื่อจ่ายชำระคืนเงินกู้ยืม หรือเป็นเงินทุนหมุนเวียนภายในบริษัทฯ เงื่อนไขและข้อจำกัดตามที่กำหนดในสัญญากู้ยืมเงินละการจ่ายเงินปันผลนั้นไม่มีผลกระทบต่อการดำเนินงานปกติของบริษัทฯ อย่างมีนัยสำคัญ ตามความจำเป็น ความเหมาะสม และข้อพิจารณาอื่นๆ ที่คณะกรรมการบริษัทย่อยเห็นสมควร

* + 1. **นโยบายการจ่ายเงินปันผลของบริษัทย่อย**

บริษัทย่อยมีนโยบายการจ่ายเงินปันผลให้แก่ผู้ถือหุ้นในอัตราไม่น้อยกว่าร้อยละ 30 ของกำไรสุทธิ จากงบเฉพาะกิจการภายหลังหักภาษีเงินได้นิติบุคคล และเงินสำรองต่างๆ ทุกประเภทตามที่กำหนดไว้ในกฎหมายและข้อบังคับของบริษัท ทั้งนี้ คณะกรรมการบริษัทย่อยจะพิจารณาการจ่ายเงินปันผลโดยคำนึงถึงปัจจัยต่างๆ เพื่อผลประโยชน์ต่อผู้ถือหุ้นเป็นหลัก เช่น ภาวะเศรษฐกิจ ผลการดำเนินงานและฐานะทางการเงินของบริษัท กระแสเงินสดของบริษัท แผนการลงทุนของบริษัทในแต่ละปี และความจำเป็นในการใช้เงินทุนเพื่อขยายธุรกิจในอนาคต การสำรองเงินไว้เพื่อจ่ายชำระคืนเงินกู้ยืม หรือเป็นเงินทุนหมุนเวียนภายในบริษัท เงื่อนไขและข้อจำกัดตามที่กำหนดในสัญญากู้ยืมเงิน และการจ่ายเงินปันผลนั้นไม่มีผลกระทบต่อการดำเนินงานปกติของบริษัทย่อยอย่างมีนัยสำคัญ ตามความจำเป็น ความเหมาะสม และข้อพิจารณาอื่นๆ ที่คณะกรรมการบริษัทเห็นสมควร